Ehme Nikamethi Meehun Ehme Reethi Hashigandugai - Vaguthu\nއެންމެ ނިކަމެތި މީހުން އެންމެ ރީތި ހަށިގަނޑުގައި!\nއެންމެ ނުރައްކާތެރި މަަސައްކަތްކޮށް އާދަޔާއި ހިލާފު ކުޑަ މުސާރައެއް ލިބޭ މީހުންނަކީ ދުނިޔޭގައި ވެސް ތިބި އެންމެ ނިކަމެތި މީހުން ކަމަށް ބުނެވިދާނެއެވެ. ދުވާލު ހަތަރުދަމު ބުރަ މަސައްކަތް ކޮށްގެން ހަމައެކަނި ކިރިޔާ ބައެއް އިރުވަރުތަކުގައި ކާންލިބުން ފިޔަވައި އިތުރު އާމްދަނީއެއް ނުލިބޭ އެތައް ބަޔަކު އެބަތިއްބެވެ.\nކެމަރޫންގެ ކޯރެއްގެ ތެރެއިން ވެލި ނަގާ ޒުވާނުންތަކަކީ މިފަދަ ބައެކެވެ. އެމީހުންގެ މަސައްކަތަކީ 20 ފޫޓް އަޑިން ވެލި ނެގުމެވެ. އިމާރާތް ކުރުމަށް ވެލި ނެގުމުގެ މަސައްކަތުގައި މުޅި ދުވަސް ހޭދަކުރި ނަމަވެސް އެމީހުންނަށް ލިބެނީ ކިރިޔާ ކައިގެން ބޮއެގެން އުޅެވޭ ވަރުގެ މުސާރައެކެވެ.\nވެލި ނެގުމުގެ މަސައްކަތް ކުރާ ކެމަރޫން މީހެއް\nމިފަހަރު އެމީހުންގެ ވާހަކަ ސަމާލުކަމަށް އައިސްފައި ވަނީ ބުރަ މަސައްކަތާއި ލިބޭ ކުޑަ މުސާރައިގެ ސަބަބުންނެއް ނޫނެވެ. ފޮޓޯގްރާފަރ ބްރައުންގެ ކެމެރާގެ އަމާޒަކަށް އެމީހުން ވުމުން ދުނިޔޭގެ ސަމާލުކަމަށް އެމީހުން ވަނީ އައިސްފައެވެ.\nކެމެރޫންގެ ވޮއުރީ ކޯރުން ވެލިނެގުމުގައި ހަރަކާތްތެރިވާ ޒުވާނުންގެ ކަސްރަތީ ހަށިގަނޑަށް އެތައް އަންހެނުންނެއްގެ ހިތް ވަނީ މިހާރު ދެވިފައެވެ.\nއެންމެ ރަނގަޅު މަސައްކަތަކީ އެންމެ ބޮޑު މުސާރަ ލިބޭ މަސައްކަތެއް ނޫނެވެ. އެންމެ ރަނގަޅު މަަސައްކަތަކީ އުފަލާއި ހިތްހަމަޖެހުން ލިބިގެން ކުރެވޭ މަސައްކަތެވެ. ނަމަވެސް ކޮންމެ މަސައްކަތަކަށް ވެސް އެކަށީގެންވާ އުޖޫރައެއް ލިބުމަކީ މަސައްކަތް ކުރާ މީހުންގެ ޙައްޤެކެވެ.


މާލެސިޓީގެ ގެ އެއްގެ ތިންވަނަ ބުރިން އަންހެނަކު ވެއްޓިއްޖެ | Sandhaanu\nމާލެސިޓީގެ ގެ އެއްގެ ތިންވަނަ ބުރިން އަންހެނަކު ވެއްޓިއްޖެ\nމާލެ ސިޓީގެ ގެއެއްގެ ތިން ވަނަ ބުރިން އަންހެނަކު ވެއްޓިއްޖެ އެވެ.\nފުލުހުން ބުނީ ހެންވޭރު ގެ އެއްގެ ތިންވަނަ ބުރިން ވެއްޓުނު އަންހެނަކު މީހަކަށް އޭޑީކޭ ހޮސްޕިޓަލްގައި ފަރުވާ ދެމުންދާ ކަމަށެވެ.\nމައުލޫމާތު ލިބިފައިވާ ގޮތުން މި އަންހެން މީހާ ވެއްޓި ޖެހުނީ ޕާކްކޮށްފައި ހުރި ސައިކަލެއްގެ މަށްޗަށެވެ.\nމި ހާދިސާގެ މައުލޫމާތު ފުލުހުންނަށް ލިބިފައިވަނީ ރޭ 12:39 އެއްގަ ކަމަށް ފުލުހުން ބުނެއެވެ.\nމި ހާދިސާއާ ގުޅިގެން ބަލަން ޖެހޭ ކަންކަން މިހާރު ބަލަމުންދާ ކަމަށްވެސް ފުލުހުން ބުނެއެވެ.


UAE In Raajje Ah 77.3 Million Rufiyaa Ge Sih'hee Saamaanu Fonuvaifi | Hathaavees\nޔޫއޭއީން ރާއްޖެއަށް 77.3 މިލިއަން ރުފިޔާގެ ސިއްހީ ސާމާނު ފޮނުވައިފި\nފޮރިން މިނިސްޓަރު އަބްދުﷲ ޝާހިދު އަދި ޔޫއޭއީގެ ފޮރިން މިނިސްޓަރު --\nކޮވިޑް19 އާ ގުޅިގެން ޔުނައިޓެޑް އަރަބް އެމިރޭޓްސް އިން 77.3 މިލިއަން ރުފިޔާގެ މެޑިކަލް އިކުއިޕްމަންޓް ދިވެހިރާއްޖެއަށް ހަދިޔާކޮށްފިއެވެ.\nފޮރިން މިނިސްޓްރީން ބުނީ ޔޫއޭއީ އިން ހަދިޔާކުރި ތަކެތީގެ ތެރޭގައި ހިމެނެނީ ރިއަލް ޓައިމް ޕީސީއާރް ސިސްޓަމާއި ޕީސީއާރް އެކްސްޓްރެކްޝަން މެޝިނާއި ކޮވިޑް19 ޑައިގްނޯސްޓިކް އެކްސްޓްރެކްޝަން ކިޓާއި 30 ހާސް ޓެސްޓް ހެދޭނެ ޕީސީއާރް ކިޓާއި ޕީޕީއީ (ޑިސްޕޯސަބަލް ކަވަރޯލްސް، ޝޫ ކަވަރ، ފޭސް މާސްކް، ފޭސް ޝީލްޑް، މާސްކް އަދި އަންގި ހިމެނޭ ގޮތަށް) އަދި ހޭންޑް ސެނިޓައިޒާ ކަމަށެވެ.\nމީގެ ތެރޭގައި ހިމެނޭ ޕީސީއާރް މެޝިނުން ގަޑިއަކު 96 ޓެސްޓް ހެދޭނެ ކަމަށް ފޮރިން މިނިސްޓްރީން ހާމަކުރެއެވެ. އަދި މިއާއެކު ރާއްޖޭގައި ކޮވިޑް19 އަށް ޓެސްޓްކުރުމުގެ ސްޕީޑް އަވަސްވެ، ބައްޔާ ދެކޮޅަށް ކުރަމުންދާ މަސައްކަތްތަކަށް އިތުރު ހަލުވިކަމެއް ލިބިގެންދާނެ ކަމަށް ފޮރިން މިނިސްޓްރީން މައުލޫމާތުދެއެވެ.\nކޮވިޑް19 އާ ދެކޮޅަށް ރާއްޖެއިން ކުރާ މަސައްކަތަށް ހިލޭ އެހީގެ ގޮތުގައި ޔޫއޭއީ އިން ފޯރުކޮށްދިން މި އެހީގެ ތަކެތީގެ ބަރުދަނުގައި 70 ޓަނު ހުރިއިރު، މިތަކެތި މިއަދު ރާއްޖެ ގެނެސްފައިވަނީ މިކަމަށް ހާއްސަކޮށް ޔޫއޭއީ އިން ފޮނުވި ހާއްސަ މަތިންދާ ބޯޓެއްގައެވެ.\nމިދިޔަ އެޕްރީލް މަހުގެ 10 ވަނަ ދުވަހު މިނިސްޓަރު ޝާހިދު ވަނީ ޔޫއޭއީ ގެ ފޮރިން މިނިސްޓަރު ޝައިހް އަބްދުﷲ ބިން ޒައިދް އަލް ނަޙްޔާން އާއި ފޯނުން ގުޅުއްވައި، ރާއްޖޭގެ ހާލަތާ ބެހޭ މައުލޫމާތު ހިއްސާކުރައްވާފައެވެ. އަދި ކޮވިޑް19 އާ ދެކޮޅަށް ރާއްޖެއަށް ބޭނުންވާ އެހީތެރިކަމާ ބެހޭ މައުލޫމާތު ޔޫއޭއީ ސަރުކާރަށް އެދުވަހު މިނިސްޓަރު ޝާހިދު ވަނީ ހިއްސާ ކޮށްދެއްވާފައެވެ.\nމިނިސްޓަރު ޝާހިދު ވަނީ ޔޫއޭއީގެ ވެރިންނާއި، ސަރުކާރާއި އަހުވަންތަ ރައްޔިތުންނަށް މިއަދު ފޮނުއްވި އެހީއަށްޓަކައި ވަރަށް ހާއްސަ ޝުކުރެއް އަދާކުރައްވާފައެވެ. ޔޫއޭއީ އިން ހަދިޔާކުރި ތަކެތީގެ ސަބަބުން ކޮވިޑް19 އަށް ޓެސްޓްކުރުމުގެ ގާބިލްކަން އިތުރުކުރެވި، ޓެސްޓް ކުރެވޭ މިންވަރު އިތުރުކުރެވޭނެ ކަމަށް ފޮރިން މިނިސްޓްރީން މައުލޫމާތުދެއެވެ. އަދި މިއީ މިހާރު އަޅާފައިވާ ފިޔަވަޅުތަކަށް ލުޔެއް ދީ، "ނިއު ނޯމަލް" އާ ދިމާއަށް ރާއްޖެއިން މިސްރާބު ޖަހާފައިވާ މިދަނޑިވަޅުގައި މިމަސައްކަތަށް ލިބުނު އިތުރު ކުރިއެރުމެއް ކަމަށް ފޮރިން މިނިސްޓްރީން ބުނެއެވެ.\nދިވެހި ރައްޔިތުންނަށް ބޭނުމެއް ޖެހޭ ކޮންމެ ހިނދެއްގައި ރާއްޖެއަށް އެހީތެރިވުމަށް ޔޫއޭއީ ސަރުކާރުން ދެއްވާ ހާއްސަ އަހައްމިއްޔަތު ކަމަށް ދިވެހި ސަރުކާރުން ޝުކުރު އަދާކުރެއެވެ.\nނަވާރަ ސަތޭކަ ހަތްދިހަވަނަ އަހަރުތަކުގެ ފަހު ކޮޅުން ފެށިގެން ޔޫއޭއީ ސަރުކާރުން އަންނަނީ ރާއްޖެއަށް އެކި ގޮތްގޮތުން އެހީތެރިވަމުންނެވެ. ހާއްސަ ގޮތެއްގައި ރާއްޖޭގެ އުމްރާނީ ތަރައްގީ އަށް އެގައުމުން ފޯރުކޮށްދޭ އެހީތެރިކަން ފާހަގަކޮށްލެވެއެވެ.\nއަދި މިދިޔަ މާޗް މަހުގެ9ވަނަ ދުވަހުވެސް ހިލޭ އެހީގެ ގޮތުގައި ޔޫއޭއީ އިން ރާއްޖެއަށް 771 މިލިއަން ރުފިޔާ ދިނުމުގެ އެއްބަސްވުމުގައި މިނިސްޓަރު ޝާހިދު ވަނީ އަބޫދާބީގައި ސޮއިކުރައްވާފައެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސާލިހު 2018 ނޮވެމްބަރު 17 ވަނަ ދުވަހު ވެރިކަމާ ހަވާލުވެވަޑައިގެންނެވި ފަހުން ދިވެހިރާއްޖެއާ ޔޫއޭއީ އާ ދެމެދު އޮންނަ ގުޅުން ވަނީ ވަރަށް ބޮޑުތަނުން އިތުރަށް ހަރުދަނާވެފައެވެ. މިހާތަނަށް އެމަނިކުފާނު ޔޫއޭއީއަށް2ފަހަރެއްގެ މަތިން ޒިޔާރަތްކުރައްވާފައިވެއެވެ. އަދި ފޮރިން މިނިސްޓަރު އަބްދުﷲ ޝާހިދުވެސް އެމަނިކުފާނު މަގާމާ ހަވާލުވެވަޑައިގެން ރާއްޖެއިން ބޭރަށް ކުރެއްވި ފުރަތަމަ ދަތުރުފުޅުގައި ޔޫއޭއީއަށްވެސް ވަޑައިގެންފައިވެއެވެ. އޭގެ ފަހުން އެކި ފަހަރުމަތިން ޔޫއޭއީއަށް ވަޑައިގެން އެގައުމުގެ އިސް ބޭފުޅުންނާއި ބައްދަލުކުރައްވައި، މަޝްވަރާތައް ބާއްވަވާފައިވެއެވެ.\nPrevious ގުރުއާން ޓީޗަރެއް ދަރިވަރުންތަކަކަށް ޖިންސީ ގޯނާކުރި ކަމަށްބުނާ މައްސަލައެއް\nNext ޝިޔާމަށް އަނިޔާކުރި މައްސަލާގައި ނަޝީދަށް ދައުވާ ކޮށްދިނުމަށް އެދިއްޖެ


Family court ge iss gaazee suspend kohfi\nފެމިލީ ކޯޓު: ސަސްޕެންޑް ކުރި އިސް ގާޒީ ހަސަން ސައީދު މީގެ ކުރިން ވެސް ސަސްޕެންޑް ކޮށްފައިވޭ.\nފެމިލީ ކޯޓްގެ އިސް ގާޒީ ސަސްޕެންޑް ކޮށްފި\nޖުޑިޝަލް ސާވިސް ކޮމިޝަން (ޖޭއެސްސީ) އިން މިއަދު ބޭއްވި އެ ކޮމިޝަނުގެ ބައްދަލުވުމުގައި ފެމިލީ ފެމިލީ ކޯޓުގެ އިސް ގާޒީ ހަސަން ސައީދު، މަގާމުން ސަސްޕެންޑް ކުރަން ނިންމައިފި އެވެ.\nޖޭއެސްސީން މިއަދު ބޭއްވި ބައްދަލުވުމާއި ގުޅޭގޮތުން މީޑިއާ އަށް މައުލޫމާތު ދެއްވަމުން އެ ކޮމިޝަންގެ ސެކްރެޓަރީ ޖެނެރަލްގެ މަސްއޫލިއްޔަތާ ހަވާލުވެގެން ހުންނެވި ހަސަން ޒަހީން ވިދާޅުވީ، ގާޒީ ހަސަން ސައީދު ސަސްޕެންޑް ކުރަން ނިންމީ އެ ކޮމިޝަނަށް ހުށަހެޅި ބަލަމުން އަންނަ މައްސަލައެއްގައި ކަމަށެވެ.\n"މިހާރު މައްސަލަ ގޮސް އޮތް ހިސާބުން، ތަހުގީގު ކުރާ ކޮމިޓީގައި ތިއްބެވި ބޭފުޅުންނަށް ފާހަގަ ކުރެވުނީ އިތުރަށް ތަހުގީގު ކުރިއަށް ގެންދިއުމަށްޓަކައި އެ ބޭފުޅާ ސަސްޕެންޑް ކުރަން ޖެހޭ ކަމަށް،" ޒަހީން ވިދާޅުވި އެވެ.\nޒަހީން ވިދާޅުވީ އެ މައްސަލަ މިއަދުގެ ޖޭއެސްސީގެ ބައްދަލުވުމަށް ހުށަހެޅުމުން އެކަމަށް ބަހުސް ކުރުމަށް ފަހު، ގާޒީ ހަސަން ސައީދު ސަސްޕެންޑް ކުރަން ނިންމީ މިއަދުގެ ޖަލްސާ އަށް ހާޒިރުވި ނުވަ މެމްބަރުންގެ އިއްތިފާގުން ކަމަށެވެ.\nޖޭއެސްސީން ބެލި މައްސަލައަކާއި ގުޅިގެން މީގެ ކުރިން ވެސް ގާޒީ ހަސަން ސައީދު ސަސްޕެންޑް ކުރި އެވެ. ނަމަވެސް ފަހުން ޖޭއެސްސީން ވަނީ އެ ސަސްޕެންޝަން އުވާލައިފަ އެވެ.\nޖޭއެސްސީ އަދުލުއިންސާފު ފެމިލީ ކޯޓް ގާޒީން\nމިއަދަކީ ފެމެލީކޯޓުގެ ގިނަ މުވައްފުން ވަރަށް އުފާކުރާނެ ދުވަހެއް.\nފެމިލީ ކޯޓުގެ ހުރިހާ މުވައްޒަފުން އުފާކުރާނެ މިކަމާ


SunOnline: Hoarafushi Saleem Column: Kalhuoh fummi: Kaabafainge mathiveri ilmaai hunaraai thajuribaa aai gaumee roohuge dhanmareh\nޑިސެމްބަރ 18، 2015: ރާއްޖޭގެ މިނިވަންކަމަށް ޖިހާދު ކުރެއްވި އުތީމު ބޮޑުތަކުރުފާނު ދަތުރުކުރެއްވި ކަޅުއޮށްފުންމިއާ އެއްގޮތަށް ހދ. ނޭކުރެންދޫގައި ބަނދެފައިވާ ކަޅުއޮށްފުންމ --- ސަން ފޮޓޯ/ ފަޔާޒު މޫސާ\nކަޅުއޮއްފުންމި– ކާބަފައިންގެ މަތިވެރި ޢިލްމާއި ހުނަރާއި ތަޖުރިބާ އާއި ޤައުމީ ރޫޙުގެ ދަންމަރެއް!\n2 އަހަރު 11 މަސް ކުރިން - 05 އޯގަސްޓް 2016 1\nގަލަންދެލިމުޙައްމަދު ސަލީމް (ހޯރަފުށި)\nދިވެހިންގެ ޣާޒީ ބަންޑާރައިންގެ ޖިހާދުގެ އޮޑިކޮޅު "ކަޅުއޮށްފުންމި" ބެންނެވުމަށް، އުތީމު ތިންބެންގެ އެންމެ ދޮށީ ބޭބޭފުޅު އަލިތަކުރުފާނު، ކޮއްކޯފުޅު މުޙަންމަދު ތަކުރުފާނަށް ޙިއްސާކުރެއްވި ވިސްނުންފުޅަކީ ފިކުރުކޮށްނުލައި ދޫކޮށްލެވޭވަރުގެ ކަމެއް ނޫނެވެ. އެވަގުތު ސުރުޚީ އެޅިގެން އެދިޔައީ ޙިކުމަތުން ފުރިގެންވި ތޫނުފިލި ވިސްނުމަކުން ކުރަހާލި "މިޝަން"އެއްގެ ފުރަތަމަ ރޮނގެވެ. މި މަޒްމޫނުގައި މި ބަލާލަނީ، މި އޮޑިކޮޅު ބަނުމުގެ ތެރެއިން ފެނިގެންދިޔަ ކާބަފައިންގެ މަތިވެރި ޢިލްމާއި ހުނަރާއި އަގުހުރި ތަޖުރިބާއާއި ޤައުމިއްޔަތުގެ ރޫޙަށެވެ.\nބުރާރަ މުޙަންމަދުގެ ބޮޑުތަކުރުފާނު ވާހަކައިގައި ބުނާގޮތުންނަމަ، މިފަދަ އޮޑިކޮޅެއް ބަނުމުގެ ކިޔާލު މުޙަންމަދު ތަކުރުފާނަށާއި ޙަސަން ތަކުރުފާނަށް ދެއްވީ، ދޮށީ ބޭބޭފުޅު ޚަތީބު ޢަލިތަކުރުފާނެވެ. އޭރު ޢަލި ތަކުރުފާނު ހުންނަވަނީ މާރަންދޫ ޚަތީބަކަށެވެ.\nއެއްދުވަހެއްގެ ހެނދުނު އަރައިގެންއައި އިރުގެ ހޫނުކަންމަތީގައި އޮތް ހެނދުނުގެ ވަގުތެކެވެ. ކުއްލިއަކަށް ފެނުނީ މާރަންދޫ ޚަތީބުކަމުގައި ހުންނެވި ޢަލި ތަކުރުފާނު އުތީމަށް ވަޑައިގެން ގަނޑުވަރަށް ވެދެވަޑައިގަތް މަންޒަރެވެ. އެތަން ދެކި މުޙަންމަދު ތަކުރުފާނާއި ޙަސަން ޚަތީބު ތަކުރުފާނަށް ފުންމައިގެން ތެދުވެ ވަޑައިގެންނެވުނެވެ. ދޮށީ ބޭބެއަށް އިޙުތިރާމު އަދާކުރެއްވުމަށެވެ.\nވަގުތަކީ މުޙަންމަދު ތަކުރުފާނު އޮޅުދޫ އޮޑިޔައިގެން ގޯވާޔަށް ވަޑައިގަތުމަށްޓަކައި ބާރަށަށް ފުރާވަޑައިގަންނަވަން އޮތް ވަގުތެވެ. މިއީ މި އޮޑީގެ މާލިމީކަމުގައި މުޙަންމަދު ތަކުރުފާނު ކުރައްވާ ތިންވަނަ ދަތުރުފުޅެވެ. ކޮންމެ ފަހަރަކުވެސް ގޯވަޔަށް ވަޑައިގެން ދެއްވަނީ އެކަމަށްއެދި ޚުދު ވިޔަޒޯރު އުތީމަށް އައިސް ދަންނަވާ ދެންނެވުމަކަށެވެ. އިއްތިފާގުން އެދުވަހު ފުރުއްވަން ޖެހިފައި އޮތީވެސް ވިޔަޒޯރުގެ އެދުމަކަށް ރާއްޖެއިން ގޯވާޔަށްފޮނުވާ ޖިޒީ ހިފައިގެންނެވެ. މުޙަންމަދު ތަކުރުފާނަކީ އެ އޮޑީގެ މާލިމީއެވެ. ދަތުރުގައި ވިޔަފާރި މުދާވެސް ގެންދާތީ މިއިން ކޮންމެ ދަތުރެއްގެ ނަފާގެ ބަޔެއް ވިޔަޒޯރު މުޙަންމަދު ތަކުރުފާނަށް ދެއްވައެވެ. އުޖޫރައެއްގެ ގޮތުގައެވެ.\nޢަލި ތަކުރުފާނު އެ ދެބެންނަށް އެދުވަހު ޙިއްސާކުރެއްވީ ރާއްޖެ ޣައިރުދީނަށް ބަދަލު ކުރަމުން ގެންދާއިރު، އެކަމާދެކޮޅަށް ބަޔަކު ތެދުވަން ވެއްޖެކަމެވެ. އެފަދަ ކަމެއް ކުރެއްވޭނީ ހިތްވަރެއް ހުރި ބަޔަކަށެވެ. އެ ދަނޑިވަޅަކީ އެބޭފުޅުންގެ އަމިއްލަފުޅު އޮޑިކޮޅު ބާވެފައި އޮތް ވަގުތަކަށްވީތީ، އެކަމަށްޓަކައި އޮޑިޔެއް ބަންނަންޖެހޭކަމެވެ. އަދި އެފަދަ އޮޑިޔެއް ބަނުމަށް ބޭނުންވާ ގަސްވަކަރު ހޯދަން ވިޔަޒޯރުގެ ކިބައިން މުޙަންމަދު ތަކުރުފާނަށް އެދިވަޑައި ގަތުމަށެވެ.\nކޮންމެއަކަސް، އެދަތުރުގައި ރާއްޖޭންބޭރަށް ފުރާވަޑައި ގަތުމުގެކުރިން މިވާހަކަ އެތަކުރުފާނު ވިޔަޒޯރަށް ދެންނެވިއެވެ. ދެންނެވީ އެބޭފުޅުން ވިޔަފާރިކަމު ދުއްވާ އޮޑި ބައުވެފައި އޮތުމުން އައު އޮޑިޔެއް ބަންނަވަން ބޭނުންވާ ގަސްވަކަރު ކެނޑުމުގެ ހުއްދަ އަކަށެވެ. އެވަގުތު އެކަމުގެ ހުއްދަ އަނދިރިއަނދިރިންގެ ފަރާތުން ހޯއްދަވައިދެއްވަން އޭނާ އެއްބަސްވިއެވެ. އަދި މުޙަންމަދު ތަކުރުފާނު ރާއްޖެއިން ބޭރަށް ފުރާވަޑައި ގަތުމުން ވިޔަޒޯރު މާލެއަށް ދަތުރުކޮށް، އަނދިރި އަނދިރިންގެ ކިބައިން މިކަމުގެ ހުއްދަޔަށް އެދުނެވެ.\nއަނދިރި އަނދިރިންގެ ފަރާތުން ވިޔަޒޯރަށް ލިބުނީ ޙައިރާންކުރަނިވި ދެ ޖަވާބެކެވެ. ފުރަތަމަ ޖަވާބަކީ އުތުރުގެ ހަތަރު އަތޮޅުން އެބޭފުޅުން ބޭނުން ރަށަކުން ބޭނުން ވަރަކަށް ގަސްލަކުޑި ކެނޑުމުގެ ހުއްދަ ދެއްވި ކަމެވެ! އުތުރުން އެފެންވަރުގެ ގަސްލަކުޑި ލިބެން ނެތްނަމަ، ދެކުނުންވެސް ހޯއްދަވައި ދެއްވާނެ ކަމެވެ. އަދި އެބޭފުޅުން އޮޑިބަންނަން ކަނޑާ ގަސްލަކުޑި އޮޑިބަންނަ ރަށާއި ހަމަޔަށް ގެންގޮސްދިނުމަކީ އެ ސަރުކާރުގެ ޚަރަދުގައި ކުރެވޭ ދަތުރު ތަކަކަށް ހެއްދެވުމަށާއި އެފަދަ ގަސްލަކުޑި ވަލުން ނެރެގެން ގެންދަން ރައްޔިތުންނާއި މަތިކުރުމަށާއި އޮޑި ބަންނަ ވަޑިންގެ ކެއުމާއި އެކަމަށް ހިނގާ އުޖޫރަވެސް އެ ދެބެންނަށް ދެއްވަން އަނދިރިއަނދިރިންނަށް ވިޔަޒޯރު އެނގިއެވެ. ވިޔަޒޯރަށް އަނދިރިއަނދިރިންގެ ފަރާތުން ލިބުނު ޙައިރާންކުރުވަނިވި ދެވަނަ ޖަވާބަކީ، މީގެ ފަހުން އުތީމު ތިންބެން މާލެ އަރައިގެން ނުވާނެ ކަމެވެ.\nމިހާހިސާބުން ދެން މި ބަލާލަނީ، ތަނަވަސްވެގެން މިދިޔަ ފުރުސަތުގައި ކަޅުއޮށްފުންމި ބެންނެވުމަށް އުތީމު ތިންބެން ބޭނުންކުރެއްވި ކާބަފައިންގެ ޢިލްމާއި ތަޖުރިބާގެ މައްޗަށެވެ.\nމުޙަންމަދު ތަކުރުފާނު، އެދަތުރުން އެނބުރި ވަޑައިގަތުމުން، ގަސްވަކަރު ކެނޑުމުގެ ހުއްދަޔާއިއެކު އަނދިރިއަނދިރިން ބުނި ވާހަކަ ވިޔަޒޯރު އެތަކުރުފާނަށް ތަފްސީލުކޮށް ދެންނެވިއެވެ. ތަނަވަސްވެގެންދިޔަ ފުރުސަތުގައި މުޙަންމަދު ތަކުރުފާނު ނިންމެވީ ނޮޅިވަރަންފަރު އެދުރުކަލޭފާނާއި ބައްދަލުކުރެއްވުމަށެވެ. ޙަސަން ޚަތީބު ތަކުރުފާނާއެކު އެރަށަށް ވަޑައިގެން ފޮރުވިފައިވާ ސިއްރު އެޖެންޑާ ހާމަކުރެއްވުމަށްފަހު، އެފަދަ އޮޑިޔެއް ބަނުމަށް ކަންކުރަންވީ ގޮތާމެދު މަޝްވަރާކުރެއްވިއެވެ.\nނޮޅިވަރަންފަރު އެދުރުކަލޭފާނުގެ ނުޖޫމީ ޢިލްމާއި އިރުވަރު ބެއްލެވުމުގެ ތޫނުފިލި ވިސްނުންފުޅުގައި ވިދާޅުވީ، އެފަދަ އޮޑިޔެއް ބަންނަން ބޭނުންވާ ނަކަތްރުއް ވަކި ދުވަހެއްގެ އިރުއަރާތާ ހަތްފިޔަވަޅު ހަމަވާއިރަށް ކެނޑުމަށެވެ. އަދި ނާގޯށިން ނަކަތު ރުއް ކެނޑުމަށެވެ. " ނާގޯށިން ނަކަތުރުއް ކެނޑިއްޔާ ނާގޯށި ކަނޑަށް ނިވަލޭ"، އެދުރުކަލޭފާނު ވިދާޅުވިއެވެ. ދެން ވިދާޅުވީ " ކަނަމައިން އެ ރުއް ކެނޑީވިއްޔާ ކަނަމަނަ އުޑަށް ނިވައޭ" މިހެންނެވެ. މި އިރުޝާދު ދެއްވަމުން އެ ރުއް ކަނޑުއްވަންވާނީ އަރާމުރިނގުން ކަމަށްވެސް ވިދާޅުވިއެވެ.\nއިސްވެ ދެންނެވި ވާހަކަ އާއިމެދު ވިސްނާލަމާތޯއެވެ؟. "އިރުއަރާ ހަތްފިޔަވަޅު ވާންވާއިރަށް" މިހެން އެ ވިދާޅުވި ބަސްފުޅަށެވެ. ނަކަތްތެރިކަމާބެހޭ ޢިލްމުގެ މާހިރުން ދެކެވަޑައިގަންނަވާ ގޮތުގައި އިރުއަރާއިރު މުއްކަވާފަ މުށުގެ ތިރި ކަނޑުގެ ލޮނުގަނޑުގައި ޖެއްސުމަށްފަހު، މުށުގެ މަތީގެ ބޮޑުވާއިނގިލި މައްޗާއި ހަމައަށް އިރު އެރުމުން އެއީ 1 ގަޑީއިރެވެ. ފިޔަވަޅެއްގެ ދިގުމިން މުށަކަށްވުރެ ބޮޑެވެ. އެހެން ކަމަށްވާނަމަ ހަތްފިޔަވަޅަށް އިރު އަރާއިރު، އޮންނާނީ ބޮޑު ދިޔައެވެ. އޭރު ޟުޙާވަގުތުގެ ބޮޑުބަޔެއް އޮންނާނީ ނިމިފައެވެ. ދެން އޮންނާނީ އެ އިޝާރަތްކުރެއްވި ދުވަހާ ދިމާވާ ނަކަތާއި ވަގުތެވެ. އަރާމުރިނގާ ދިމާއިން ރުއްކަނޑަން އެ ވިދާޅުވީ ފަހަރުގައި އެދުވަސްވަރު އީކުއޭޓަރުގެ ދަނޑިން އިރު އަރާތީ ކަމަށް ވެދާނެއެވެ.\nކޮންމެ އަކަސް މިވާހަކަ އިހަށް ބާއްވަމާތޯއެވެ.؟ ކަން ކުރައްވަމުން ގެންދިޔަ ގޮތް ބަލައިލުމަށެވެ. އުތީމު ދެބެން އެދުރުކަލޭފާނުގެ އިރުޝާދާއެއްގޮތަށް އުތުރުގެ އަތޮޅުތަކުން ގަސްވަކަރު ކަނޑުއްވަން ފެއްޓެވިއެވެ. އެއަށްފަހު، އޮޑި ބަންނަން ބޭނުންވާ ވަޑިން ހޯއްދެވީވެސް ފުންކޮށް ވިސްނަވާފައިކަން އެނގެއެވެ. އެއީ ބަންނަން ބޭނުންވި އޮޑީގެ " މާވަނި ފަރާތް" (ކަނައަތް ފަރާތް) ފަރާތަށް އިޚްތިޔާރު ކުރެއްވި އިސް ވަޑިޔާއި " އިސް" މި އަޑާއިވެސް ގުޅޭތީއެވެ. އެތަކުރުފާނު ލ.އަތޮޅު އިސްދުއަށް ވަޑައިގެން އިސްދޫ އިސްމާއީލް މާވަޑި އިޚްތިޔާރު ކުރެއްވީ ސަބަބެއް ނެތިޔެއް ނޫނެވެ. އޭނާއަށް މި އޮޑީގެ ބޭނުންފުޅުވެސް ޙިއްސާކުރެއްވިއެވެ. އޭނާ ގޮވައިގެން ވަޑައިގަތް މަގުމަތީގައި ކާށިދޫންނާއި ފާދިއްޕޮޅުންނާއި ކެލާ ފަދަ ރަށްރަށުން ވަޑިން އިޚްތިޔާރު ކުރައްވައިގެން ބާރަށަށް ގެންނެވިއެވެ.\nކަޅުއޮށްފުންމި ބަންނަން ބޭނުންވާ ހަރުގެ ބޮޑުތަކުރުފާނު އެދިވަޑައިގެންނެވި ސައިޒަށް ބާރަށުގައި އަޅައިދިނީވެސް ވިޔަޒޯރެވެ. އެއީ ބައްތިރީސް ރިޔަނުގެ ބޮޑުމިނުގައެވެ. އެ ސައިޒު ވިޔަޒޯރަށް ދެއްވުމުން އޭނާ ވިސްނައިގެންހުރީ މިވާނީ މުދާ އަރުވައިގެން ދަތުރު ކުރެވޭވަރުގެ ހެޔޮވަރު ސައިޒަކަށެވެ. އެކަމަށްޓަކައި އޭނާވެސް ފޮނި އުންމީދުތަކެއް ކުރިއެވެ. ނަމަވެސް ކަންވީ އުތީމު ތިންބެންގެ މާސްޓަރ ޕްލޭންގައި އޮތް ގޮތަށެވެ. އޮޑީގެ ސައިޒަކީ ކޮބައިތޯ އިސްދޫ މާވަޑި އެއްސެވުމުން ބޮޑުތަކުރުފާނު ވިދާޅުވީ " އެއީ ބާވީސް ރިޔަން، ބާވީސް އަގުލޭ" މިހެންނެވެ. މާނަޔަކީ ބާވީސް ރިޔަން ބާވީސް އިންޗިއެވެ. ރިޔަނަކީ 27 އިންޗިއެވެ. އެހެން ކަމަށްވާނަމަ އެ އޮޑީގެ ސައިޒު ހިތްޕުޅަށް މިހާރު ގެންނެވޭނެއެވެ.\nވަޑިންވެސް ހަމަވެ، ގަސްވަކަރު ހަމަވެ، ހަރުގެއެޅި، ހުރިހާކަމެއް ނިމިފައިއޮތް ހިނދުވެސް އޮޑި ބަންނަން ނުފަށްޓަވާ ދިގު ދަންމަމުން ގެންދެވިކަން، ބުރާރަބޭގެ ވާހަކައިން އެނގެން އޮވެއެވެ. ސުވާލަކީ އެއީ ކީއްވެތޯއެވެ؟\nމިދެންނެވި ސުވާލުގެ ޖަވާބު ލިބެނީ އަނެއްކާވެސް އެތަކުރުފާނު ނޮޅިވަރަންފަރު އެދުރުކަލޭފާނު އަރިހަށް ވަޑައިގަތުމުންނެވެ. އެފަހަރު އޮޑި ބަންނަންވީ ސާޢަތާއި ކަންކުރާންވީގޮތް އޭނާ އެތަކުރުފާނަށް ވިދާޅުވެ ދެއްވިއެވެ. އެދަތުރުފުޅުން އެނބުރި ބާރަށަށް ވަޑައިގެން ކަނޑައެޅިފައި އޮތް ދުވަހުގެ އިރުއަރާ ފުރަތަމަ ސާޢަތުގައި ދިރުނބާކޮޅުގެ މައްޔާގައި އިސްދޫ ވަޑިލައްވާ އުއިޖެއްސެވިއެވެ. ދެވަނަ ސާޢަތުގައި ކޮޅުފަސްކޮޅު މައްޔާ ކޮށާން އުއިޖެއްސެވިއެވެ. މެންދުރުވުމުން ރަސްދޫ މާވަޑިލައްވައި ފަށަން ކޮށުމަށް އުއި ޖެއްސެވިއެވެ. އަދި ކެލާ މާވަޑިލައްވައި ވަވަތްކޮށަން އުއި ޖެއްސެވިއެވެ.\nމިކަމުގައި ފާހަގަކުރެވުނު އެހެން ވާހަކައަކަށް މިތާ އަލިއަޅުވާލަން އެބަޖެހެއެވެ. އެއީ މިހުރިހާ ކަންކަން ބައްލަވައި ވަކިވަގުތެއްގައި އޮޑިބަންނަން ހުރިހާކަމެއް ސެޓު ކުރެއްވުމަށްފަހުގައިވެސް، ވިޔަޒޯރާ ބައްދަލުކުރައްވައި އޮޑިބަހައްޓާންވީ ސާޢަތަކީ ކޮބައިތޯ؟ އެއްސެވި ކަމެވެ. އަދި ވިޔަޒޯރު ދިން ސާޢަތް ޖެހުމުގެކުރިން އެދުރުކަލޭފާނު ދެއްވި ސާޢަތުގައި އޮޑިބަހައްޓަން ޙަސަން ޚަތީބަށާއި ދަންޑަހެލަށް އަމުރުކުރައްވައި، އެބޭފުޅުން އެކަން ކުރައްވަމުން ގެންދެވިއިރު، ވިޔަޒޯރު ބުނާ ވަގުތު ޖެހެންދެއް، ވާހަކައިގައި އޭނާގެ ގޭގައި މުޙަންމަދު ތަކުރުފާނު މަޑުކުރައްވައިގެން އިންނެވި ކަމެވެ. ނަމަވެސް އޭރު ޙަޤީގީ ސާޢަތުގައި އޮޑިހުރީ ބަހައްޓާފައެވެ. އޮޑި ބަހައްޓަން ވިޔަޒޯރު ގޮވައިގެން މުޙަންމަދު ތަކުރުފާނު ހަރުގެޔަށް ވަޑައިގަތްއިރު، ކަން އޮތީ ވެ ނިމިފައެވެ. އެކަމާ ދެރަފުޅުވެގެން މުޙަންމަދު ތަކުރުފާނު ޙަސަން ތަކުރުފާނަށް ވަރުވަރުން ސުވާލު ކުރައްވަން ފެއްޓެވުމުން، އެންމެ ފަހުން ވިޔަޒޯރަށްވެސް ބުނެވުނީ އޮޑި އެ ބެހެއްޓނު ސާޢަތްވެސް ރަނގަޅު ކަމަށެވެ.\nމި އޮޑިޔަކީ މުޙަންމަދު ތަކުރުފާނު އިސްދޫ މާވަޑިޔަށް މަޝްވަރާ ދެއްވި ގޮތުގެ މަތިން ދުވެލިލާ ބަންނަމުންދިޔަ އޮޑިއެކެވެ. އެތަކުރުފާނު މާވަޑިޔަށް އަންގަވާފައި އޮތީ ، އެއީ މުދާ އަރުވާ އޮޑިޔެއް ނޫންކަމަށާއި ފަސް މީހުންނާއި ފެންގާގަނޑު އެރުވެނިކޮށް އެ ނިމުނީކަމަށެވެ. ވީމާ އޮޑި ބަންނާންވާނީ ވީހާވެސް ބޮޑަށް ދުވެލިލާފައެވެ. މި އިރުޝާދާއެއްގޮތަށް އޮޑި ބަންނަމުންދިޔައީ ވަކަރުފުއް ބޭރަށް މަދުފުއް އެތެރެޔަށް ވާގޮތަށެވެ. އެއީ މިޒަމާން މިދެކޭ ފައިބަރު އޮޑިފަހަރުގެ ބޭރުށުން އެފެންނަ އޮފުކަމާއި އޮމާންކަން ގެނުވައިގެންނެވެ. އަނެއް ފައިސާއަކީ ކަނޑުމަތީގައި ގިނަދުވަހު އުޅެންޖެހޭއިރު، ފެހިޖެހުންވެސް ކުޑަކުރުމަށެވެ.\nޓެސްޓު ދަތުރުގައި އޮޑިޔަށްލީ ކަޅުއޮށްތަކެއް ފުންމާލުމުން އެނަމުން މަޝްހޫރުވި އޮޑީގެ ޙަގީގީ ނަމަކީ " ނަސްރުއް ސަޙާ"އެވެ. އެއީ ބޮޑުތަކުރުފާނު ދެއްވި ނަމެވެ. އޭގެ މާނަޔަށް ވިސްނާލުމުން "މިޝަން" ސިފަވެގެން ދެއެވެ. އެޒަމާނުގައި ކަނޑުމަތީގެ ބާޒުގެ ނަމުން މަޝްހޫރު ޕޯޗުގީޒުން ފަހާ ދުއްވޭނީ ނަސްރުއް ސަޙާއަކަށެވެ.\nނަސްރުއްސަޙާ ނުވަތަ " ކަޅުއޮށްފުންމި" ބޭލީވެސް، އެދުރުކަލޭފާނު ވިދާޅުވި ދުވަހާއި ވަގުތާއި އިރުވަރުގައެވެ. އެދުވަހުވެސް ކަން ހިނގާދިޔައީ އޮޑި ބަހައްޓަން އޮތް ދުވަހު ކަން ހިނގާދިޔަ މަގުންނެވެ. އޮޑި ބާލަންވީ އިރުވަރެއް އައްސަވަން ވިޔަޒޯރުކައިރިޔަށް ވަޑައިގެން، އޭނާ ބުނި ފަސްފިޔަވަޅުގެ އިރުވަރު ޖެހެންދެއް، ވާހަކައިގާ އެގޭގައި މަޑުކުރެއްވިއެވެ. އޭރު އެދުރުކަލޭފާނު ދެއްވި އިރުވަރުގައި ޙަސަން ޚަތީބު ތަކުރުފާނާއި ދަންޑަހެލު އޮތީ ނަސްރުއްސަޙާ ބާލައިފައެވެ.\nމުޙަންމަދު ތަކުރުފާނާއި އެކު ވިޔަޒޯރު އޮޑިބާލަން އައިރު، އޮޑި މޫދުގައި އޮތުމުން ސުވާލު ކުރެއްވުމުން ޙަސަން ޚަތީބު ތަކުރުފާނު ވިދާޅުވީ އިރުއަރާ ފަސްފިޔަވަޅުގެ ސާޢަތް ޖެހިއްޖެވާހަކަ އާއި އޮޑި ބާލާފައި އެ އޮތީ އެ ވަގުތުގައި ކަމަށެވެ. ހަމަ ގައިމުވެސް ހަތް ފިޔަވަޅު މިހާރު ހަމަވެދާނެކަމަށް ބުނުއްވުމުން ވިޔަޒޯރަށްވެސް އެ ސާޢަތްވެސް އެންމެ ފަހުން ކަމުދިޔައެވެ. އޮޑީގެ ޓެސްޓު ދަތުރު އެދުވަހު ފެއްޓެވީވެސް އެދުރުކަލޭފާނުގެ އިރުޝާދާއި އެއްގޮތަށެވެ. ވިޔަޒޯރުގެ ލޯމަތީގައި އެމަންޒަރު ދެކެން ބާރަށު ހޮޅުއަށީގައި ވިޔަޒޯރު އިންދައެވެ.\nކަޅުއޮށްފުންމީގެ ޓެސްޓު ދަތުރުގައި ރާއްޖެ އޮބާ ހަމަޔަށް ބޭރަށް ނިކުމެ، އޮއިވަރުގައި ޖައްސާ އޮޑި ފެނުޖެއްސެވިއެވެ. އޮޑީގެ ދުވެލި ދެކެވަޑައިގެން އެވާހަކަ ނުދައްކަން ދަންޑަހެލަށް އެނގެވުމަށްފަހު، އެނބުރި ބާރަށަށް ވަޑައިގަތީ. ކުރިމަތީގައި އޮތް ޕޯޗުގީޒުންގެ އަޅުވެތިކަމުން ރާއްޖެ ސަލާމަތް ކުރެއްވުމުގެ ދަތުރަށް ކަމަރު ބަންނަވައިގެންނެވެ.\nކަޅުއޮށްފުންމީގެ ޖިހާދުގެ ދަތުރު ފެށުނީ، އުތީމު ދެބެންގެ ބޯ ކަނޑާލައިގެން ގެންނަން އަންދިރިއަނދިރިން ވިޔަޒޯރަށް އެނގުމުން، އެ ދެބެން ވިޔަޒޯރާއި ޕޯޗުގީޒުންގެ ބަޔަކު ގޮވައިގެން ކަޅުއޮށްފުންމީގައި މާލެޔަށް ފެއްޓެވި ދަތުރު، ކާށިދޫކަނޑަށް ނިންމެވުމަށްފަހު، އޮޑި އަނބުރާލައްވަމުންނެވެ. އެ ދަތުރަށް މުޙަންމަދު ތަކުރުފާނު އޮޑިޔަށް އެރުއްވީވެސް އެދުރުކަލޭފާނާއި ބައްދަލު ކުރައްވާފައެވެ. ދަތުރުމަތީގައި ވިޔަޒޯރުގެ ކަރަށް ފިޔޮހި ޖަހަންވީ ވަގުތަށްދަންދެއް ސާފުކުރައްވައިގެންނެވެ.\nހަރުދުވެލީގައި ކަޅުއޮށްފުންމި ކާށިދުއާއި އަރާހަމަވަމުން ދިޔައިރު، އެދުރުކަލޭފާނު އިރުޝާދު ދެއްވި އިރުވަރު އަރާހަމަވަމުން ދެއެވެ. އެވަގުތު ކުރުނބާ ކަނޑަންވީ ތޫނު ޚަންޖަރެއްފަދަ ފޮޔޮއްސެއް މުޙަންމަދު ތަކުރުފާނަށް ދެއްވީ، ކުޑައިރުކޮޅެއްގެ ތެރޭގައި ހަމަ އެ ފިޔޮހިން ދުނިޔެ ދޫކުރަން ތަޤުދީރުގައި ލިޔެވިފައިވާ ވިޔަޒޯރެވެ. އޭނާހިތުން އުތީމު ދެބެންނާއެކު މާލެއަށް އެ ދެވެނީ އަނދިރި އަނދިރިންނަށްވީ ވަޢުދު ފުއްދައި ދިނުމަށެވެ. މި ފޮނި ހުވަފެނުގައި އިނދެ ކުރުނބާއެއްބޯން އޭގައި އެނާ އަނގަޖަހާ ނޮޅި މައްޗަށް ދަމާލިއެވެ. އޭރު ކަރަށް ފިޔޮހިޖަހަންއޮތް ވަގުތު އަރާ ހަމަވަނީއެވެ. ކުއްލިއަކަށް އެހަމަލާ މުޙަންމަދު ތަކުރުފާނު ދެއްވިއެވެ. ވިޔަޒޯރާއި އޮޑީގައި ތިބިނަމަ ތިބި ޕޯޗުގީޒުން މަރާ ފޮތިފޮތިކޮށް ކާށިދޫކަނޑަށް އުކާލުމަށްފަހު، އޮޑިދޮންނަން ދަންޑަހިލަށް އެނގެވިއެވެ.\n"ނަސްރުއްސަޙާ" ތިލަދުންމައްޗަށް އަނބުރާލަމުން އެ ދަތުރުގައި އުތީމުގައި ޖައްސައި، ޢާއިލާގެ ބޭފުޅުން ނަންގަވައިގެން އުތީމު ދެބެން މަލިކަށް ވަޑައިގަތީ ވަގުތީ ވަޒަންވެރި ކަމަކަށެވެ. އޭރު މި ޚިޔާލުފުޅު ދެއްވި ޢަލީ ޚަތީބު ތަކުރުފާނު ހުންނެވީ މާރަންދޫގ ޚަތީބު ކަމުގައެވެ. އެތަކުރުފާނު މަލިކަށް ގެންދެވީ އޭގެ މާފަހުންނެވެ. ޢަލިތަކުރުފާނު ތަކަންދޫގައި ޝަހީދުވާން މެދުވެރިވި ހިތާމަވެރި ޙާދިސާއަކީ، މަލިކުގައި ހުންނެވުމަށްފަހު، އަމިއްލަފުޅަށް އެދިވަޑައިގެން ތަކަންދޫ އަނބިކަނބަލުންގެ އަރިހަށް ކުރެއްވި ޒިޔާރަތެއްގައި އިރުއެރިއިރު ހޭފުޅު ނުލެއްވިގެން އެގޭގައި އޮންނަވަނިކޮށް ޕޯޗުގީޒުންގެ ޖާސޫސަކު، މި ޚަބަރު އެމީހުންނަށް ދިނުމުން ހިނގާދިޔަ ޙާދިސާއެކެވެ. އެފަހަރު ޢަލި ތަކުރުފާނު ޝަހީދުކުރީ ޕޯޗުގީޒުން ކުލީ ސިފައިންގެ ގޮތުގައި ގެންގުޅު ހޮޅިންގެ ބައެކެވެ.\nކޮންމެއަކަސް މި ހިތާމަވެރި ޙާދިސާއަށްފަހު، އައު ހިތްވަރަކާއެކު، މުޙަންމަދު ތަކުރުފާނާއި ޙަސަން ތަކުރުފާނާއި ދަންޑަހެލާއި މަލިކުން މި ޖިހާދުގައި ބައިވެރިވި ދެ ހާޖީންނާއެކު، ހަނގުރާމަ ކާމިޔާބު ކުރެއްވިއެވެ. ދިވެހިންގެ އެތައް ބަޔެއްގެ އިތުރުން ޢަލީރާޖާގެ ވެސް އެހިތެރިކަމާއިވެސް އެކުގައެވެ.\n1558މ.ން1573މށް، ދެމިގެންދިޔަ ޕޯޗުގީޒުންގެ އަޅުވެތިކަން ނިންމެވީ، ޕޯޗުގީޒުންގެ މަދަދާއެކު ބެންނެވި އޮޑީގައެވެ. މަޝްހޫރު ކަޅުއޮށްފުންމި ނުވަތަ " ނަސްރުއްސަޙާ"ގައެވެ. އެއީ ޚަތީބު ޢަލިތަކުރުފާނުގެ ދުރުވިސްނުންފުޅުގެ އައުލާ ހަނދާނެކެވެ.\nއިސްލާމްދީނާއި ޤައުމިއްޔަތަށްޓަކައި ޕޯޗުގީޒުން ފަހާލަން އެފަދަ އޮޑިޔެއް ބަންނަން، ޢަލީ ޚަތީބު ތަކުރުފާނު ދެއްވި ބުއްދީގެ ދަންމަރަކީ "ކަޅުއޮށްފުންމި" އެވެ. އެތަކުރުފާނު ޝަހީދުވެ ވަޑައިގަތަސް، އެ ފިކުރުގައި ބެންނެވި "ނަސްރުއްސަހާ"، މި ޖިހާދުގައި ނަސްރު ހޯދިއެވެ. އަދި އެ އޮޑި "ނަސްރުއްސަޙާ" އަކަށްވީ ކާބަފައިންގެ ޢިލްމާ، ހުނަރާ،ތަޖުރިބާވެސް، މި ވަރުގަދަ "މިޝަން"ގެ ދަންމަރަށް އިތުރު އަލިކަން ދީގެންނެވެ. ދިވެހި ކާބަފައިންނީވެސް ޢިލްމާއި ޙިލްމާއި، ހުނަރާއި، ތަޖުރިބާގެ ރޮނގުގައި އަރާތިބި ބަޔެއްކަން، ކަޅުއޮށްފުންމިން އެކަނިވެސް ހެކިލިބެއެވެ.\nއުތީމު ގަނޑުވަރު ހއ. އުތީމު ކަޅުއޮށްފުއްމި\nދެވަނަ ޖުމްހޫރިއްޔާގެ ނިޒާމް ބިނާކުރުވީ ވޯރާއިންގެ ކަސްތޮޅުން ސަލާމަތްވި ދިވެހި އިގްތިސާދެވެ.7މަސް 1 ހަފްތާ ކުރިން\nމާހެފުމަކީ، ރަމަޟާން މަހުގެ ހުޅެވިހަނދުބަލަން ތައްޔާރުވާ ކަމުގެ އިޢުލާނެކެވެ. 1 އަހަރު 1 މަސް ކުރިން\nދިވެހި ތާރީޚުން9މަހާއި 10 ދުވަހުގެ އިއްތިފާޤު 1 އަހަރު5މަސް ކުރިން\nމިއަދުގެ "މުލީއާގެ"، ތާރީޚީ އެތަކެއް ހަނދާންތަކާގުޅިފައި2އަހަރު6މަސް ކުރިން\nކަނބަލުން ވެރިކަމަށް ގެނައުމުގައި، ދިވެހިރާއްޖެ އޮތީ އެމެރިކާއަށްވުރެ މާކުރީގައެވެ.2އަހަރު7މަސް ކުރިން


Run for maldives : baiverivun october 15 ah\nޔުނިކް ސްޕޯޓިން އިން ރާއްޖޭގައި ބާއްވާ އިންޓަނޭޝަނަލް ވާޗުއަލް ދުވުމުގައި ބައިވެރިވުމުގެ ފުރުސަތު އަންނަ އޮކްޓޫވަރު މަހުގެ 15 ގެ ނިޔަލަށް އިތުރުކޮށްފި އެވެ.\n"ރަން ފޯ މޯލްޑިވްސް" ގެ ނަމުގައި ބާއްވާ މި ދުވުން މި ދުވުން ރަސްމީކޮށް ފަށާނީ ދުނިޔޭގެ ޓޫރިޒަމް ދުވަސް ކަމަށްވާ މިމަހު 26 ވަނަ ދުވަހު އެވެ. ނަމަވެސް، މި ދުވުން ނޮވެމްބަރު މަހުގެ 11 ވަނަ ދުވަހުގެ ނިޔަލަށް ދެމިގެންދާނެ ކުރިއަށްދާނެ އެވެ. އެހެންވެ އަންނަ މަހުގެ 15 ގެ ކުރިން ރަޖިސްޓާ ވުމުގެ ފުރުސަތު އޮންނާނެ ކަމަށް ޔުނީކް ސްޕޯޓްސް އިން ބުނެ އެވެ.\nރަން މޯލްޑިވްސްގެ އޮންލައިން މީޑިޔާ ޕާޓްނަރަކީ އަވަސް އޮންލައިން އެވެ.\nމި ދުވުމަކީ ޓޫރިޒަމް މިނިސްޓްރީ އާއި އެމްއެމްޕީއާރުސީ އިން އެންޑޯޒްކޮށްފައިވާ އިވެންޓެކެވެ. މި އިވެންޓުގައި ރާއްޖޭގައި ހިންގާ މަޝްހޫރު ގިނަ ރިސޯޓުތަކާއި ގެސްޓްހައުސް ތަކުން ބައިވެރިވެފައި ވެއެވެ. އިވެންޓުން ހޮވޭ 20 ފަރާތަކަށް ރިސޯޓުގައި ޗުއްޓީ ހޭދަ ކުރުމުގެ ފުރުސަތު ލިބޭނެ އެވެ. މި ލަކީޑްރޯގައި ދެ ލައްކަ ޑޮލަރުގެ އިންޝުއަރެންސް ކަވަރޭޖެއް ދޭނެ އެވެ.\nމި ދުވުން ބާއްވަނީ ކޮވިޑް-19 އާ ގުޅިގެން ސިއްހީ ދާއިރާގައި މަސައްކަތް ކުރާ ހިދުމަތްތެރިންގެ އަގު ވަޒަން ކުރުމުގެ އިތުރުން ޓޫރިޒަމް ހުޅުވުމާއެކު ރާއްޖެ އަންނަން މީހުންގެ މެދުގައި ޝައުގުވެރިކަން އުފެއްދުމެވެ.\nޓޫރިޒަމް ދުވަހުގެ މުނާސަބަތުގައި ބާއްވާ މި ދުވުމުގެ ހަތަރު ގިންތި އަށް ވެސް ނަން ދީފައި ވަނީ ރާއްޖެއާ ގުޅުވައިގެންނެވެ. ދުވުމުގެ 5.5 ކިލޯ މީޓަރަށް ކިޔަނީ "ސިޓީ ލިންކް" އެވެ. އަދި 16 ކިލޯ މީޓަރަކީ "އައްޑޫ ލިންކް" އެވެ. އަދި 21 ކިލޯ މީޓަރަކީ "ލާމު ލިންކް" އެވެ. މީގެ އިތުރުން އިތުރުން 870 ކިލޯ މީޓަރަށް ދީފައިވާ ނަމަކީ "ރާއްޖެ ލިންކް" އެވެ. މި ދުވުމުގައި ބައިވެރިވާ ކޮންމެ ފަރާތަކަށް ވެސް މެޑަލް ގެއަށް ފޮނުވައިދޭނެ އެވެ. ރަން ފޯ މޯލްޑިވްސްގެ ރޭސް ޑިރެކްޓަރަކީ ރާއްޖޭގެ މަޝްހޫރު ދިގުވުވުންތެރިއެއް ކަމަށްވާ އަހުމަދު ޝަރަފު އެވެ.\nރާއްޖޭގެ ޓޫރިޒަމް އަންނަ އަހަރު ރަނގަޅުވާނެ: ފޯބްސް


ޔާމީންގެ އެކައުންޓުތައް ފްރީޒް ކޮށްދިނުމަށް ޕީޖީން ސުޕްރީމް ކޯޓުގައި އެދިއްޖެ ޔާމީންގެ އެކައުންޓުތައް ފްރީޒް ކޮށްދިނުމަށް ޕީޖީން ސުޕްރީމް ކޯޓުގައި އެދިއްޖެ\nކުރީގެ ރައީސް ޢަބްދުﷲ ޔާމީން -- ޕީއެސްއެމް ނިއުސް ފޮޓީ / ޢަލީ ނަޞީރު\nކުރީގެ ރައީސް އަބްދުﷲ ޔާމީން އަބްދުލްޤައްޔޫމްގެ އެކައުންޓްތަކުގައި ހުރި ފައިސާ ފްރީޒްކުރަން ކްރިމިނަލް ކޯޓުން ކުރި އަމުރު ރަނގަޅުކަމަށް ކަނަޑައަޅައިދިނުމަށް ޕްރޮސިކިއުޓާ ޖެނަރަލްގެ ފަރާތުން ސުޕްރީމް ކޯޓުގައި އެދިއްޖެއެވެ.\nޔާމީންގެ އެކައުންޓުތައް ފްރީޒް ކުރުމަށް ކްރިމިނަލް ކޯޓުން ކުރި އަމުރު ހައިކޯޓުން ބާތިލް ކުރުމުން ދަޢުލަތުން ވަނީ މިދިޔަ ހޯމަ ދުވަހު އެ މައްސަލަ ސުޕްރީމް ކޯޓުގައި އިސްތިއުނާފްކޮށްފައެވެ. މިއަދު ބޭއްވި އިސްތިއުނާފުގެ ފުރަތަމަ އަޑުއެހުމުގައި ޕީޖީ އޮފީހުގެ ވަކީލުން ވިދާޅުވީ ޔާމީންގެ އެކައުންޓްތައް ފްރީޒްކުރި މައްސަލަ ބާތިލުކުރީ އެ މައްސަލާގައި ވުޖޫދުގައިވާ ހުރިހާކަމަކަށް ބަލައިގެން ނޫންކަމަށެވެ. ދައުލަތުގެ ފަރާތުން ވަނީ ޔާމީންގެ ނަމުގައި ބޭންކް އޮފް މޯލްޑިވްސް (ބީއެމްއެލް)ގައި ހުޅުވާފާއިވާ އެކައުންޓާއި މޮރީޝަސް ކޮމާޝަލް ބޭންކްގައި ހުޅުވާފައިވާ އެކައުންޓުތައް ވެސް ފްރީޒުކުރުމަށް އެދިފައެވެ.\nމީގެއިތުރުންވެސް އިސްލާމިކް ބޭންކްގައި ހުޅުވާފައިވާ ޔާމީންގެ 8 އެކައުންޓް ފްރީޒު ކުރުން ހުއްޓުވި ހައިކޯޓުގެ ހުކުމް ބާތިލުކުރުމަށް ޕީޖީން ވަނީ ސުޕްރީމް ކޯޓުގައި އެދިފައެވެ.\nދަޢުލަތުން ބުނީ އިސްލާމިކް ބޭންކުގައި ހުރި ޔާމީންގެ އަށް އެކައުންޓެއް ފްރީޒްކުރަން ކުރި ހުކުމް ބާތިލު ކުރުމުގެ ސަބަނުން ދައުލަތަށް ބޮޑެތި ގެއްލުންތަކެއް ވެދާނެކަމަށް ގަބޫލުކުރެވޭތީ ކްރިމިނަލް ކޯޓުގެ އަމުރަކީ ރަނގަޅު އަމުރެއްކަމަށް ކަނޑައަޅައި ފައިސަލާ ކުރުވަނިވި ހުކުމެއް ކޮށްދިނުމަށް އެދޭ ކަމަށެވެ.\nއަދި ޖިނާއީ އިޖުރާއަތުގެ ގާނޫނުގެ 72 ވަނަ މާއްދާ މާނަ ކޮށްދިނުމަށް ވެސް ޕީޖީ އެފީހުން ވަނީ ސުޕްރީމް ކޯޓުގައި އެދިފައެވެ. މިކަމާއި ގުޅިގެން ރައީސް ޔާމީނުގެ ވަކީލުންނާއި ދައުލަތުގެ ވަކީލުންވަނީ އެފަރާތްތަކަށް ފެންނަގޮތް ކޯޓުގައި ހިއްސާކުރައްވާފައެވެ.\nސުޕްރީމް ކޯޓުގެ ފަސް ފަނޑިޔާރުންގެ ބެންޗުން ބަލާ މިމައްސަލާގައި ދައުވާލިބޭ އަބްދުﷲ ޔާމީންގެ ފަރާތުން ވިދާޅުވީ، މިމައްސަލާގައި ހައިކޯޓުން ޙުކުމް ކުރީ ރިއާޔަތްކުރަންޖެހޭ ހުރިހާކަމަކަށް ރިއާޔަތްކޮށްގެންކަމަށް ޤަބޫލުކުރާކަމަށާއި، މިމައްސަލާގައި ދައުލަތައް ލިބެންޖެހޭ ފައިސާއެއް ގެއްލިދާނެކަމަށް ޕީޖީން ވިދާޅުވިނަމަވެސް އެންޓިކޮރަޕްޝަން ކޮމިޝަނުގައި ހުޅުވާފައިވާ އެސްކްރޯ އެކައުންޓެއްގައި އެފައިސާ ވަނިކޮށް ގެއްލިދާނެކަމަށް ޤަބޫލުނުކުރާ ކަމަށެވެ. އެހެން ކަމުން ހައިކޯޓުގެ އަމުރަށް ތާއީދު ކޮށް ދިނުމަށް ޔާމީންގެ ވަކީލުންގެ ފަރާތުން ވަނީ ސުޕްރީމް ކޯޓުގައި އެދިފައެވެ.\nމި މައްސަލާއިގެ މިއަދުގެ އަޑުއެހުމުގައި ދައުލަތުގެ ވަކީލުންވަނީ ހައިކޯޓުން ޔާމީންގެ އެކައުންޓްތައް ފްރީޒުކުރުން ހުއްޓުވި އަމުރަށް އަމަލު ކުރުން ފަސްކޮށްދިނުމުގެ ވަގުތީ އަމުރެއް ނެރެދިނުމަށްވެސް އެދިފައެވެ. ދައުލަތުން އެގޮތަށް އެދުނުނަމަވެސް ޔާމީންގެ އެކައުންޓްތައް ފްރީޒުކުރަން ނެރުނު އަމުރުގެ މުއްދަތު ހަމަވެފައިވާކަން ޔާމީންގެ ވަކީލުވަނީ ފާހަގަކުރައްވާފައެވެ.\nމިމައްސަލައިގެ މިއަދުގެ ޝަރީއަތުގެ މަޖިލިސް ނިންމަވާލައްވަމުން އުއްތަމަ ފަނޑިޔާރު ޑރ. އަޙްމަދު އަބްދުﷲ ދީދީ ވިދާޅުވީ މިމައްސަލައިގެ އަޑުއެހުންތައް ނިމުނީކަމަށާއި ދެން އޮންނާނީ ޙުކުމް އިއްވުންކަމަށެވެ.


Israelun Ehme Furathamaves Beynun Kurany Nurakkatheri Hathiyaru: UN | Dhiislam\nއިސްރާއީލުން އެއްމެ ފުރަތަމަވެސް ބޭނުންކުރަނީ ނުރައްކާތެރި ހަތިޔާރު: އދ\nފާތިމަތު ކިފާޙު ޤުބާދު ޖޫން 19, 2020\nPhoto Credits: PSM News\nއިސްރާއީލުން ފަލަސްޠިނުގެ ރައްޔިތުންނާއި އިދިކޮޅަށް އެއްމެ ފުރަތަމަވެސް ބޭނުންކުރަނީ ނުރައްކާތެރި ހަތިޔާރުކަމަށް އދ އިން ބުނެފިއެވެ.\nއދ ގެ އިންސާނީ ޙައްޤުތަކާއި ބެހޭ ބައިން ނެރެފައިވާ ރިޕޯޓުގައި، އިސްރާއީލު ފުލުހުން މިދިޔަ މަހު އަލްޤުދުސްގެ އިރުމަތީ ސަރަޙައްދުގައި އަވަހާރަކޮށްލާފައިވާ ޚާއްޞަ އެހީއަށް ބޭނުންވާ ޒުވާނާ، ޢުމުރުން 34 އަހަރުގެ އިޔާދު ހައްލާޤުގެ މަރުވަނީ ކުށްވެރިކުރެއެވެ.\nޔޫއެންގެ އިންސާނީ ޙައްޤުތަކާއިބެހޭ ހައި ކޮމިޝަނުން އިޔާދުގެ މަރު ޞިފަކޮށްފައިވަނީ "އިސްރާއީލުގެ ސަލާމަތީ ބާޜުތަކުން ޣައްޒާއި އިރުމަތީ އައްސޭރީގެ ފަލަސްޠީނުގެ ރައްޔިތުންނާއި އިދިކޮޅަށް ޢާއްމުކޮށް ބޭނުންކުރާ ނުރައްކާތެރި ހަތިޔާރުގެ އިތުރު ކޭސެއްގެ" ގޮތުގައެވެ.\n"ސަލާމަތީ ބާރުތަކުން، އެބައިމީހުން ކުރިއަށް ގެންދާ ޕޮލިސިންގގެ އޮޕަރޭޝަންތަކުގައި ވީހާވެސް މަދުން ނުރައްކާތެރި (ފުރާނައަށް ގެއްލުންވާ) ހަތިޔާރު ބޭނުން ކުރަންޖެހޭ. އިޔާދުގެ ޙާދިޘާގައި ނުރައްކާތެރި ނޫން ހަތިޔާރު ބޭޏުންކުރިނަމަ އޭނާގެ ފުރާނަ ސަލާމަތްވިސް." އދ ގެ ބަޔާނުގައިވެއެވެ. "ނުރައްކާތެރި ހަތިޔާރު ބޭނުން ކުރުމަކީ އެއްމެ ފަހުގެ ގޮތް ކަމުގައި ނުހަދާ، އެއްމެ ފުރަތަމަ މިޞްރާބުޖެހޭ ގޮތަށް ހަދައިފިނަމަ، އޮޅިގެންވެސް، އަދި އެނޫން ގޮތްގޮތުންވެސް، އިޔާދުފަދަ މީހުން އަވަހާރަކޮށްލުމަށް މަގުފަހުވާނެ."\nމީގެ އިތުރުން އދ އިން ވަނީ މިބަޔާނުގައި، އިސްރާއީލުން، މުސްތަޤިއްލު، ވަކި އަތަކަށް ނުޖެހޭ، ދެފުށް ފެންނަ ތަޙްޤީޤެއް މިމައްސަލައިގައި ކޮށްފައިނުވާތީ އެކަމަށްވެސް ފާޑުކިޔާފައެވެ.\nއިޔާދުގެ އުޚުތު ވިދާޅުވާ ގޮތުގައި އިޔާދު މަރާލުމުގައި ބައިވެރިވި ފުލުހުންނަށް އެކަމުގެ ޙައްޤު އަދަބު ލިބެން ޖެހޭނެއެވެ. އެހެނަސް އިޔާދަކީ ފަލަސްޠިނުގެ ރައްޔިތަކަށް ވާތީ، އެގޮތަށް އެކަން ހިނގާނެކަމަށް ޤަބޫލު ނުކުރެވޭ ކަމަށްވެސް އޭނާ ވިދާޅުވެފައިވެއެވެ.\nމިއަނިޔާވެރިކަމުގައި ބައިވެރިވެފައިވާ ދެފުލުހުންވެސް މިޙާދިޘާއާއި ގުޅިގެން ދިން ބަޔާން، އެކަތި އަނެކައްޗާއި ތަޢާރުޟުވެއެވެ. މިގޮތުން ކޮމާނޑަރު ބުނާ ގޮތުން ވިއްޔާ އޭނާގެ ދަށަށް ހުރި އޮފިސަރު ގާތު ހަތިޔާޜު ބެހެއްޓުމަށް އެންގިއެވެ. އެހެނަސް ބަޑި ޖެހި އޮފިސަރުވަނީ، ކޮމާންޑަރުގެ ބަސް ތެދުނޫންކަމަށް ބުނެފައެވެ.\nއިޔާދު ގާތުގައި ހުރި އެހީތެރިޔާ ވިދާޅުވާ ގޮތުގައި އޭނާ އިސްރާއީލުންގެ ފުލުހުން ގާތު، އިޔާދަކީ ޚާއްޞަ އެހީއަށް ބޭނުންވާ ޒުވާނެއްކަން ވިދާޅުވެފައިވެއެވެ. އެހެނަސް ފުލުހުން އޭނާގެ ވާހަކަ އަޑު ނާހާ އިޔާދުގެ ހަށިކޮޅާއި ދިމާއަށް ބަޑިޖަހަމުން ގެންދިޔައީކަމަށްވެސް އޭނާ ވިދާޅުވިއެވެ.


SunOnline: Maamui ge Special edition Poster thah dhushin tha? Thafaathu dhoa!\ndate_range އަންގާރަ 20 އޮގަސްޓް 2019\n"މާމުއި"ގެ ސްޕެޝަލް އެޑިޝަން ޕޯސްޓަރުތައް ދުށިންތަ؟ ތަފާތު ދޯ!\nއައިމިނަތު ލުބާ 25 Apr 2019, 10:17\n"މާމުއި"ގެ ސްޕެޝަލް އެޑިޝަން ޕޯސްޓަރެއް---\nޑާކްރެއިން އެންޓަޓެއިންމަންޓުން ގެނެސްދޭ ކޮމެޑީ ފިލްމު "މާމުއި" އަކީ ދިވެހި ފިލްމު އިންޑަސްޓްރީއަށް މުޅީން ތަފާތު ފިލްމަކަށް ވާނެ ކަމަށް ފިލްމުގެ ޓީމުން ބުނެއެވެ.\nފިލްމު އިއުލާންކުރި ހިސާބުން ފެށިގެންވެސް ފިލްމުގެ ހާއްސަ ވާހަކަ ޕްރޮޑިއުސަރު މުހައްމަދު އަލީ(މޮގާ) އާ އޭނާގެ ޓީމުން އަންނަނީ ދައްކަމުންނެވެ. ސަބަބެއްނެތި އެއްވެސް ނޫނެވެ. ދިވެހި ފިލްމު އިންޑަސްޓްރީ ދުށް އެންމެ މޮޅު އެކްޓަރު އިސްމާއިލް ވަޖީހުގެ ހިމަނައިގެން އެ ފިލްމުގެ ޝޫޓިން ކާމިޔާބު ކަމާއެކީ ވަނީ ނިންމާލާފައެވެ.\n"މާމުއި": ސްޕެޝަލް އެޑިޝަން ޕޯސްޓަރެއް---\nހެއްވާ މަޖާ މި ފިލްމު ތަފާތު ލޮކޭޝަންތަކުގައި ޝޫޓްކޮށް ނިންމާލިއިރު އެ ފިލްމު ބެލުމަށްފަހު ބެލުންތެރިން "ސޮނިވެއްޓޭހާ" ފުރިހަމަވާނެއެވެ.\n"ފިލްމުގެ މަންޒަރު ހުންނާނެ ޔޮޓްގައި ޝޫޓްކޮށްފައި. ދެން ޖެޓެއް ގައި ވެސް އިންނާނެ މަންޒަރެއް ޝޫޓްކޮށްފައި،"\nފިލްމު އަންނަ ޖުލައި މަހުގެ އެއްވަނަ ދުވަހު ރިލީޒްކުރާއިރު އެ ފިލްމުގެ ޓްރެއިލާގެ އިތުރުން ޕޯސްޓަރުތަކެއް ވެސް މިވަނީ ދައްކާލާފައެވެ. ޑާކްރެއިންގެ ޓީމަކީ ކޮންމެ ފިލްމެއް އިއުލާންކުރާ ހިސާބުން ފެށިގެންވެސް ތަފާތު ޕޯސްޓަރުތަކެއް ގެނެސްދޭ ޓީމެކެވެ. އެއް ޕޯސްޓަރުން ފުއްދާލަނީއެއް ނޫނެވެ.\nފިލްމު އެޅުވުމާ ހަމައަށް އެކި ހިޔާލުތަކަށް ގިނަ ޕޯސްޓަރުތަކެއް ހަދާ ހަމައެކަނި ބަޔަކީ ޑާކްރެއިން އޭ ބުންޏަސް ދޮގަކަށް ނުވާނެއެވެ. "މާމުއި"ގެ ޕޯސްޓަރުތަކުންވެސް އެކަން ވަރަށް ރަނގަޅަށް ހާމަކޮށްދެއެވެ.\nގިނަ އަދަދެއްގެ ތަރީން ހިމަނައިގެން ތައްޔާރުކުރާ އެ ފިލްމުގެ ޕޯސްޓަރުތައް ވެސް ވަރަށް ތަފާތެވެ. ހިތްގައިމެވެ.\nފިލްމުގެ ޕޯސްޓަރުތައް ގިނަ ބަޔަކަށް ކަމުދިޔައެވެ. އެ ފުރިހަމަ ޕޯސްޓަރުތައް ތައްޔާރުކުރީ ހޫދު އިބްރާހިމްއެވެ.\n"މާމުއި" އަކީ އެ ސްޓޫޑިއޯ އިން އުފެއްދި އެންމެ އަގުބޮޑު އެއް ފިލްމެވެ.\n"މާމުއި" އަކީ އައިޝަތު ފުއާދު އަދި އަހްމަދު ތޮލާލުގެ ވާހަކައެއްގެ މައްޗަށް ހަދާ ފިލްމެކެވެ.\nފިލްމުގެ ޑައިރެކްޓަރަކީ އަލީ ޝިފާއު (ޗިއްޕެ) އެވެ.\nމާމުއިގައި ހަރަކާތްތެރިވާ ތަރިންނަކީ އިސްމާއީލް ޖުމައިހް (ޖުމާ)، ސަމާހަތު ރާޒީ، ޝާޔާ، އަބްދުﷲ ޝާފިއު އިބްރާހިމް (ފުބޫ)، މަރިޔަމް މަޖުދާ (މަޖޫ)، އަހްމަދު ސުނީ، ހަމްދާން ފާރޫގް، އާދަމް ރިޒްވީ، މަރިއްޔާ، އައިމިނަތު ނޫރާ، އަހްމަދް އަމާން، ނުޒުހަތު ޝުއައިބު (ނުޒޫ) އަދި އަހްމަދު ޝާކިރު އެވެ.\nދިވެހި ފިލްމު އިންޑަސްޓްރީގައި މިހާރު އެންމެ ޑިމާންޑް ބޮޑު ބަތަލާ މަރިޔަމް އައްޒަ، ކުޅަދާނަ ބަތަލާ ޝީލާ ނަޖީބު، އިބްރާހިމް އަމާން، މާރިއާ ތްރޭސާ އަދި އަލީ ޝަޒްލީމް ވެސް މި ފިލްމުން ފެނިގެންދާނެ އެވެ.\nފިލްމު މާމުއި އިން މި ދާއިރާއަށް އަލަށް ތައާރަފްވާ އައިޝަތު ޔާދާ ވެސް ހިމެނޭނެ އެވެ.\n"މާމުއި"ގެ އޮންލައިން ޕާޓްނަރަކީ ސަން އޮންލައިން އެވެ.\n"މާމުއި": ސްޕެޝަލް އެޑިޝަން ޕޯސްޓަރެއް--\nއީދު ޝޯތައް ފޯރިގަދަކޮށްލުމަށް ޖާދުގެ ޓީމްތައް ތައްޔާރު\nފިލްމީތަރި ނުސްރަތު ޖަހަން ރާއްޖޭގައި!\nއަހާން ޝެޓީ ބޮލީވުޑަށް ނުކުންނަ ފިލްމުގެ ޝޫޓިން ފަށައިފި


Bodufinolhugai masakkaiy kuruvi bidheyseenah musaara dheefaivaa kamah bune soi kuruvaa massala polihah | Mihaaru\nޚަބަރު / ބ. ބޮޑުފިނޮޅު\nބޮޑުފިނޮޅުގައި މަސައްކަތް ކުރުވި ބިދޭސީންނަށް މުސާރަ ދީފައިވާ ކަމަށް ބުނެ ސޮއިކުރުވާ މައްސަލަ ޕޮލިހަށް!\nބޮޑުފިނޮޅުގައި މަސައްކަތް ކުރުވި ބިދޭސީން: އެ މީހުންނާ ދޭތެރޭގައި ގާނޫނާ ޚިލާފު އަމަލުތަކެއް ހިންގި މައްސަލަ ވަނީ ތަހުގީގުކޮށް ޕީޖީ އޮފީހަށް ފޮނުވާފައި.\n23 ފެބުރުއަރީ 2021 - 12:46\nބޮޑުފިނޮޅު ރިސޯޓް ތަރައްގީކުރުމުގެ މަސައްކަތް ކުރުވައި މުސާރަ ނުދީ ހާލުގައި ޖެއްސި ބިދޭސީންނަށް މުސާރަ ދީފައިވާ ކަމަށް ބުނެ އޮޅުވާލައިގެން ރިޒް ކުންފުނިން ލިއުމެއްގައި ސޮއިކުރުވާ މައްސަލަ ޕޮލިހަށް ހުށަހަޅައިފި އެވެ.\nމި މައްސަލަ ތަހުގީގުކޮށްދޭން އެދުނީ، ރައްޔިތުންގެ މަޖިލީހުގެ މިލަންދޫ ދާއިރާގެ އެމްޑީޕީގެ މެމްބަރު އަލީ ރިޒާގެ ކުންފުނިން މަސައްކަތް ކުރުވައި މުސާރަ ނުދީ ތިބި 198 ބިދޭސީންގެ ހައްގުގައި ޓްރައިބިއުނަލްއަށް ވެސް މައްސަލަ ވައްދައި ހައްގުތައް ހޯދައިދޭން މަސައްކަތް ކުރަމުން އަންނަ ޕަބްލިކް އިންޓްރެސްޓް ލޯ ސެންޓަރުންނެވެ.\nފުލުސް އޮފީހަށް ހުށަހެޅި ތުހުމަތު ރިޒް ކުންފުނިން ދޮގުކުރެ އެވެ. އެ ކުންފުނީގެ ލޯޔަރު އަލީ ސައީދު ވިދާޅުވީ ހަގީގަތާ ޚިލާފު ވާހަކަތަކެއް ދައްކަނީ މެމްބަރު ރިޒާއާ ޒާތީވެ އަބުރު ކަތިލަން ކަމަށެވެ.\nޕީއައިއެލްސީގެ ރައީސް އަދި ގާނޫނީ ވަކީލް މަރިޔަމް ޝުނާނާ ވިދާޅުވީ މިދިޔަ އަހަރު ހުށަހަޅައި ޓްރައިބިއުނަލްގައި ވެސް ލަސްވަމުންދާ މައްސަލައިގައި ހިމެނޭ ބިދޭސީންނާ ދޭތެރޭގައި ގާނޫނާއި އިންސާނިއްޔަތާ ޚިލާފު އަމަލުތަކެއް ހިންގައި ނިކަމެތިކަން ލިބެމުންދާ ކަމަށެވެ. މި ފަހުން ހިންގި ކަމަކީ މުސާރަ ދިން ކަމަށް ބުނެ އޮޅުވާލައިގެން ބިދޭސީން ލައްވައި ރިޒް ކުންފުނިން ލިއުންތަކެއްގައި ސޮއިކުރުވުން ކަމަށް އޭނާ ވިދާޅުވި އެވެ.\nAailaa haalugai jehijje, dhen gaumah fonuvaidhee!\nއެތައް މަހެއްގެ މުސާރަ ނުދީ ތިބި ބިދޭސީން ލައްވައި އެ ލިއުމުގައި ސޮއިކުރުވަނީ ކުޑަ ފައިސާކޮޅެއް ދީފައި ކަމަށް އޭނާ ވިދާޅުވި އެވެ. މައްސަލަ ޓްރައިބިއުނަލްއަށް މިދިޔަ ޖުލައި މަހު ހުށަހެޅި އިރު ވެސް ބައެއް މީހުންނަށް ހަ މަސް އަނެއް ބަޔަކަށް މުސާރަ ނުދޭތާ އަހަރެއްހާ ދުވަސް ވަނީ ވެފަ އެވެ.\n"އެކަމަކު ބިދޭސީން އެއްބަސްކުރުވަނީ މަސައްކަތް ކުރި ދުވަހަށް މުސާރަ ލިބިފައިވާ ކަމަށް. ބައެއް މީހުން ފައިސާކޮޅުގައި ހިފީ އެ ނޫން ގޮތެއް ނެތިގެން މަޖުބޫރީ ހާލަތުގައި ކަމަށް އެބަ ބުނޭ،" އޭނާ ވިދާޅުވި އެވެ.\nBodufinolhu ge massala:5mas fahun nimmee Vaguthee amuru neredheven neiy kamah!\nޝުނާނާ ވިދާޅުވި ގޮތުގައި ބިދޭސީންގެ ވަކީލުންނާ ނުލައި ލިއުމެއްގައި ސޮއިކުރުވުމަކީ ވެސް ރިޒް ކުންފުނީގެ ލޯޔަރުން ކޮށްގެންވާނެ ކަމެއް ނޫނެވެ. އެ ލިއުމުގައި، އޮތީ ޓްރައިބިއުނަލްގައި އޮތް މައްސަލަ ނަގަން ބޭނުންވާ ކަމަށް ބުނެފަ އެވެ.\n"މިކަން ހިނގައި ދިއުމުން އެ ލިއުމުގެ ސައްހަކަން ކަށަވަރުކުރުމަށް މި ޖަމިއްޔާގެ ފަރާތުން މަސައްކަތް ކުރުމުން، މި ޖަމިއްޔާ އިން މަސައްކަތް ކުރަނީ ގަދަކަމުން މަޖުބޫރުން ބިދޭސީ މަސައްކަތްތެރިން ލައްވައި މައްސަލަ ކުރިއަށް ގެންދިއުމަށް ކަމަށް ބަޔާންކޮށް މައްސަލަ ރައްދުވާ ފަރާތުގެ ވަކީލުން ކަމަށް ވާ އަލީ ސައީދު އާއި އަބްދުއްސަލާމް އާރިފް އެކި ފޯރަމްރަކުގައި އެފަދަ އިން ވާހަކަ ދައްކާ އެ މީހުންނަށް މުސާރަ ލިބުނުތޯ ކަށަވަރު ކުރަން ހުރަސްއަޅާފައިވެ އެވެ،" ޕީއައިއެލްސީން ރަސްމީ އިދާރާތަކަށް ފޮނުވި ސިޓީގައިވެ އެވެ.\nރިޒްގެ ވަކީލުންގެ ތެރޭގައި ހިމެނިވަޑައިގެންނެވި އަބްދުއްސަލާމަކީ މިހާރު ޗީފް އޮމްބަޑްސްޕާސަން އެވެ. އެއީ ރާއްޖޭގެ އެކި ވެރިކަމުގައި ހިންގާފައިވާ އިންސާނީ ހައްގުތަކާ ހިލާފް ޖަރީމާތައް ބަލައި، އަނިޔާ ލިބުނު މީހުންނަށް އިންސާފު ހޯދައިދޭން އުފައްދާފައިވާ އޮފީހުގެ އެންމެ އިސް ފަރާތެވެ.\nޕޮލިހަށް ހުށަހެޅި މައްސަލާގައި ޕީއައިއެލްސީން ބުނެފައި ވަނީ ރިޒް ކުންފުނީގެ ވަކީލުންގެ އަމަލަކީ މަކަރާއި ހީލަތާއި އެކްސްޕްލޮއިޓޭޝަން އަދި ޖިނާއީ ކުށެއްގެ އަމަލެއް ކަމަށް ބެލެވޭނެ ކަމެއް ކަމަށެވެ. އެހެންކަމުން އެ މައްސަލަ ބަލައިދޭން ވަނީ އެދިފަ އެވެ.\nގިނަ މީހުންނަށް ވާނީ މުސާރަ ދީފައި: ރިޒް\nރިޒްގެ ލޯޔަރު ސައީދު މިއަދު ވިދާޅުވި ގޮތުގައި އޮޅުވާލައިގެން މުސާރަ ދިން ކަމަށް ސޮއިކުރުވައިފައެއް ނޯންނާނެ އެވެ. އެކަމަކު ގިނަ ބަޔަކަށް މިހާރު މުސާރަ ދީފައިވާ ކަމަށް އޭނާ ވިދާޅުވި އެވެ.\n"ބައެއް މީހުން އަމިއްލަ އަށް އެދިގެން، ޓްރައިބިއުނަލްގައި ކުރިއަށްދާ މައްސަލަ އަނބުރާ ނަގައިފި،" އޭނާ ވިދާޅުވި އެވެ.\nއޭނާ ވިދާޅުވީ ޕީއައިއެލްސީގެ ހާޒިރުގައި ހެދި ސެޓްލެމެންޓް އެއްބަސްވުންތަކެއްގެ ދަށުން ވެސް ބައެއް މީހުން މައްސަލަ ނެގި ކަމަށާއި މިހާރު ތިބީ ގާތްގަނޑަކަށް 40 މީހުން ކަމަށެވެ. އެކަމަކު މައްސަލައިގައި ހަގީގަތާ ޚިލާފު ވާހަކަތަކެއް ޝުނާނާ ދައްކަވަމުންދާ ކަމަށާއި އޭނާގެ އަމަލުތައް ވަކީލުންގެ ސުލޫކީ މިންގަނޑާ ޚިލާފަށް ހުރެގެން މައްސަލަ ވެސް ހުށަހެޅި ކަމަށް ސައީދު ވިދާޅުވި އެވެ.\nސައީދު ވިދާޅުވި ގޮތުގައި ބިދޭސީންނަށް ދީފައި ވާނީ ހައްގު މުސާރަ އެވެ.\nބިދޭސީންނަށް މުސާރަ ނުދީ މަސައްކަތް ކުރުވި މައްސަލަ ފުލުހުން ތަހުގީގުކޮށް ވަނީ ޕީޖީ އޮފީހަށް ވެސް ފޮނުވައިފަ އެވެ.\nފުލުުހުންގެ ހިއުމަން ޓްރެފިކިން ޑިޕާޓްމަންޓުން ތަހުގީގުކުރާ ބޮޑުފިނޮޅުގެ މައްސަލައާ ބެހޭ ގޮތުން ފުލުހުން ބުނެފައި ވަނީ ބިދޭސީންނަށް މަޖުބޫރުކޮށް، އެކްސްޕްލޮއިޓޭޝަންގެ އަމަލުތައް ހިންގައި، މީހުން ޓްރެފިކް ކުރުމަށް މަގުފަހިވާ ގޮތަށް އަމަލުކޮށް، ބިދޭސީ މަސައްކަތްތެރިންގެ ފަރާތުން އެ ކުންފުނިން ދައުލަތަށް ދައްކަން ޖެހޭ ފީ އާއި ފައިސާ ނުދައްކައި، މަސައްކަތްތެރިންގެ ހައްގުތައް ނިގުޅައިގެންފައިވާ ކަމަށް ރިޒް ކުންފުންޏަށް ތުހުމަތުކުރެވޭ ކަމަށެވެ. ބޮޑުފިނޮޅު ރިސޯޓް ތަރައްގީ ކުރުމަށް ކުރަން ޖެހޭ މަސައްކަތްތަކާ ރިޒް ކުންފުނިން ހަވާލުވުމަށް ފަހު، މީހުން ޓްރެފިކް ކުރުން ކަމަށް ތުހުމަތުކުރެވޭ ގޮތަށް ގަވާއިދާ ހިލާފަށް ގިނަ އަދަދެއްގެ ބިދޭސީންނަށް އޮޅުވާލައި، މަކަރާއި ހީލަތުން ރާއްޖެ އެތެރެކޮށްފައިވާ ކަމަށް ވެސް ފުލުހުން ވަނީ ތުހުމަތުކޮށްފަ އެވެ.\nމަސައްކަތް ކުރުވާފައި މުސާރަ ނުދިނުމާއި ބޭސްފަރުވާ އިން މަހްރޫމްކުރުން ފަދަ އަމަލުތަކެއް ހިންގި ބިދޭސީން މިހާރު ބައިތިއްބާފައި ވަނީ ހުޅުމާލޭގައި ހުންނަ އާރުޑީސީގެ ފެސިލިޓީގަ އެވެ. އެތަނަށް އެ މީހުން ގެންދިޔައީ ރިޒް ކުންފުނިން ޚަރަދުތަކާ ހަވާލުވާނެ ކަމަށް އެއްބަސްވެގެންނެވެ.\nކުށްކުރުން ފުލުހުން ބިދޭސީން ހިއުމަން ޓްރެފިކިން މެމްބަރު އަލީ ރިޒާ (މިލަންދޫ) ބ. ބޮޑުފިނޮޅު\nބިދޭސީންގެ މައްސަލައެއް ނޫން، ބައެއް ދިވެހިންގެ މައްސަލަ ، ސަރުކާރު ހިންގުން ދޯދިޔާކަމުގެ މައްސަލަ، ގަވާއިދާ ޙިލާފު މިހާ ގިނަ ބިދޭސީން ތިބި އިރު އޭގެ ޒިންމާ ނަގާނެ މީހަކު ނެތް، ބިދޭސީންގެ ކަންކަން މެނޭޖު ނުކުރެވޭތި އެމީހުންގެ އިންސާނީ ހައްގު ގެއްލެނީ، ހާދަ އަނިޔާވެރި ރަހުމް ކުޑަ އަމަލެކޭ ހިއުމަން ޓުރެފިކިން އަކީ ، ކޮބާތަ މާ ހިއުމަން ރައިޓްސް ވެގެން އުޅޭ މީހުން\nމުސާރަ ދިނީމަ ނިމުނީތަ؟ ކޮބާ ގަވާއިދާ ހިލާފަށް އުޅޭ ބިދޭސިން ލައްވާ ރިޒް ކުންފުނިން މަސައްކަތް ކުރުވި މައްސަލަ؟ ކޮބާތޯ އިމިގްރޭޝަން؟ ކޮބާތޯ އިކޮނޮމިކް މިނިސްޓްރީ؟ މިހިރަ ފެންނަނީ ހަމަ ތާރީހުގެ ފަތްފުށްތަކުގައި ލިޔެވޭނެ ކަންކަން..\nގަވާއިދާ ޙިލާފަށް އުޅޭ މީހަކު ލައްވާ ކުޑަ މަސައްކަތެއް ކުރުވުން ވެސް ކުށަކަށް ހަދާފައި އަންސްކިލްޑް ލޭބަރަރއިން ގެނެވޭވަރު ވަރަަށް ބޮޑަަށް ލިމިޓްކޮށް ގަވާއިދާ ޙިލާފު މީހުން ގަވާއިދުގެ ތެރެޔަށް ވައްދާ ގާނޫނު ތަންފީޒުކޮއްގެން މި މައްސަލަ ހައްލުކުރެވޭނީ މިއީ ކުރެވޭނެ ކަމެއް\nރިޒް ކުންފުނީގެ އިތުރަށް ކަތިލާނެ އަބުރެއް އެބައޮތް ހެއްޔެވެ؟؟؟؟؟؟ ލަދުން ބޯހަލާކު.....\nރާއްޖެ ކަހަލަ ކޮރަޕްޓް ގައުމެއްގާ ޕަބްލިކް އިންޓްރެސްޓް ލޯ ސެންޓަރުން ތިޔަ ކުރާ މަސައްކަތް އާއްމުން ބަލައިގަންނަން ޖެހެ އެވެ. ސިޔާސީ ނުފޫޒުގަދަ ބޮޑެތި މީހުންގެ މައްސަލަ ތަކާ ގިނަ މީހުންނަށް ކައިރިވާން ނުކެރޭނެ އެވެ. ރިޒް އިން އެންމެނަށް މުސާރަދިނީމަ މައްސަލަ ނިމުނީ އެވެ. ދެން މުސާރަ ނުދީ އަހަރެއް ވަންދެން މަޑުކުރީމަ ބައެއްމީހުން ހާލުގަ ޖެހި މަޖްބޫރުވެގެން މުސާރައިގެ 20 ޕަސެންޓް ނަގާފަ ވެސް ސޮއި ކޮށްލަފާނެ އެވެ.\nމިހާބޮޑު ސީރިއަސް މައްސަލަ ވެސް ވާނުވާ ނޭނގި ނުވާކަމަކަށްވެ ނިމެނީ. 10 ދުވަސް ތެރޭގައި ދަޢުވާ ކުރަނީ އާދައިގެ ނިކަމެތި މީހާއަށްކަން މި މައްސަލައިންވެސް ކަށަވަރުވެ ޔަގީންވޭ. މޮޅު މީހާއަށް މޮޅުގޮތް ހަދާކަމުގެ އިތުރު މިސާލެއް.\nތިލޯފާމުން ކިޔެއްބާ ތިޔަ ދިފާއުކުރާ ބޭރުމީހުން ދިން ގެއްލުންތަށް ބަލަން ނޫޅެނީ، ކޮންމެ ކަމެއްގަވެސް ދެފަރާތް އޮތިއްޔާދޯ ރަންގަޅު ނިޔަތެއްގަ ކަމެއްކުރިކަމަށްވާނީ.\nލޯޔަރެއްގެ ޒިންމާ އަކީ އޭނާ ވަކީލުކަންކޮށްދޭ ފަރާތް ދިފާޢުކުރުން. އޭނާގެ މައްސަލަތައް ހާމަކުރުމެއް ނޫން. އެމީހުން ގޯސްކޮށް ކުރިކަމެއް ހޯދައި އެކަމަކަށް ދައުވާކުރަން ޖެހޭނީ ދައުލަތުން ނޫނީ ގެއްލުން ލި ބުނު ފަރާތަކުން.\nބޭރު މީހުން ގެއްލުންދިން ނަމަވެސް އެމީހުންނަށްވެސް ޙައްޤުވާ މުސާރަ ލިބެންޖެހޭނެ. އެތައް މަސްތަކެއް ވީއިރުވެސް އެމީހުންނަށް ލިބެންޖެހޭ މުސާރަ ނުދީ ހުރުމަކީ ބަލައިގަނެވޭނެ ކަމެއް ނޫން. ކޮބާތޯ އިންސާނިއްޔަތުކަން.\nލިޔުމުގައި އެބައޮތް ރިޒް ކުންފުނި...މިކަންވެސް ރޯޔަލް ވެފަ..ބެލޭނެ މުއައްސަސާއެއް އަޅާނެ ފިޔަވަޅެއް ހަރާމް..ރައްޔިތުން އެމްޑީޕީއަށްދިން ބާރުތަކުގެ ނާޖާއިޒް ފައިދާ ނަގަނީ\nޑިސްއޮނަރަބަލް އަފީފު ޑީޑީ\nތިކަން ދެން ހަދާންނައްތާލާ. މިގައުމުމުގާ މިއުޅެނީ އާއްމު ދިވެއްސަކަށް އިންސާފުނުލިބިގެން. ދެންކިހިނެއް ނިކަމެތި ބަންގާޅީއަކަށް އިންސާފުލިބޭނީ.


ކޮޗިން ފެރީ: ރާއްޖޭގެ އުފެއްދުންތައް އިންޑިއާ މާކެޓުން،...\nކޮޗިން ފެރީ: ރާއްޖޭގެ އުފެއްދުންތައް އިންޑިއާ މާކެޓުން، ބައިނަލްއަޤުވާމީ މާކެޓަށް!\nފާއިތުވި އަހަރު ރާއްޖެއިން އިންޑިއާއަށް އެކްސްޕޯޓް ކޮށްފައިވަނީ 8 މިލިއަން ރުފިޔާގެ މުދާ\n24 ސެޕްޓެންބަރ 2020 | ބުރާސްފަތި 21:47\nދަތުރުތައް ކުރުމަށް ބޭނުން ކުރާ ކާގޯ ފެރީ އަކީ އިންޑިއާގެ ޝިޕިންގ ކޯޕަރޭޝަނުން އޮޕަރޭޓް ކުރާ ފެރީއެއް\nރާއްޖެއާއި ކޮޗިންއާދެމެދު ޤާއިމުކޮށްފައިވާ ފެރީ ނިޒާމުގެ ސަބަބުން ރާއްޖޭގެ އިޤްތިސާދު އިތުރަށް ފުޅާވެގެން ދާނެކަމުގެ އުއްމީދު މިވަނީ ބޮޑުވެފައެވެ. އެގޮތުން އެކި ރޮނގުރޮނގުން އިޤްތިސާދު ފުޅާ ކުރުމުގެ މަގުތައް ފަހިވެގެންދާއިރު، އެކަމުގެ އެންމެ ބޮޑު ފައިދާއެއް ކުރާނެ އެއް ބަޔަކީ ދިވެހި ވިޔަފާރިވެރިންކަން ޔަޤީނެވެ.\nރާއްޖެއާއި އިންޑިއާއާއި ދެމެދު ކާގޯ ފެރީގެ ހިދުމަތް ރަސްމީކޮށް ފަށާފައިވަނީ ހޯމަދުވަހުއެވެ. ސޫތުކުޅިންނާއި ކޮޗިން އިން މުދާ ހިފައިގެން ރާއްޖެ އައި މި ކާގޯ ފެރީން ކުޅުދުއްފުއްޓަށް މުދާ ބޭލުމަށްފަހު މާލެއަށް ވެސް ބަނދަރު ކުރާގޮތަށް ވަނީ ހަމަޖެހިފައެވެ.\nރާއްޖޭގެ އުފެއްދުންތައް އެކްސްޕޯޓް ކުރުމަށް އިތުރު ދޮރުތަކެއް!\nރާއްޖެއަށް ކާގޯ ފެރީއަކުން ކުރާނެ ފައިދާގެ ވާހަކަ ދައްކާއިރު، މިފަދަ ފެރީ ނިޒާމެއް ޤާއިމު ކުރުމުން އެންމެ ބޮޑަށް ފަސޭހަވެގެން ދާނީ ރާއްޖޭގެ އިމްޕޯޓް އެކްސްޕޯޓް ވިޔަފާރިތަކަށެވެ. އެގޮތުން ނިމިދިޔަ އަހަރުގެ އިމްޕޯޓް އެކްސްޕޯޓުގެ ތަފްސީލުތަކަށް ބަލާއިރު، 2019 ވަނަ އަހަރު ރާއްޖެއިން ވަނީ އިންޑިއާއިން 4.47 ބިލިއަން ރުފިޔާގެ މުދާ އިމްޕޯޓް ކޮށްފައެވެ. އޭގެ ތެރޭގައި އެންމެ ގިނައީ ކާބޯތަކެތީގެ ބާވަތްތަކެވެ. އެގޮތުން 1.4 ބިލިއަން ރުފިޔާގެ ކާބޯތަކެތި ހިމެނެއެވެ.\nއޭގެ އިތުރުން، ފާއިތުވި އަހަރު 615 މިލިއަން ރުފިޔާގެ ކޮންސްޓްރަކްޝަން ސާމާނު އިންޑިއާއިން ރާއްޖެއަށް އެތެރެކޮށްފައިވާއިރު، 305 މިލިއަން ރުފިޔާގެ ބޭހާއި ސިއްޙީ އާލަތްތައް އިމްޕޯޓް ކޮށްފައިވެއެވެ. އެގޮތުން މި ހުރިހާ މުދަލެއްވެސް ބޭލުމަށް އޭރު ބޭނުން ކުރަން ޖެހެނީ މާލޭގައި ޤާއިމުކޮށްފައިވާ ބަނދަރެވެ. އެކަމުގެ ސަބަބުން ވިޔަފާރިވެރިންނަށް އެކިކަހަލަ ދަތިތައް ކުރިމަތިވާއިރު، މާލޭ ބަނދަރުން އަތޮޅު ތެރެއަށް މުދާ ގެންދާއިރު ގިނަ ފަހަރު އޮންނަނީ ޑިއުޓީއާއި އެކި "ނަންނަމުގައި" އިތުރުވާ ޚަރަދުތަކާއެކު، ތަކެތީގެ ޚަރަދުތައްވެސް އިންތިހާއަށް ބޮޑުވެފައެވެ.\nއެހެން ނަމަވެސް، ކާގޯ ފެރީއެއް ޤާއިމު ކުރެވިއްޖެނަމަ، ވިޔަފާރިވެރިންނަށް މުދާ އެތެރެ ކުރުމުގައިވެސް ލުއި ފަސޭހަވެގެންދާނެއެވެ. ހަމައެއާއެކު، ބާޒާރުގައި ހުންނަ މުދާ ފަސޭހަކަމާއެކު، ދިވެހިންނާ ހަމައަށް ގެނައުމުގައިވެސް ވިޔަފާރިވެރިންނަށް އިތުރު ފަސޭހަކަމެއް ލިބިގެންދާނެއެވެ. އަދި އޭގެ ސަބަބުން، މުދާ އިމްޕޯޓް ކުރާ ގިނަ މީހުން މި ނިޒާމުގެ ބޭނުންކޮށް، ތަކެތީގެ އަގު ހެޔޮވެގެން ދިއުމަށް މަގުފަހިވެގެންދާނެއެވެ.\nއޭގެ އިތުރުން، ފާއިތުވި އަހަރު ރާއްޖެއިން އެކްސްޕޯޓް ކޮށްފައިވަނީ 8 މިލިއަން ރުފިޔާގެ މުދާ ކަމަށްވީ ނަމަވެސް، ކާގޯ ފެރީ ނިޒާމެއް ޤާއިމު ކުރެވިއްޖެނަމަ، ރާއްޖެއިން އެކްސްޕޯޓް ކުރެވޭ މިންވަރު އިތުރުވެ، ރާއްޖޭގެ ބާޒާރުގެ އެކިއެކި އުފެއްދުންތައްވެސް ބޭރުގެ މާކެޓުތަކަށް ނެރުމަށް އިތުރަށް ފަސޭހަވެގެންދާނެއެވެ. އެގޮތުން ރާއްޖޭގެ އަމިއްލަ އުފެއްދުންތައްވެސް ބޭރުގެ މާކެޓުތަކަށް ފަސޭހަކަމާއެކު އެކްސްޕޯޓް ކުރުމުގެ މަގު ފަހިވުމުގެ ނަތީޖާއަކަށް ވާނީ ރާއްޖޭގެ އަމިއްލަ ވިޔަފާރިތައް އިތުރަށް ފުޅާވެގެން ދިއުމެވެ.\nއެކަމާ ގުޅޭގޮތުން ރާއްޖެއެމްވީއާ ވާހަަކަ ދައްކަވަމުން މަކުނުދޫ ދާއިރާގެ މެންބަރު މުހައްމަދު ރާއީ ވިދާޅުވީ، ކޮޗިން ފެރީއަކީ އެކްސްޕޯޓަށް ހުޅުވުނު އާ ދޮރެއްކަމަށެވެ. އެގޮތުން ދިވެހި އުފެއްދުންތައް ކަމަށްވާ ރޯނު، ފަން، ބޮލި، ލޮނުމަސް، ހިކިމަސް އަދި ރަށުގައި އުފައްދާ ކާތަކެތި (ކާޖާ) ޕެކެޓްކޮށް އެތަކެތި އެކްސްޕޯޓްކޮށް މާކެޓް ކުރެވޭނެ ކަމަށް މެމްބަރު ރާއީ ވިދާޅުވިއެވެ.\nއޭގެ އިތުރުން ކާށި އަދި ބާދަނގަޑު ފަދަ ތަކެތި އެކްސްޕޯޓްކޮށް ކުދި ވިޔަފާރިތައް މާކެޓް ކުރެވިގެންދާނެ ކަމަށް އޭނާ ވިދާޅުވިއެވެ.\nމެމްބަރު ރާއީ އެހެން ވިދާޅުވެފައިވާއިރު، ފާއިތުވި އަހަރުވެސް ރާއްޖެއިން އިންޑިއާއަށް އެންމެ ގިނައިން އެކްސްޕޯޓް ކޮށްފައިވަނީ ބާދަގަނޑެވެ. އެގޮތުން ނިމިދިޔަ އަހަރު ރާއްޖެއިން ވަނީ 7.6 މިލިއަން ރުފިޔާގެ ބާދަގަނޑު އިންޑިއާއަށް އެކްސްޕޯޓް ކޮށްފައެވެ.\nމާލޭ ބަނދަރަށް މުދާ ބާލަނީ- ފެރީގެ ސަބަބުން އަވަސްކަމާއެކު އުތުރުގެ އަތޮޅުތަކަށް މުދާ ލިބިގެންދާނެ\nއުތުރުގެ އަތޮޅުތަކުގެ ވިޔަފާރިތަކަށް އިތުރު ކުރިއެރުމެއް!\nމި ފެރީގެ ސަބަބުން އުތުރުގެ އަތޮޅުތަކުގެ ވިޔަފާރިތައް އިތުރަށް ފުޅާ ކުރުމުގެ ފުރުސަތު ފަހިވެގެން ދެއެވެ. އެގޮތުން އެ ސަރަޙައްދުގެ ރަށްތަކަށް ފަސޭހަކަމާއެކު މުދާ ފޯރުކޮށްދެވުމުގެ ނަތީޖާއަކަށް ވެގެންދާނީ، މާލެއަށް ބަރޯސާ ވުމުގެ ބަދަލުގައި، ސީދާ އުތުރުގެ ބަނދަރަށް މުދާ ބާލައި އަތޮޅު ތެރޭގެ ރަށްތަކަށް އަވަސްކަމާއެކު ފޯރުކޮށްދެވުމެވެ. އަދި އެކަމުގެ ސަބަބުން އެތަކެތީގެ އަގު އިތުރަށް ހެޔޮވެގެން ދިއުމުގެ މަންފާ ކުރާނީ ވިޔަފާރިތަކުން ޚިދުމަތް ލިބިގަންނަ އާންމު ރައްޔިތުންނަށެވެ.\nއެކަމާ ގުޅޭގޮތުން އިކޮނޮމިކް މިނިސްޓަރ ފައްޔާޒު އިސްމާއިލްވެސް ވިދާޅުވީ، އިންޑިޔާގެ ކާގޯ ފެރީން ގެންނާނީ ރާއްޖޭގެ ވިޔަފާރިތަކަށް ވިޔަފާރިވެރިން ގަންނަ މުދާ ކަމަށާއި، އެނޫން ކަމެއް އެކާގޯ ފެރީން ނުކުރާނެ ކަމަށެވެ. އަދި މި ފެރީ އާއި އެހެން ކާގޯ ބޯޓު ތަކުގެ ތަފާތަކީ މި ފެރީގެ ދަތުރުތައް ޝެޑިއުލްވެފައި ހުރުމާއި، ވިޔަފާރި ކުރުމަށް އިތުރު ފަސޭހަތަކެއް ލިބުންކަންވެސް މިނިސްޓަރ ފާހަގަ ކުރެއްވިއެވެ.\nއޭގެ އިތުރުން، ފެރީގެ އެއް މަންޒިލެއް ގޮތުގައި ހދ. ކުޅުދުއްފުށި ވެސް ހިމެނޭއިރު، މިއީ އުތުރުގެ ރަށްތަކަށް ވިޔަފާރީގެ ގޮތުން ކުރިއެރުން ލިބި، ރާއްޖޭގެ އުފެއްދުންތައް އިންޑިއާގެ މާކެޓަށް އަދި އިންޑިއާ މެދުވެރިކޮށް ބައިނަލްއަގްވާމީ މާކެޓަށް ނެރުމަށް ފަސޭހަ ވެގެންދާނެ ކަމެއް ކަމަށް ސަރުކާރުން ބުނެއެވެ.


Hulhuvithaa 24 gadi iru nuvaees Ring road gai accident eh | Mihaaru\nރިންގު ރޯޑުގައި ހިނގި އެކްސިޑެންޓު ތަހުގީގު ކުރަން ފުލުހުން ހަރަކާތްތެރިވަނީ.\nހުޅުވިތާ 24 ގަޑިއިރު ނުވަނީސް ރިންގު ރޯޑުގައި އެކްސިޑެންޓެއް\n07 ސެޕްޓެމްބަރ 2018 - 17:14 11 comments\nއެ މަގުން ދުއްވާފައި ދިޔަ ދެ ސައިކަލެއް ޖެހިގެން ހިނގި އެކްސިޑެންޓުގައި އެއްވެސް މީހަކަށް އަނިޔާއެއް ނުވެ އެވެ. އާއްމުވެފައިވާ ފޮޓޯއަކުން ފެންނަނީ، ސައިކަލެއް ވެއްޓިފައި އޮއްވަ އެވެ.\nމި އެކްސިޑެންޓާ ގުޅޭ ގޮތުން ފުލުހުންގެ ބަހެއް ނުލިބުނެވެ.\nމާލޭގައި ހުންނަ ހުޅުމާލޭ ފެރީ ޓާމިނަލުން ފެށިގެން އިންޑަސްޓްރިއަލް ވިލެޖާ ހަމަ އަށް ބޮޑުތަކުރުފާނު މަގުގައި ތާރު އަޅާފައިވާ އިރު، އެ މަގުގެ އެ ބައި މިހާރު ވަނީ ހަތަރު ލޭން ހިމެނޭ ގޮތަށް 12 މީޓަރަށް ފުޅާކޮށްފަ އެވެ. އެ މަގު ފުޅާކޮށްފައި ވަނީ ބްރިޖަށް ދަތުރުކުރާ އުޅަނދުތައް ތޮއްޖެހުނަ ނުދިނުމަށެވެ.\nކުރިއާ އަޅާބަލާއިރު، އެ މަގުގައި ވެހިކަލް ދުއްވަން މާބޮޑަށް ވެސް ފަސޭހަ އެވެ. ގާއަތުރާފައި އޮތްއިރު ހުންނަ އަޑިގުޑަންތަކެއް ވެސް ނުހުރެ އެވެ. އެކަމަކު، ބްރިޖުގެ ބަސްދަތުރުތަކަށް ވެސް ލޭންތައް ޚާއްސަކޮށްފައިވާ އެ މަގުގައި، ބާރު ސްޕީޑުގައި، ގަވާއިދާ ޚިލާފަށް ދުއްވަން ވެއްޖެ ނަމަ އެކްސިޑެންޓުތައް ގިނަވާނެ އެވެ.\nއެކްސިޑެންޓުތައް ހިނގާފާނެތީ، ރައްކާތެރި ކަމުގެ ފިޔަވަޅެއްގެ ގޮތުން، އިއްޒުއްދީން މަގުން [ކަޅުތުއްކަލާ ކޮށީގެ ހުޅަނގު ދެކުނު] ފެށިގެން ހުޅުމާލެ ފެރީ ޓާމިނަލާ ދެމެދު އެ މަގުގެ އެއްވެސް ތަނެއްގައި ޕާކު ކުރުން ވެސް އޮތީ މަނާކޮށްފަ އެވެ.\nއިތުރު ލިޔުންތައް އެކްސިޑެންޓް ފުލުހުން ޓްރެފިކް ބޮޑުތަކުރުފާނުމަގު


Stress Boduvaa Vaguthu Thakugai Kaanvee Mithakethi - Vaguthu\nކޮވިޑް-19: ރާއްޖޭގެ ހާލަތު ބިރުވެރި ކަމެއްގައި އޮވެ، ކުރިއަށް - 15 ގަޑިއިރު ކުރިން\nސުޓްރެސް ބޮޑުވާ ވަގުތު ތަކުގައި ކާންވީ މިތަކެތި\nދިރިއުޅުމުގައި ބުރަ ދުވަސް ދުވަހާއި ކުރިމަތިވެއެވެ. ބޮޒޫ ޝެޑިއުލްތަކުން މީހާ ބޯގޮއްވާލާ ފަހަރުވެސް މަދެއް ނޫނެވެ. މީހާ ހާސްކަމެއްގެ ތެރެއަށް ވައްޓާލާ ކިތަންމެ ކަމެއް ކޮންމެ ދުވަހަކުހެން ހިނގައެވެ.\nމީހާ ސުޓްރެސްވާން ފެށުމުން ކަސްރަތުކޮށް ނިދި ހަމަކުރަން ޖެހޭ ވާހަކަ އަބަދު ދައްކައެވެ. އެހެންނަމަވެސް ނުދައްކާ އޮންނަ ވާހަކައަކީ ސުޓްރެސް ބޮޑުވާ ވަގުތު ކަންތައް ކުރަން ކުރަންޖެހޭ ވާހަކައެވެ. މައުޟޫޢު ހަނިކޮށްލާނަމަ، ސުޓްރެސް ވާވަގުތު ކާންޖެހޭ އެއްޗެހީގެ ވާހަކައެވެ.\nއަބަދުވެސް ސުޓްރެސް ވުމުން ދުއްވައިގަނެވެނީ ލުއިކާނާ އެއް ހޯދުމަށެވެ. އެއީ ޠަބީޢި ކަމެކެވެ. އެންމެ އަވަހަށް އަތުޖެހޭ އެތި ކާލުމެވެ. އެއިން ހަށިގަނޑަށް ކުރާނެ އަސަރަކަށް ފަރުވާލެއް ނުބަހައްޓާނެއެވެ. އެހެންނަމަވެސް ސުޓްރެސް ބޮޑުވާ ވަގުތުތަކުގައި ކެޔުމަށް އެންމެ ރަނގަޅީ ސިއްޙަތަށް ފައިދާ ހުރި ކާނާއެވެ. މިސާލަކަށް ފަތްޕިލާވެލީގެ ބާވަތްތަކާއި ގޮވާމުގެ ބާވަތްތަކެވެ. އަދި ޖަންފުޑް ނުވަތަ ލުއި ކާނާއިން ދުރުވުމަކީ މުހިންމު ކަމެކެވެ. ލުއި ކާނާ ކާނަމަ ސުޓްރެސްވާނީ ހައްތާ ބޮޑެވެ. އެއީ އޭގެ ސަބަބުން ހަށިގަނޑަށް އިތުރު ބޫސްޓެއްލިބި، ހަށިގަނޑުގެ ގުލްކޯޒް ލެވެލް އަން ބެލެންސްކޮށްލާތީއެވެ.\nސުޓްރެސް ބޮޑުވާ ވަގުތުތަކުގައި ފެހި ފަތް ކެޔުމަކީ ބުއްދިވެރި ކަމެކެވެ. ސަބަބަކީ އެފަތުން ޑޮޕަމައިން ކިޔާ ކެމިކަލްއެއް ހަށިގަނޑުގެ ތެރެއަށް ދޫކޮށްލައެވެ. ޑޮޕަމައިންނަކީ ހާސްކަމުން ދުރުކޮށް ދިނުމަށް އެހީތެރިވެދޭ މާއްދާއެކެވެ. މީގެ އިތުރުން ޔޯގާރޓް އަދި ބުލޫ ބެރީ ފަދަ ތަކެއްޗަކީ އޭގައި ސުޓްރެސް ފިލުވާލަ ދިނުމަށް އެހީތެރިވެދޭ މާއްދާތަށް ހުންނަ ކާނާއެވެ. ސުޓްރެސް ވާވަގުތު މިތަކެތި ކެޔުން ބުއްދިވެރިއެވެ.\nގެއިން ޗެކް ޕްރިންޓްކޮށްގެން އަގުބޮޑު ކާރެއް ގަނެފި\nއެންމެ ރެއަކުން މިލިއަނަރަކަށްވި މީހާއަށް އިތުރު ޖަވާހިރެއް ފެނިއްޖެ، އަގު 30 މިލިއަން ރުފިޔާއަށް\nގަސްތައް މަރުވެގެން އަބަދު އެކަމުގެ ހިތާމައިގައި އުޅޭ މީހަކު އެނގޭތަ؟\nޖޫން 30, 2019 08:28\nސްޓްރެސްވާވަގުތު އެއްޗެހިތަކެއްނޫން ކާންވީކީ، ﷲތަޢާލާއަށް ދުޢާ ކުރަންވީ. އެކަމުން މިންޖުކޮއްދެއްވާތޯ، އެއީ ހަމައެކަނި ހައްލަކީ... އިންސާނުން ހެއްދެވީ ﷲތަޢާލާ، އެ އިންސާނާ އަނބުރާ ގެންދަވަނީވެސް ހަމަ ﷲތަޢާލާ. ﷲތާޢާލާ ވަޙީކުރައްވަނީ:\n"ތިމަން އިލާހު ހަނދުމަކުރާ އަޅުތަކުންނަށް ލުއިފަސޭހަ ދިރިއުޅެއް ދެއްވާ ހުށީމެ، އަދި ތިމަން އިލާހު މަތިން ހަނދުމަނުކުރާ އަޅުތަކުންނަށް ދަތިއުނދަގޫ ދިރިއުޅުމެއް ދައްކަވާ ހުށީމެވެ"\nހަމަ، ބޭރުގެ މީހަކު ލިޔެފައޮތް އެއްޗެއް ފެންނައިރަށް ތަރުޖަމާކޮށްފަ ސައިޓަށް އަޕްލޯޑް ކޮއްލުމުގެކުރިން ރަނގަޅަށް ވިސްނަބަލަ!


Faaruthakugai huri graffiti thah fuhelumuge masaihkai fashahifi | ThePress\nLast Updated 17:57, 18 January\nފާރުތަކުގައި ހުރި ގްރެފިޓީތައް ފުހެލުމުގައި ސިޓީ ކައުންސިލާއި ސަލާމަތީ މާރުތަކުން ހަރަކާތްތެރި ވަނީ / ޓްވިޓާ ފޮޓޯ: ޑރ. މުއިއްޒު\nމާލެ ސިޓީގެ ފާރުތަކުގައި ކުރަހާފައި ހުރި ގްރެފިޓީތައް ފުހެލުމުގެ މަސައްކަތް ފަށައިފިއެވެ.\nމާލެ ސިޓީގެ މޭޔަރު ޑރ. މުހައްމަދު މުއިއްޒު ވިދާޅުވީ އެ މަސައްކަތް ކުރިއަށް ދަނީ ދިވެހި ފުލުހުންނާއި ސިޓީ ކައުންސިލާ ގުޅިގެން ކަމަށެވެ.\nމުއިއްޒު ހިއްސާ ކުރެއްވި ފޮޓޯތަކުން ފެންނަ ގޮތުގައި މާލޭގެ ބައެއް މަގުތަކާއި ގޯޅިތަކުގައި ހުރި ގްރެފިޓީތަކުގައި ބިދޭސީން ކުލަ ލުމުގައި ހަރަކާތްތެރި ވަމުން ދާއިރު ފުލުހުންނާއި ސިފައިން އެ ސަރަހައްދުތައް މޮނީޓާ ކުރަމުން ދާ މަންޒަރު ފެނެއެވެ.\nފުލުހުންނާއި ސިފައިން މާލެ މަގުތައް މޮނިޓާ ކުރަމުން ދާއިރު، ދާދި ފަހުން ރައްޔިތުންގެ ސަލާމަތާއި ރައްކާތެރިކަން ކަށަވަރުކޮށް، މާލޭގައި އަމާންކަމާއި ރައްކާތެރިކަން ޔަގީންކަން ކުރުމުގެ ގޮތުން ސިފައިންނާއި ފުލުހުން ވަނީ އޮޕަރޭޝަނެއް ފަށާފައެވެ.\nއެމްއެންޑީއެފުން އެ އޮޕަރޭޝަންގެ ވާހަކަތައް އާއްމުކުރިތާ މާގިނައިރެއް ނުވެ މާލޭގެ ބައެއް ސަރަހައްދުތަކުގަައި ގިނަ އަދަދެއްގެ ފުލުހުންނާއި ސިފައިން ހަރަކާތްތެރިވާ ތަން އަންނަނީ ފެންނަމުންނެވެ. އެހެންނަމަވެސް މި އޮޕަރޭޝަންގައި މިހާތަނަށް އެއްވެސް ތަނެއް ފާސްކޮށް މީހަކު ހައްޔަރުކުރި ކަމުގެ މައުލޫމާތެއް ލިބިފައެއް ނުވެއެވެ.\nމި އޮޕަރޭޝަނީ ޓެރަރިޒަމް ހަމަލާއެއް ދީފާނެތީ ހިންގާ އޮޕަރޭޝަނެއް ކަމަށް ބުނެ، ސޯޝަލް މީޑިއާގައި ދައްކަމުން ދިޔަ ވާހަކަތައް ފުލުހުން ވަނީ ދޮގު ކޮށްފައެވެ.\nހަބަރު މާލެ ސިޓީ ކައުންސިލް ޑރ. މުހައްމަދު މުއިއްޒު\nޕީޕީއެމް މެޖޯރިޓީ އޮތް ކައުންސިލެއް ކަމުން ދަތިކުރޭ: މުއިއްޒު\nނޫމަޑީގެ މައްސަލައިގައި މުއިއްޒަށް ކުރާ ދައުވާގެ ޝަރީއަތް ކެންސަލް!\nއެޗްޑީސީން މާލެސިޓީއަށް: އިތުބާރު ގެއްލުވާލަން ދޮގު ވާހަކަ ނުދައްކާ!\nޔޫއޭއީއަށް ދިން ހަމަލާ ދިވެހި ސަރުކާރުން ކުށްވެރިކޮށްފި


Haveeru muvazzafakah aa noohe nuhedhey gotha amurakah edhijje - vNews.mv\nހަވީރު މުވައްޒަފަކަށް އާ ނޫހެއް ނުހެދޭ ގޮތަށް އަމުރަކަށް އެދިއްޖެ\nމުހައްމަދު ޝާން އަބްދުﷲ 20 April 2016, 16:08\nހަވީރު ނޫހުގައި މަސައްކަތް ކުރާ އެއްވެސް މުވައްޒަފަކަށާއި ހ. ނީލްވިލާ ޑރ. މުހައްމަދު ޒާހިރު ހުސައިނާއި އޭނާގެ ބޭފުޅުންނަށްވެސް އާ ނޫހެއް ނުއުފެއްދޭ ގޮތަށް އަމުރެއް ނެރެދިނުމަށް ސިވިލް ކޯޓުގައި އެދިއްޖެ އެވެ.\nމި އަމުރު ނެރެދިނުމަށް އެދި ސިވިލް ކޯޓަށް ހުށަހަޅާފައިވަނީ ހަވީރު ނިއުސް އެޖެންސީގެ ދެ ހިއްސާދާރުން ކަމުގައިވާ ފާރޫގު ހަސަން އާއި އިބްރާހިމް ރަޝީދު މޫސާ އެވެ.\nސިވިލް ކޯޓުގައި މާދަމާ މިމައްސަލައިގެ ޝަރީއަތުގެ އަޑުއެހުމެއް ބާއްވަން މިހާރު ވަނީ ތާވަލްކޮށްފަ އެވެ.\nމިފަދަ އަމުރަކަށް ފާރޫގާއި ރަޝީދުގެ ފަރާތުން އެންމެ ފުރަތަމަ އެދުނީ ހަވީރުގެ މައްސަލާގައި މިދިޔަ ހޯމަ ދުވަހު އޮތް އަޑުއެހުމުގަ އެވެ. އެދުވަހުގެ އަޑުއެހުމުގައި ފާރޫގާއި ރަޝީދުގެ ފަރާތުން ވަނީ ހަވީރުގައި ތިބި މުވައްޒަފުންނަކީ ހަވީރުގައި ދެމިތިބި މުވައްޒަފުން ކަމަށް ކަނޑައަޅައިދިނުމަށާއި އަދި ހަވީރުގައި މިހާރު ތިބި އެއްވެސް މުވައްޒަފަކަށް އެހެން މީޑިއާ އަކަށް ބަދަލު ނުވެވޭނެ ކަމަށް ކަނޑައަޅައިދިނުމަށް ވެސް އެދިފަ އެވެ. ނަމަވެސް އެ ހުށަހެޅުމާމެދު ހޯމަ ދުވަހުގެ އަޑުއެހުމުގައި ގޮތެއް ނުނިންމައި، ފަނޑިޔާރު މުހައްމަދު ހަލީމް ވިދާޅުވީ ވަކި މައްސަލައެއްގެ ގޮތުގައި އެކަންކަން ހުށަހަޅުމަށެވެ.\nހަވީރުގެ މިލްކުވެރިކަމުގެ މައްސަލާގައި ސިވިލް ކޯޓުން އެންމެ ފުރަތަމަ ނިންމީ ހަވީރުގެ މަސްއޫލުވެރިފަރާތަކީ ޑރ. ޒާހިރު ހުސައިން ކަމަށެވެ. ނަމަވެސް ހައިކޯޓުން ވަނީ ސިވިލް ކޯޓުގެ އެ ހުކުމް ބާތިލްކޮށްފަ އެވެ. ހައިކޯޓުގެ ހުކުމް ޑރ. ޒާހިރުގެ ފަރާތްޕުޅުން ސުޕްރީމް ކޯޓަށް ހުށަހެޅުމުން ފަސް މަސް ފަހުން ސުޕްރީމް ކޯޓުން ވަނީ ހައިކޯޓުގެ ނިންމުން ރަނގަޅު ކަމަށް ކަނޑައަޅައި ޒާހިރު ހުށަހެޅުއްވި މައްސަލަ ބޭރުކޮށްލާފަ އެވެ.\nޑިޕާޓްމަންޓް އޮފް އިންފޮމޭޝަން އެންޑް ބްރޯޑްކާސްޓިންގައި 11 އޯގަސްޓް 1983 ގައި ހަވީރު ނޫސް އެޖެންސީ ރަޖިސްޓްރީކޮށްފައިވަނީ ފާރޫގް ހަސަނާއި އިބްރާހިމް ރަޝީދު މޫސާގެ އިތުރުން މުހައްމަދު ނައީމް (މޮނާޒާ ނައީމް) ހިއްސާވާ ގޮތަށް ހިންގާ ތަނެއްގެ ގޮތުގަ އެވެ. އޭރު މިކުންފުނީގައި ޒާހިރުގައި ނަން ނެތް ކަމަށް ކޯޓަށް ހުށަހަޅާފައިވާ ލިޔުންތަކުގައިވެ އެވެ.\nއެކަމަކު ހައިކޯޓުން ނިންމި މައްސަލާގައި ހަވީރު ނޫސް އެޖެންސީއަކީ ޑރ. ޒާހިރުގެ އިތުރުން އަނެއް ތިން ބޭފުޅުން ވެސް އެއްވަރަކަށް ހިއްސާވާ ނޫހެއް ކަމަށް ކަނޑައެޅުމުން ނައިމްއާއި ފާރޫގުގެ އިތުރުން ރަޝީދު ވަނީ ހައިކޯޓުގެ ހުކުމް ތަންފީޒުކުރުމަށާ ހައްގުވާ މިންވަރު ހޯދުމަށް ސިވިލް ކޯޓަށް ހުށަހަޅާފަ އެވެ. މިމައްސަލާގައި ހޯމަ ދުވަހުގެ އަޑުއެހުމުގައި ޒާހިރުގެ ފަރާތުން ހުށަހެޅުއްވި ބަޔާނުގައި ބުނެފައިވަނީ ޒާހިރަކީ ހަވީރު ނޫސް އެޖެންސީގައި ހިއްސާއެއް އޮތް މީހަކަށް ނުވާތީ ހަވީރު ނޫސް އެޖެންސީ ހިނގި ގޮތަކާއި ލިބުނު އާމްދަނީ އާއި ކުރެވުނު ހަރަދުގެ ތަފްސީލް އޭނާއަށް އެނގިވަޑައި ނުގަންނަވާ ކަމަށެވެ. އަދި އެ މައުލޫމާތު އިނގޭނީ ހަވީރު ނޫސް އެޖެންސީގެ ހިއްސާދާރުން ކަމުގައިވާ ފާރޫގާއި، ރަޝީދާއި އަދި ނައީމަށް ކަމަށްވެސް ޒާހިރުގެ ބަޔާނުގައިވެ އެވެ.\nސިވިލް ކޯޓުގައި ހިނގާ މިމައްސަލައަށް ނައީމާއި، ހަވީރު މީޑިއާ ގްރޫޕުން ވަނީ ތަދައްހުލްވެފަ އެވެ. މިމައްސަލާގައި ނައީމް އެދިފައިވަނީ ފާރޫގާއި ރަޝީދު އެދިފައިވާ ގޮތަށް މައްސަލަ ނިންމައިދިނުމަށެވެ. ހަވީރު މީޑިއާ ގްރޫޕުން ބުނެފައި ވަނީ ހަވީރާއި ހަވީރު އޮންލައިނަކީ އެ ކުންފުނީގެ މުދާ ކަމަށާއި އެކުންފުނީގައި ޒާހިރުގެ އެއްވެސް ހިއްސާއެއް ނޯންނާނެ ކަމަށެވެ. ހަވީރު މީޑިއާ ގްރޫޕުން ޝަރީއަތުގައި މިގޮތަށް ބުނުމުން ހަވީރު ނޫހާއި ހަވީރު އޮންލައިން އެ ކުންފުނީގެ ދަށަށް ދިޔަ ގޮތް ސާފުކޮށްދިނުމަށް ސިވިލް ކޯޓުން ވަނީ ހަވީރު މީޑިއާ ގުރޫޕަށް އަންގާފަ އެވެ.\nސިވިލް ކޯޓުން ވަނީ ހަވީރު ނޫސް އެޖެންސީގެ ހިއްސާދާރުންގެ ބައިވެރިވުމެއް ނެތި ހަވީރު ނޫހާއި ހަވީރު އޮންލައިން ނުހިންގުމަށް އަމުރުކޮށްފަ އެވެ. މިއަމުރާ ގުޅިގެން ހަވީރު ނޫހާއި ހަވީރު އޮންލައިންގެ މަސައްކަތްތައް ވަނީ ހުއްޓިފަ އެވެ.


vnews - Baarugadha govumugai maru ethifaharakun saalaamaiyvee hanigothakah!\nބާރުގަދަ ގޮވުމުގައި މަރު އެތިފަހަރަކުން ސަލާމަތްވީ ހަނިގޮތަކަށް!\nއައިޝަތު ވަހީދާ ވީނިއުސްއަށް އިންޓަރވިއު ދެނީ_ ހާދިސާ އެންމެ ގާތުން ތަޖުރިބާ ކުރެވުނީ އޭނާއަށް. ފޮޓޯ: ވީނިއުސް\nރޭ ފަތިހު ޝެލްބީންސް ބޭކަރީ ހިންގާ ހ. ޕާކު ސައިޑް ގޭގެ އެންމެ ތިރީ ދެބުރީގައި ގޮވީ ބާރުގަދަ ގޮވުމެކެވެ. ގޮވުމުގެ ބާރުގަދަކަން ފެންނަން ހުރި މަންޒަރުތަކުން ސާބިތުވާން ހުރިއިރު އެކަން އެންމެ ރަނގަޅަށް ތަޖުރިބާ ކުރެވުނީ ހާދިސާ ހިނގި އިމާރާތާއި އެއް އިންވެގެން ހުޅަނގަށް ހުރި، ހ. ބުލޫބާޑުގޭ އައިޝަތު ވަހީދާ (50އ) އަށެވެ. މިހާދިސާގައި ބޮޑު ގެއްލުމެއް ނުލިބި ސަލަމާތްވި ނަމަވެސް ވަހީދާވެސް ޤަބޫލު ކުރާ ގޮތުގައި އޭނާ ސަލާމަތްވީ މަރު އެތިފަހަރަކުންނެވެ.\nވީނިއުސް އާއި ވާހަކަ ދައްކަމުން އައިޝަތު ވަހީދާ ބުނީ، ފަތިސްނަމާދު ކޮށްލައިގެން ބޭރަށް ނުކުތުމަކީ އޭނާގެ އާދައެެއް ކަމަށެވެ. މިގޮތުން އެހެން ރޭތަކެކޭވެސް އެއްފަދައިން ފަތިސްނަމާދު ކޮށްލައިގެން ބޭރަށް ނުކުމެ ޕާކާއި ވީފަޅިން ޝެލްބީންސް ކައިރީގައި މަޑުކޮށްލި ކަމަށެވެ. އޭރު މުޅި ސަރަހައްދުގައިވެސް މީހެއްގެ ހިލަމެއް ނެތް ކަމަށް އޭނާ ބުންޏެވެ.\nވަހީދާ ބުނީ އިރުކޮޅަކު ވައިފިނިކޮށްލަން އެތަނުގައި ހުރުމަށްފަހު އެނބުރިގެއަށް ވަންނަން އައީ އައިޖީއެމްއެޗުގެ ހޮޓްލައިނަށް ގުޅައިގެން އެޕޮއިންޓްމެންޓެއް ހޯދަން ފޯނުން ވާހަކަ ދައްކަމުން ކަމަށެވެ. އަދި ކޯލް ނިމުމުން ގޭގެ ދޮރުމަތީގައި ގަސްއިންދާފައި ހުރި ފުޅިބުރިތައް ބަލާލުމަށް ފަހު، ގެއަށްވަންނަން ދޮރުގެ އަތްގަނޑަށް އަތްދިއްކޮލި ވަގުތު އިވުނީ ދުވަހަކުވެސް ނާހާފަދަ ބާރު އަޑުފަށްގަނޑެއް ކަމަށެވެ.\nއަދި އެގޮވުމާއި އެކު އުފެދުނު ވޭވް ޕްރެޝަރާއި އެކު ދޮރު ހުޅުވިގެން ދިޔައިރު ވަހީދާ ވެއްޓުނީ ގޭގެ ތެރެއަށެވެ. ގޭތެރޭގައި ނިދާފައި ތިބި މީހުން ހޭލީ އެއަޑަށެވެ.\nޝެލްބީންސް ބޭކަރީގައި ހިނގި ގޮވުމުގައި ބުރައިގެން ދިޔަ ތަކެތި ދުރު ދުރަށް ފެތުރިފައި_\n"އެއްގޮތަކަށްވެސް ދައްތަޔަކަށް ޔަގީނަކަށް ބުނެދޭކަށް ނޭނގޭ ދޮރުގެ ތަޅުގައި ހިފުނު ކަމެއް ވެސް. މަގަށް ފުރަގަސް ދެވިފައިތާ ހުންނާނީ ގެއަށް ވަންނަން އަންނައިރު. ދެން ހަމަ ކުއްލިއަކަށް އެއިވުނު ގަދަ އަޑާއި އެއްކޮަށް ހަމަ، ދޮރުގެ ތަޅުފަތްގަނޑުވެސް ވިއްސައިގެން ގޮސް ދޮރުހުޅުވިގެން އެދިޔަ ބާރުމިނުގައި ހަމަ ވިއްސައިގެން ގޮސް ވެއްޓުނީ" އައިޝަތު ވަހީދާ ބުންޏެވެ.\nވަހީދާ ބުނީ އަޑުފަށްގަނޑަށް ގޭތެރޭގައި ދެންތިބި މީހުންވެސް ހޭލި ކަމަށެވެ. ވެއްޓިޖެހުމުން ވީތަދަށްވުރެ ގަތް ބިރެއްގެ ބޮޑުކަމުން ވާހަކަވެސް ނުދެއްކުނު ކަމުގައި ވަހީދާ ބުންޏެވެ. އަދި ބޭރަށް ނުކުތްއިރު މުޅި ސަރަހައްދަށް ބިއްލޫރިއާއި އެއްޗެހިތައް ވިއްސައިގެން ގޮސްފައިވާ ކަމުގައި އޭނާ ބުންޏެވެ.\nވަހީދާވެސް ގަބޫލުކުރާ ގޮތުގައި އޭނާއަށް ޝެލްބީންސް ކުރިމަތީގައި ހުރެފައި ގެއަށް ވަންނަން އާދެވުނީ ހަމަ ނަސީބަކުންނެވެ. ސީދާކުރިމަތިން ހުރިގެއަށް ބުލޫބާޑު ވިނަމަ އޭނާއަށް ލިބުނު ގެއްލުން ބޮޑުވީހެވެ.\nވަހީދާއަށް ޖެހުނު ޝޮކާއި އެކު އައިޖީއެމް ހޮސްޕިޓަލުގައި އޭނާއަށް ދޮޅުގަޑިއެއްހާއިރު ފަރުވާދީ ދޫކޮށްލީ މެންދުރެއްހާއިރު ގައެވެ.\nޝެލްބީން ބޭކަރީގައި ގޮވި ގޮވުމުގައި އިމާރާތުގެ ކުޑަދޮރުތައް ސާޅީހަކަށް ފޫޓު ދުރަށް ވިއްސަައިގެން ގޮސްފައި_\nމިހާދިސާގައި ދެން އަނިޔާވީ ޝެލްބީސްގެ ސީދާ ކުރިމަތިން ހުރި ހ. މޮސްކޯގޭގެ ފުރަތަމަ ފަންގިފިލާގައި އޮތް ޒުވާނަކަށެވެ. އެގޭގެ ފުރަތަމަ ފަންގިފިލާގެ ބޭރަށް ހުރި ހުރިހާ ކުޑަދޮރެއްގެ ބިއްލޫރިތައް ތެޅި ފުނޑުފުނޑުވެގެން ދިޔައިރު، އޭނާގެ ފައި ކަފައިގެން ގޮސް ފަހަން ޖެހުނު ކަމުގައި އާއިލާގެ މީހަކު ބުންޏެވެ.\nޝެލްބީންސް ބޭކަރީގައި ގޮވި ބާރުގަދަ ގޮވުމާއި އެކު މުޅި ސަރަހައްދަށްވެސް ގުޑުންއެރި ކަމުގައި އެސަރަހައްދުގައި ދިރިއުޅޭ މީހުން ބުންޏެވެ. އަދި އެގޮވުމުގެ އަޑު ހެންވޭރު ދަނޑު ކައިރީގައި ހުރި ގެތަކުގެ މީހުންނަށްވެސް އިވުނެވެ.\n"ކީކޭ ބުނާނީ! ހީވީ ގެ ވެއްޓުނީހެން. މުޅި ގެވެސް ގުޑައައިގެން ދިޔައީ" ޕާކު ސައިޑް ގެއާއި ކައިރި ގެއެއްގެ މީހަކު ބުންޏެވެ. އޭނާ ބުނީ އޭނާވެސް އެހާ ބާރުގަދަ އަޑެއް މީގެ ކުރިން ނާހާ ކަމަށެވެ.\nޕާކުސައިޑް ގެއާއި އެއްއިންވެގެން ދެކުނަށް ހުރި އިމާރާތްތަކުގައި ދިރިއުޅޭ މީހުންވެސް ބުނީ އެމީހުނަށް ހޭލެވުނީ ބާރުގަދަ އެއަޑުފަށްގަނޑުގެ ސަބަބުން ކަމަށެެވެ.\nޝެލްބީންސް ބޭކަރީގައި ގޮވި ގޮވުމުގައި އެތަނަށާއި ކުރިމަތިން ހުރި ގެތަކަށާއި ތަންތަނަށް ބޮޑެތި ގެއްލުންތަކެއް ލިބުނުއިރު މިއީ ރާއްޖޭގައި މިހާތަނަށް ހިނގާފައި ނުވާފަދަ ނުރައްކާތެރި ހާދިސާއެކެވެ. މިއީ ގޭސްލީކުވެގެން ހިނގި ގޮވުމެއް ކަމުގައި މިހާތަނަށްް ބެލެވިފައި ވާއިރު ފުލުހުން ގެންދަނީ މިކަން އިތުރަށް ތަހުގީގު ކުރަމުންނެވެ.


Saudi Arabiya gai Covid mask naganee\nސައޫދީ އަރަބިއްޔާގައި ކޮވިޑާ ގުޅިގެން އަޅާފައި ހުރި ފިޔަވަޅުތަކަށް ވަރަށް ބޮޑަށް ލުއި ދެނީ\nދުނިޔޭގައި 2019 ވަނަ އަހަރު ފަހުކޮޅު ފެތުރިގަތް ކޮވިޑާ ގުޅިގެން ސައޫދީ އަރަބިއްޔާގައި އަޅާފައި ހުރި ސަލާމަތީ ފިޔަވަޅުތައް 18 މަސް ދުވަހަށް ފަހު އުވާލައި ވަރަށް ބޮޑަށް ލުއި ދޭން ސަރުކާރުން ނިންމައިފި އެވެ. މިއަދާއި މާދަމާއިން ފެށިގެން މި ލުއިތަކަށް އަމަލު ކުރަން ފަށާނެ އެވެ.\nސައޫދީގެ އިންޓީރިއާ މިނިސްޓްރީން ނެރުނު ބަޔާނެއްގައި ބުނެފައިވާ ގޮތުން ލުއި ދޭން ހަމަޖައްސާފައި އޮތީ ވެކްސިން ފުރިހަމަ ކޮށްފައި ތިބި މީހުންނަށެވެ. ސައުދީގައި ދިރިއުޅޭ 34.8 މިލިއަން މީހުންގެ ތެރެއިން 20.6 މިލިއަން މީހުން ވެކްސިން ފުރިހަމަ ކޮށްފައިވާ ކަމަށް މިނިސްޓްރީން ބުނެ އެވެ.\nމިނިސްޓްރީން ބުނި ގޮތުން ހާލަތަށް ލުއިދޭ ސަބަބަކީ ކޮވިޑް ޖެހޭ އަދަދު ވަރަށް ބޮޑަށް ދަށްވެފައި ވުމާއި އާބާދީގެ ބޮޑު ބަޔަކަށް ވެކްސިން ދެވިފައި ވުމެވެ.\nއިންޓީރިއާ މިނިސްޓްރީން ބުނީ އާންމު ތަންތަނަށް އެއްވެ އުޅުމުގައި ދެން މާސްކް އަޅަން ނުޖެހޭނެ ކަމަށެވެ. އެހެން ނަމަވެސް، މައްކާގައި ހުންނަ މަސްޖިދުލް ހަރަމް އަދި މަދީނާގައި ހުންނަ މަސްޖިދުއް ނަބަވީއަށް ވަދެވޭނީ މާސްކް އަޅައިގެން ކަމަށެެވެ.\nމިނިސްޓްރީން ބުނި ގޮތުން މި ދެ މިސްކިތުގެ ޖާގަަ ފުރެންދެން މީހުންނަށް ހުއްދަ ދޭނެ އެވެ. އެހެން ނަމަވެސް، ހުއްދަ ހޯދަން ޖެހޭނީ ހެލްތު މިނިސްޓްރީން ގަބޫލުކުރާ މޮބައިލް އެޕްލިކޭޝަން، "ތަވައްކަލްނާ" އަދި "އީތިމާރްނާ" މެދުވެރިކޮށް ކަމަށް މިނިސްޓްރީން އޮތީ ބުނެފަ އެވެ.\nސައޫދީގައި އެއްވެ އުޅުމުގައި ދެން ގައިދުރު ކުރުމެއް ނޯންނާނެ އެވެ. މިނިސްޓްރީން ބުނީ ހަފުލާތަކާއި އާންމު ދަތުރުފަތުރުގައި ވެސް ގައިދުރުކަން ނޯންނާނެ ކަމަށެވެ. ރެސްޓޯރެންޓްތައް އަދި ވަލީމާތަކުގައި ވެސް ގާތުން މުއާމަލާތް ކުރެވޭނެ ކަމަށެވެ.\nއިންޓީރިއާ މިނިސްޓްރީން ބުނީ ސަރުކާރުގެ ވިސްނުމަކީ ވަރަށް ބޮޑަށް ލުއި ދިނުން ކަމަށެވެ. އެހެން ނަމވެސް، އާންމުން ގިނައިން ވިޔަފާރިކޮށް އުޅޭ ސުޕަމާކެޓްތަކާއި އާންމުން ބޭނުން ހިފާ އޮފީސް އިމާރާތްތަކަށް ވަދެއުޅޭއިރު ޓެމްޕަރޭޗާ ޗެކްކުރާނެ ކަމަށެވެ.\nއެމީހެއްގެ ސިއްހީ ހާލަތު ހުރި ނެތް ގޮތް ނުވަތަ ވެކްސިން ކާޑް، ތަވައްކަލްނާ އެޕްލިކޭޝަން މެދުވެރިކޮށް ގެންގުޅެން ވާނެ ކަމަށް މިނިސްޓްރީގެ ބަޔާނުގައި ބުނެ އެވެ. އަދި ކޮވިޑް ހާލަތާ ގުޅޭ ގޮތުން އާންމު ތަންތަނަށް ވަދެއުޅޭ މީހުންނާ ސުވާލު ކުރާނެ ކަމަށް ވެސް ބަޔާނުގައި ބުނެ އެވެ.\nސައޫދީން ދޭ ލުއިތަކާ ގުޅިގެން ކޮވިޑްގެ ހާލަތަށް ނޭދެވޭ ބަދަލެއް އާދޭތޯ ހެލްތު މިނިސްޓްރީން ބަލާނެ އެވެ. އަދި ކޮވިޑް ޖެހޭ މީހުން އިތުރުވާ ނަމަ، ކޮވިޑް ޖެހިގެން ހޮސްޕިޓަލަށްދާ މީހުންނާއި އައިސީޔޫގައި އެޑްމިޓްކުރާ އަދަދު އިތުރުވާ ނަމަ ހަރުކަށި އުސޫލުތަކަށް ރުޖޫއަވާނެ ކަމަށް ވެސް އިންޓީރިއާ މިނިސްޓްރީގެ ބަޔާނުގައި އޮތީ ބުނެފަ އެވެ.\nސައުދީ އަަރަބިއްޔާ މެދު އިރުމަތި ކޮވިޑް-19 + ކޮވިޑް ވެކްސިން


Antigen test kurumuge huhdha medtech ah dheefi\nއެންޓިޖެން ޓެސްޓް ކުރުމުގެ ހުއްދަ މެޑް ޓެކަށް\nނަތީޖާ 15 މިނެޓުން ފެންނަ އެންޓިޖެން ޓެސްޓު ހެދުމުގެ ހުއްދަ، އެޗްޕީއޭ އިން މެޑްޓެކް މޯލްޑިވްސްއަށް ދީފި އެވެ.\nމެޑް ޓެކް ކުންފުނިން މިއަދު ބުނީ، އެޗްޕީއޭއިން އާއްމު ކޮށްފައިވާ އުސޫލުގެ ދަށުން މި ވަގުތު ރާއްޖޭގައި ލިބެން ހުރި އެބޮޓް ބްރޭންޑުގެ ޓެސްޓު ކިޓު ބޭނުން ކޮށްގެން ޓެސްޓު ކުރުމުގެ ހުއްދަ އެ ކުންފުންޏަށް ދީފައިވާ ކަމަށެވެ.\nއެމެރިކާގެ އެބޮޓް ލެބޯޓްރީން އުފައްދާފައިވާ ކޮވިޑް-19 ޕެންބިއޯ އެންޓިޖެން ޓެސްޓަކީ ހަށިގަނޑުގައި ހުންނަ އެކްޓިވް ވައިރަސް ދެނެގަންނަން ހަދާ ޓެސްޓެކެވެ. މި ޓެސްޓު ހަދައިގެން 15 މިނެޓުގެ ތެރޭގައި ނަތީޖާ ލިބެ އެވެ. މެޑްޓެކް ކުންފުންޏަށް ގުޅައިގެން ނޫނީ މެއިލްކޮށްގެން މި ޓެސްޓު ކިޓުތައް ވިއްކުމުގެ އިންތިޒާމު އެ ކުންފުނިން މިހާރު ވަނީ ހަމަޖައްސާފަ އެވެ.\nއެޗްޕީއޭ އިން މީގެ ކުރިން އާއްމުކުރި އުސޫލުގައި ބުނެފައިވާ ގޮތުން މި ޓެސްޓު ކުރަން ވާނީ ކޮވިޑް ފެތުރެމުންދާ ރަށެއްގައި ނުވަތަ ތަނެއްގައި ކޮވިޑްގެ އަލާމާތްތައް ފެންނަ ބަލި މީހުން ބަލީގެ އަލާމާތް ފެންނަ ދުވަހުން ފެށިގެން ފުރަތަމަ ހަތް ދުވަހުގެ ތެރޭގައި ކޮވިޑަށް ޓެސްޓު ކުރުމަށެވެ.\nއެފަދަ ހާލަތުގައި ނަތީޖާ ޕޮޒިޓިވް ވެއްޖެނަމަ އެއީ ރަނގަޅު ނަތީޖާ ކަމަށް ބަލައި ކޮވިޑް-19 އަށް ފަރުވާ ކުރުމާއި ޕޮޒިޓިވްވުމާއި ގުޅިގެން އަޅަންޖެހޭ ފިޔަވަޅުތައް އަޅަން ޖެހެ އެވެ. ނަމަވެސް ޓެސްޓު ކުރީ ބަލީގެ އަލާމާތްތައް ފެށުނުތާ ފަސް ދުވަސް ފަހުން ނަމަ، އަދި ނަތީޖާ ނެގެޓިވްވި ނަމަ ޕީސީއާރު ޓެސްޓުހަދައި ނަތީޖާ ކަށަވަރު ކުރަން ޖެހޭނެ އެވެ.\nއުސޫލުގައި ރެޕިޑް އެންޓިޖެން ޓެސްޓް ކޮށްގެން ނުވާނެ ހާލަތްތައް ވެސް ބަޔާންކޮށްފައި ވެ އެވެ. ބަލީގެ އަލާމާތް ނުފެންނަ މީހަކަށް ނުވަތަ ބަލިޖެހިފައިވާ މީހެއްގެ ކޮންޓެކްޓަކަށް ނުވާކަން ކަށަވަރުވާ މީހުންނާއި، ބަލި އުޅޭކަން ނޭނގޭ ނުވަތަ ބަލި މަދުމަދުން ފެންނަ ހާލަތުގައި، ބަލި ދެނެގަނެ ފަރުވާ ދިނުމުގެ ބޭނުމުގައި ޓެސްޓެއް ނުކުރެވެ އެވެ. އަދި ޓެސްޓު ކުރާ ތަނުގައި އެކަށީގެންވާ ބަޔޯ ސޭފްޓީ އަދި އިންފެކްޝަން ޕްރިވެންޝަން ކޮންޓްރޯލު ފިޔަވަޅުތައް ނެތް ނަމަ ވެސް މި ޓެސްޓް ނުކުރެވެ އެވެ.\nބަނދަރުތަކުގައި ބޯޑާ ސްކްރީނިން ކުރުމަށް އަދި ލޭ ހަދިޔާ ކުރުމުގެ ކުރިން ބައްޔަށް ސްކްރީން ކުރުމުގެ ބޭނުމުގައި ވެސް ރެޕިޑް އެންޓިޖެން ޓެސްޓެއް ނުކުރެވޭނެ އެވެ.\nޕޮޒިޓިވްވާ މީހުން ބަހައްޓާނެ ފެސިލިޓީތައް ހޯދަނީ\nދަނގެތީ ނަރުހުން މާލެ ގެންނާތީ މުޒާހަރާކޮށްފި


ދަތި އުދަނގޫ ހާލަތް ތަކުގައި ވެސް އުފާވެރިކަން ހޯދޭނެ ސިއްރުތަކެއް ކަމުގެ މާހިރުން ހާމަ ކޮށްފި | Sandhaanu\nދަތި އުދަނގޫ ހާލަތް ތަކުގައި ވެސް އުފާވެރިކަން ހޯދޭނެ ސިއްރުތަކެއް ކަމުގެ މާހިރުން ހާމަ ކޮށްފި\nބައެއް ފަހަރު ދަތި އުދަނގޫ ހާލަތްތަކުގައި އިހުސާސް ކުރެވޭ ހާސް ކަމާ ނުތަނަވަސް ކަން ކިތަަންމެ ބޮޑުވި ކަމުގައި ވިޔަސް، އެ އިހުސަސްތަކުން އަރައިގަނެ އުފާވެރިކަން ހޯދުމަކީ ނުކުރެވޭނެ ކަމެއް ނޫނެވެ.\nއަހަރެމެން އުފާވެރިކަމުގެ3މާހިރުންނާ ވަހަކަ ދެއްކީމެވެ. އޭގެ ތެރެއިން ކޮންމެ މީހަކުވެސް އެންމެ އުއްމީދު ކުޑަ ވާ ވަގުތު ތަކުގައި ވެސް ހިތްހަމަ ޖެހުން ލިބިގަންނާނެ ގޮތުގެ އިރުޝާދު ދިނެވެ.\n“ހެޕިފައި ހެލްތް” ނަމަކަށް ކިޔާ ކުންފުނިއެއްގެ އިސް ސައިންޓިސްޓު، ޑރ އަކޭޝާ ޕާރކްސް ވިދާޅުވާ ގޮތުގައި އުފާވެރިކަން ދެ ބަޔަކަށް ބަހާލެވިދާނެ އެވެ.\n“އެންމެ ފުރަތަމަ ބަޔަކީ އިހުސާސްތަކުގެ ބައެވެ- އެއީ އަބަދު ރަނގަޅު އިހުސާސްތައް ކުރެވުމެއް ނޫނެވެ. ނަމަވެސް އެއީ ނުރަނގަޅު އިހުސާސްތައް ކުރެވޭ ވަރަށް ވުރެ ގިނައިން ރަނގަޅު، އުފާވެރި އިހުސާސްތައް ކުރެވުމެވެ.” އޭނާ ކިޔައިދިނެވެ.\n“ދެވަނަ ބަޔަކީ ވިސްނުމެވެ- މިސާލަކަށް ތިމާގެ ޙަޔާތާ މެދު ތިމާ ދެކޭ ގޮތެވެ. ތިމާގެ ޙަޔާތާ މެދު ވިސްނާލުމުން ދިރިއުޅުމުގެ ކަންތައް ދަނީ ރަނގަޅަށް ކަމަށް ވިސްނޭ ހެއްޔެވެ؟” އަކޭޝާ ވިދާޅުވިއެވެ. “އުފާވެރިކަން އިތުރުކުރުމުގެ މާނަ އަކީ މިދެކަމުން ކުރެ ކަމެއް ނުވަތަ ދެކަން އިތުރުކުރުމެވެ.”\nއެމެރިކާގެ ޔުނިވާސިޓީ އޮފް ބްރިޓިޝް ކޮލަމްބިއާގެ އެސޮސިއޭޓް ޕްރޮފެސަރެއް ކަމަށްވާ ޑރ މާރކް ހޯލްޑަރ ވިދާޅުވާ ގޮތުގައި އުފާވެރިކަންއިތުރުވުމުން ޖިސްމާނީ ގޮތުން ވެސް ގިނަ ފައިދާތަކެއް ލިބިގެން ދެއެވެ. “އުފާވެރި މީހުންގެ ޢުމުރު 7.2 އަހަރަށް އިތުރުވެއެވެ.” ޑރ ހޯލްޑަރ ވިދާޅުވިއެވެ. “އެމީހުންނަށް ދިރި އުޅެވެނީ ހަމައެކަނި އިތުރު 7.2 އަހަރަކަށެއް ނޫނެވެ. 7.2 އުފާވެރި އަަހަރަށެވެ.”\nކޮންމެ ދުވަހަކު ވެސް ހިނގާ ކުދި ކުދި އުފާވެރި ވަގުތު ކޮޅުތައް ވީހާވެސް ބޮޑަކަށް ލިބިގަތުމަށް ޑރ އަކޭޝާ އިރުޝާދު ދެއެވެ. އޭރުން މަޑުމަޑުން ތިމާގެ އުފާވެރިކަން އިތުރު ވެގެންދެއެވެ.\n“ތަންކޮޅެއް ބުރަކޮށް އުޅޭ ހެނދުނެއްގައި އަހަރެން އީމެއިލް ތައް ބެލުމުގައި ކޮފީ ބޯން އިނދެދާނަމެވެ. ނަމަވެސް ކޮފީ ބުއިމަކީ މުޅި ދުވާލުގަވެސް އަހަރެން އެންމެ ގަޔާވާ ވަގުތު ކޮޅެވެ. އީމެއިލްތައް ބަލަމުން އެކަން ކުރަންޏާ، ހަމައެކަނި އިށީންދެ އިދެ ކޮފީ ބޯއިރު އިހުސާސް ކުރެވޭ ވަރަށް އުފާވެރިކަން ނުލިބިދާނެ އެވެ. ކަމެއް ކުރުމުގެ އުފާވެރިކަމާ ފޮނިކަން އެންމެ ބޮޑަށް އިހުސާސް ކުރެވޭނީ ފަހަރަކު ކަމެއް ކޮށްގެންނެވެ.” އަކޭޝާ ވިދާޅުވިއެވެ.\n“ދަ ހެޕިނެސް ޕްރޮޖެކްޓް” ގެ ލިޔުންތެރިޔާ، ގްރެޗެން ރުބިން ވިދާޅުވާ ގޮތުގައި އެހެންމީހުންނާ އޮންނަ ގުޅުން ވަރުގަދަ ވުމަކީ ވެސް ތިމާގެ އުފާވެރިކަން އިތުރު ކޮށްދޭ ކަމެކެވެ. “އުފާވެރި ދިރިއުޅުމެއްގެ އެންމެ ބޮޑު ސިއްރަކީ ތިމާއާއި އެހެން މީހުންނާ އޮންނަ ގުޅުން ކަމަށް ކުރީގެ ފަލްސަފާވެރިންނާއި އަދުގެ ސައިންޓިސްޓުން ވެސް އެއްބަސް ވެއެވެ.” ރުބިން ވިދާޅުވިއެވެ.\n“އުފާވެރި ދިރިއުޅުމަކަށްޓަކައި އަހަރެމެން އެހެން މީހުންނާ ވަރުގަދަ ގުޅުމެއް ބާއްވަން ޖެހެއެވެ. އެކަކު އަނެކަކާ ގުޅިފައި ވާ ކަމުގެ އިޙުސާސް ކުރެވެން ޖެހެ އެވެ. އެހެން މީހުން ގެ އެހީ ތެރިކަން ތިމާއަށް ލިބިގެންދާ ފަދައިން ތިމާގެ ފަރާތުން ވެސް އެހެން މީހުންނަށް އެހީތެރިކަން ފޯރު ކޮށްދޭން ޖެހޭނެ އެވެ.”\nއުފާވެރިކަމުގެ މާނަ އެކި މީހުންނަށް އެކި ގޮތްގޮތަށް ގަބޫލު ކުރެވެ އެވެ. އެހެންކަމުން އުފަވެރިކަން ހޯދުމަށް ވެސް އެތައް ގިނަ ގޮތްތަކެއް ބޭނުން ކުރެވިދާނެ އެވެ.\n“އެކި މީހުންނަށް އުފާވެރިކަން ބޭނުންވާ މިންވަރާއި ގޮތްތައް ތަފާތު ވާނެ އެވެ. އެހެން ކަމުން ކޮންމެ މީހަކު ވެސް އަމިއްލަ މިޒާޖާއި، ހިތް އެދޭ ކަންތައް ތަކާއި، ބެނުންވާ މިންވަރުތައް ދެނެގަތުމަކީ ވަރަށް މުހިންމު ކަމެކެވެ.” ރުބިން ވިދާޅުވިއެވެ. “ކޮންމެ މީހަކު ވެސް އެމީހެއްގެ އަމިއްލަ ކުރިމަގު ޚިޔާރު ކުރަން ޖެހޭނެ އެވެ.” ރުބިން ވިދާޅުވިއެވެ. “އަދި އަމިއްލަ އުފާވެރިކަން ހޯދަން ޖެހޭނެ އެވެ.”


މާފުށީ ޕްރިޒަން ވޮލީބޯލް ޓޯނަމެންޓް 2016: ފައިނަލް ގައި ވާދަކުރާނީ މާލޭ ޕްރިޒަން އާއި ޕްރިޒަނަރ މެނޭޖްމަންޓް \nމާލޭ ޕްރިޒަން އާއި ޕްރޮގްރާމްސް އެންޑް އޮފެންޑަރސް އިއްޔެ ކުޅުނު މެޗްގެ ތެރެއިން\n05 ޖެނުއަރީ 2017\nމާފުށީ ޖަލުން އިންތިޒާމް ކޮށްގެން ކުރިއަށްގެންދާ “މާފުށީ ޕްރިޒަން ވޮލީބޯލް ޓޯނަމަންޓް 2016” މުބާރާތުގެ ފައިނަލްގައި ވާދަކުރާނީ މާލޭ ޕްރިޒަން އެންޑް އެޗްޑީސީ އާއި ފްރިޒަނަރ މެނޭޖްމަންޓްއެވެ. މި ދެ ޓީމަކީވެސް މުބާރާތުގައި މޮޅު ކުޅުމެއް ދައްކަމުން އައި ދެ ޓީމެވެ.\nސެމީ ފައިނަލްގެ އިއްޔެ ކުޅުނު ފުރަތަމަ މެޗްގައި މާލޭ ޕްރިޒަން އެންޑް އެޗްޑީސީ ވަނީ 3-0 ސެޓުން ފްރޮގްރާމްސް އެންޑް އޮފެންޑަރސް ބަލިކޮށްފައެވެ. މި މެޗްގެ މޮޅު ކުޅުންތެރިޔަކަށް ހޮވިފައިވަނީ މާލޭ ޕްރިޒަން އެންޑް އެޗްޑީސީގެ އަޙްމަދު ޝާހީންއެވެ.\nރޭ ކުޅުނު ސެމީ ފައިނަލް މެޗްގައި ޕްރިޒަނަރ މެނޭޖްމަންޓް އިން ވަނީ 3-0 ސެޓުން އީއެސްޖީ މަށްޗަށް ކުރި ހޯދާފައެވެ. މި މެޗްގެ މޮޅު ކުޅުންތެރިޔަކަށް ހޮވިފައިވަނީ ޕްރިޒަނަރ މެނޭޖްމަންޓްގެ މުޙައްމަދު ޝަރީފްއެވެ.\nމި މުބާރާތުގެ ފައިނަލް މެޗް އޮންނާނީ މާދަމާ ރޭ 8:45 ގައެވެ.


SunOnline: Heylevunee halheykuge adah, dhen ivunee ehcheh govi adu\nހޭލެވުނީ މީހަކު ހަޅޭއްލަވާ އަޑަށް، ދެން އިވުނީ އެއްޗެއް ގޮވި އަޑު\nޢާލިމް އަބްދުއްލަތީފް 31 Aug 2021, 18:01\n"ސޯފާގަައި ނިދިފަ އޮއްވާ މީހަކު ހަޅޭއްލަވާ އަޑަށް ހޭލެވުނީ. އޭރު ރޯވި ކޮޓަރީގައި އުަޅޭ އަންހެން މަންޖެ އެބަ ބުނޭ ރޯވެއްޖޭ ކޮޓަރީގައި. އެ ވަގުތު ކަރަންޓު ގޮސްފި މުޅި ގެއިން" މިއީ ރޭ ހުޅުމާލޭ 147 ނަންބަރު ފްލެޓުގައި ހިނގައިދިޔަ އަލިފާނުގެ ހާދިސާ އެގޭގައި އުޅޭ މީހަކު ސިފަކޮށްދިން ގޮތެވެ.\nއެ ދަނޑިވަޅު އޭނާއަށް ވެސް މާ ގިނަ ވަގުތެއް ނުލިބުނެވެ. އެ ވަގުތު އޭނާގެ ސިކުނޑި ވެސް ހާސްކަމަކަށް ދިޔައެވެ. އެންމެ ފުރަތަމަ ވެސް އޭނާއަށް އެ ހިސާބުން ވިސްނާލެވުނީ ރޯވި ކޮޓަރީގެ ކުރިމަތީގައި ހުރި އޭނާގެ ކޮޓަރީގައި އޭނާގެ އަންހެނުންނާ ދަރިފުޅު ތިބިކަމެވެ.\nއެހެންކަމުން އޭނާ ވަގުތުން އަވަސްވެގަތީ އޭނާގެ އަންހެނުންނާއި އަށް އަހަރުގެ ލޯބިވާ ދަރިފުޅު ސަލާމަތް ކުރެވޭތޯއެވެ. ވަގުތުން ކޮޓަރިއަށް ގޮސް އެއްވެސް މުދަލެއް ސަލާމަތް ކުރަން ނޫޅެ އޭނާ ބެލީ އަންހެނުންނާއި ދަރިފުޅު ގެއިން ބޭރަށް ނެރެވޭތޯއެވެ.\n"އެެމީހުންނަށް ގޮވާފަ ބުނެފިން މިއޮތީ ރޯވެފައޭ އަވަހަށް ނުކުންނާށޭ. ދެން އަވަހަށް ހުޅު ހިފުމުގެ ކުރިން އެ މީހުން ނެރުނީ" ކަނު އަނދިރީގައި އަންހެނުންނާއި ދަރިފުޅު ސަލާމަތް ކުރަން އުޅުނު ގޮތް އޭނާ ކިޔައިދިނެވެ.\nރޭގެ ހާދިސާގައި އެޕާޓްމަންޓަކަށް ވީ ގެއްލުން -- ސަން ފޮޓޯ\nރޯވި ކޮޓަރީގައި ދިިރިއުޅުނު ދެމަފިރިން "ސަން"އާ ވާހަކަ ދައްކަމުން ބުނީ ވީ ގޮތެއް ނޭނގޭ ކަމަށާއި ކުއްލިއަކަށް އިވުނީ އެއްޗެއް ގޮވި އަޑު ކަމަށެވެ.\n"ނިދިފަ އޮއްވާ ކަރަންޓު ދިޔައީމަ ހޭލެވުނީ. އެވަގުތު އިވުނީ ކުއްލިއަކަށް ބާރުގަދަ އަޑެއް. ހުޅު ހިފުމުގެ ކުރިން ކިރިޔާ ސަލާމަތުން ނުކުމެވުނީ" ތަޖުރިބާތައް ހިއްސާކުރަމުން އޭނާ ކިޔައިދިނެވެ.\n"ސަން"އަށް އެނގިފައިވާ ގޮތުގައި ރޭގެ ހާދިސާގައި ހުޅު ހިފީ އެ ކޮޓަރީގައި ހުންނަ އޭސީގެ ގޭސްފުޅި ގޮވުމުގެ ސަބަބުންނެވެ.\nއެ ގޭގެ ތިން ކޮޓަރީގައި މީހުން ދިރިއުޅޭއިރު ރޯވި ކޮޓަރީގައި އުޅެނީ ދެމަފިރިއަކު އެކަންޏެވެ. އަދި އަނެއް ކޮޓަރީގައި ވެސް އާއިލާއެއް އުޅެއެވެ.\nރޭގެ އަލިފާނުގެ ހާދިސާގައި 127 ނަންބަރު ފްލެޓުގެ 3ވަނަ ބުރިއަށް ވެސް ވަނީ ގެއްލުންވެފައެވެ. ނަމަވެސް އެއްވެސް މީހަކަށް މި ހާދިސާގައި ގެއްލުންވެފައެއް ނުވެއެވެ.\nއަލިފާނުގެ ހާދިސާގައި އެޕާޓްމަންޓަކަށް ވީ ގެއްލުން -- ސަން ފޮޓޯ\nމި ހާދިސާގައި އެގޭގެ ދެވަނަ ބުރީގެ ދެ އެޕާރޓްމަންޓަށާއި އެ ދެ އެޕާޓްމަންޓުގެ މަތިން ތިންވަނަ ބުރީގެ ދެ އެޕާޓްމަންޓަށް ވެސް ވަނީ ގެއްލުންވެފައެވެ.\nމި ހާދިސާއާ ގުޅިގެން ނޭޝަނަލް ޑިޒާސްޓާ މެނޭޖްމަންޓުން ވަނީ ދެ އާއިލާއެއްގެ 13 މީހަކަށް ވަގުތީ ހިޔާ ހަމަޖައްސައިދީފައެވެ. މިފަދަ ހާދިސާތަކުގައި ލިބޭ ގެއްލުންތަކުގެ އެސަސްމަންޓު ހެދުމަށްފަހު އެ ގެއްލުންތަކަށް ބަލައި އާއިލާތަކަށް އެހީގެ ގޮތުގައި ވަކި އަދަދަކަށް ފައިސާ ދެއެވެ.


jihaadhu2- Namaadhu...is must on time...\nއުންމަތުގެ ޢިއްޒަތާއި ކަރާމަތް ދިޔައީ ޙަޤީޤަތުގައި ވެސް ޖިހާދު ދޫކޮށްލުމުންނެވެ - މުހައްމަދު ޝަހީމް އަލީ ސަޢީދު\nއުންމަތުގެ ޢިއްޒަތާއި ކަރާމަތް ނަގަހައްޓައި އުންމަތުގެ ވަޙްދަތު ހިފަހައްޓާ އެއްޗަކީ ޖިހާދެވެ. ޖިހާދުކުރުމަކީ، އިސްލާމްދީން ޙިމާޔަތްކުރުމަށާއި، އަނިޔާވެރިކަން ނައްތާލުމަށާއި، ނަފްސުގެ ދިފާޢުގައި ﷲ ފަރުޟުކުރައްވާފައިވާ ވަރަށް މަތިވެރި އަޅުކަމެކެވެ.\nއިސްލާމީ އުންމަތް މިއަދު ދުވަސްތައް ހޭދަކުރަމުން މިދަނީ ދިފާޢީ ޙާލަތެއްގައެވެ. އިސްލާމުންގެ އެތަކެއް ބިމެއް އެވަނީ އިސްތިޢުމާރު ކުރެވިފައެވެ. މުޤައްދަސް ބިން " ޤުދުސް " ، ފަލަޞްޠީނުގެ އެހެނިހެން ސަރަޙައްދުތައް، މަސްޖިދުލްއަޤްޞާ، އަފްޣާނިސްތާނު، ޗެޗްނިޔާ، ކަޝްމީރު، ހާރޫނުއްރަޝީދުގެ ދާރުލްޚީލާފާ ( ޢިރާޤު ) ފަދަ އިސްލާމުންގެ ބޮޑެތި ބިންތައް އެވަނީ އިސްތިޢުމާރު ކުރެވިފައެވެ. މިފަދަ ވަގުތެއްގައި އެތަންތަނަށް ގޮސް ޖިހާދުކުޅައުމަށް ކުޅަދާނަވެގެންވާ މީހާގެ މައްޗަށް ޖިހާދުކުރުން ފަރުޟުވެގެންވެއެވެ. މުސްލިމުންގެ ބިންތަކުގެ ތެރެއިން ބިމެއްގެ ކައިވަތެއްހާ މިންވަރުގެ މައްޗައް ދުޝްމަނުން ގަދަވެގެންފި ނަމަ އެތަނެއް ޙިމާޔަތްކުރުމަކީ ވާޖިބުވެގެންވާ ކަމެކެވެ. މިއަދު އިސްލާމްދީނާއި މުސްލިމުންގެ ބިންތަކާއި މުސްލިމުން ޙިމާޔަތްކުރާނޭ ދައުލަތެއް ނެތުމުންނާއި، ޖިހާދުގެ ވާޖިބު އެއީ އެދައުލަތެއްގެ މަސްއޫލިއްޔަތެއްކަމުގައި ދެކިގެން އެކަންކުރާ ދައުލަތެއް މިއަދު ނެތެވެ. މިއަދު އިސްލާމީ އުންމަތުގެ ދިފާޢުގައި ޙަރަކާތްތެރިވަމުންދަނީ ތަފާތު ވިސްނުމާފިކުރު ގެންގުޅޭ ޖަމާޢަތްތަކެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމްގެ ސުންނަތުގައި ބަޔާންކުރައްވާފައިވާ ހަމަތަކުގެ މަތީގައި ބިނާކުރެވިފައިވާ ކޮންމެ ޖަމާޢަތަކީ ހަމަ ޞައްޙަ ޖަމާޢަތެވެ. އެމީހުން ﷲ ކަލިމަފުޅުމަތިވެރިކުރުމަށާއި، މުސްލިމުންގެ ބިންތަށް މިނިވަންކުރުމަށްޓަކައި ޖިހާދުކުރުމުގެ ނިޔަތް އޮތް ނަމަ، މާތް ﷲ އިރާދަކުރެއްވިއްޔާ އެމީހުން އެކުރަނީ ހަމަ ޞައްޙަ ޖިހާދެކެވެ. އެޖިހާދަކަށް މުސްލިމުން ވާގިވެރިވާންޖެހޭނެއެވެ.


Flat thakuge massalaigai PPM in anekkaves magumacchah!\nފްލެޓްތަކުގެ މައްސަލައިގައި ޕީޕީއެމްއިން އަނެއްކާވެސް މަގުމައްޗަށް!\nހުޅުމާލޭގެ ދެވަނަ ފިޔަވަހީގައި ހިޔާ މަޝްރޫޢުގެ ދަށުން އަޅާފައިވާ ފުލެޓުތައް ދިނުމުގައި ހުރި މައްސަލަތަކާ ގުޅިގެން މިއަދު ހަވީރުވެސް އިހުތިޖާޖަށް ނުކުތުމަށް އިދިކޮޅު ޕްރޮގްރެސިވް-ކޮންގްރެސް ކޯލިޝަނުން ނިންމައިފިއެވެ.\n"މަގޭ ފްލެޓް ކޮބާ؟"ގެ ނަމުގައި އޮންނަ މި އިހުތިޖާޖް ފެށުމަށް ހަމަޖެހިފައިވަނީ މިއަދު ހަވީރު4ޖަހާއިރު، ޕީޕީއެމްގެ އޮފީހުގެ ކުރިމަތިންނެވެ. މި އިހުތިޖާޖް ބޭއްވުމަށް އިދިކޮޅުން ނިންމާފައިވަނީ އެއްފަހަރާ 10 މީހުންނަށްވުރެ ގިނަ އަދަދަކަށް މީހުން އާންމު ތަންތަނަށް އެއްވެ ނޫޅެވޭނެކަމަށް އެޗްޕީއޭއިން ކަނޑައަޅާފައި ވަނިކޮށެވެ.\nބޯހިޔާވަހިކަމުގެ ޙައްޤުން މަޙްރޫމުވެފައިވާ އެންމެން މި އިހުތިޖާޖުގައި ބައިވެރިވުމަށް އިދިކޮޅުން ވަނީ އެދިފައެވެ.\nހައުސިންގ މިނިސްޓްރީން އިއްޔެ ކުރި އިޢުލާނެއްގައި ބުނީ ސަރުކާރު ކުންފުނިތަކުން އެޅުމަށް ނިންމާފައިވާ ޓަވަރުތަކުން އިތުރު ފުލެޓު ގަންނަން ލިބެން ނެތުމުގެ ސަބަބުން ތިރީގައިވާ ކެޓަގަރީތައް އުވާލައި، އެ ކެޓަގަރީތަކަށް ހުށަހަޅާފައިވާ ފޯމުތައް ބާޠިލްކުރުމަށް ނިންމާފައިވާކަން އާންމުކޮށް އަންގައި އިޢުލާންކުރާކަމަށެވެ. އެ ކެޓަގަރީތަކަކީ:\nH11- އަށާރަ އަހަރާ 40 އަހަރާ ދެމެދުގެ ކައިވެނިކޮށްގެން އުޅޭ ފަރާތްތަކަށް ޚާއްޞަ (1 ކޮޓަރި)\nH13- މާލޭ މުނިސިޕަލްޓީގެ ދަފްތަރުގައި ރަޖިސްޓްރީވެފައިވާ ފަރާތްތަކަށް ޚާއްޞަ (1 ކޮޓަރި)\nH15- އަލަތު ކައިވެނިކޮށްގެން އުޅޭ ޒުވާނުންނަށް ޚާއްޞަ (1 ކޮަޓަރި)، މިއެވެ.\nބަޔަކު ކުރިޔަސް ތިމަންމެނަކަށް މިކަމެއް ނުވާނޭ. ކުރާކަށް ނުވެސް އުނގުނޭ. ގޮތް ހުސްވެއްޖޭ. ދެންވެސް މިބުނަނީ ދެވަނަ ދައުރެއް ދޭށޭ. އަޅޭ ލަދުގެ ކަންފުޅެއްވެސް ނެތެއްނޫންތަ!\nރައްޔިތުންގެ އަސާސީ ހައްގެއް ކަށަވަރުކޮށް ދިނުމުގަ ދިމާވާ ހުރަސްތައް ކަޑައްތުކޮށް ހައްލު ހޯދަން ނޭނގޭ ބަޔަކު ދައުލަތުގެ މުސާރަ ނަގައިގެން ތިބުމުގެ ބޭނުމެއް ނެތް. ފަރުދީ ޒިންމާއަށް ހުރިހާ ކަމެއް ދޫކޮށްފަ ދާންއުޅޭ. ލަދެއް ހުރިނަމަ އެއްދުވަހުވެސް ތިބޭކަށް ނުކެރޭނެ.


މިއަހަރުގެ ތެރޭގައި 30 އިންޖީނުގޭގެ މަސައްކަތް ނިމޭނެ: ފެނަކަ | Jazeera\tމިއަހަރުގެ ތެރޭގައި 30 އިންޖީނުގޭގެ މަސައްކަތް ނިމޭނެ: ފެނަކަ - Jazeera\nމިއަހަރުގެ ތެރޭގައި 30 އިންޖީނުގޭގެ މަސައްކަތް ނިމޭނެ: ފެނަކަ\nޢަލީ ޔާމީން January 2, 2020 88 views0\nމި އަހަރުގެ ތެރޭގައި 30 އިންޖީނުގެއެއްގެ މަސައްކަތް ނިމި، އެ އިންޖީނުގެތަކުން ކަރަންޓް ދޭން ފެށޭނެ ކަމަށް ފެނަކައިން ބުނެފި އެވެ.\nއެ ކުންފުނިން މިއަދު ބުނީ ރަށްރަށުގެ އިންޖީނުގެތައް މީހުން އުޅޭ ސަރަހައްދުތަކުން އެކަހެރި ސަރަހައްދުތަކަށް ބަދަލުކުރުމުގެ މަޝްރޫއުތަކުގެ ދަށުން 2019 ވަނަ އަހަރުގެ ތެރޭގައި އައު އިމާރާތްތައް އެޅުމުގެ މަސައްކަތް ފަށާފައިވާ ކަމަށާއި، އެގޮތުން 27 ރަށެއްގައި އެ މަސައްކަތް ފެށި، 2020 ފެށުނުއިރު ބައެއް ރަށްރަށުގެ އިންޖީނުގޭގެ ގިނަ މަސައްކަތްތައް ނިމިފައިވާ ކަމަށެވެ.\n2020 ގައި އިންޖީނުގެތައް ނިމި، ހިދުމަތްދޭން ފެށޭނެ ރަށްރަށް:\nހއ. ތަކަންދޫ: 99 ޕަސެންޓް މަސައްކަތް ނިމިފައި\nށ. ޅައިމަގު: 99 ޕަސެންޓް މަސައްކަތް ނިމިފައި\nނ. މަގޫދޫ: 40 ޕަސެންޓް މަސައްކަތް ނިމިފައި\nނ. ހެނބަދޫ: 40 ޕަސެންޓް މަސައްކަތް ނިމިފައި\nނ. މާޅެންދޫ: 82 ޕަސެންޓް މަސައްކަތް ނިމިފައި\nބ. ދޮންފަނު: 85 ޕަސެންޓް މަސައްކަތް ނިމިފައި\nބ. ހިތާދޫ: 43 ޕަސެންޓް މަސައްކަތް ނިމިފައި\nފ. ބިލެއްދޫ: 50 ޕަސެންޓް މަސައްކަތް ނިމިފައި\nތ. އޮމަދޫ: 99 ޕަސެންޓް މަސައްކަތް ނިމިފައި\nލ. މާމެންދޫ: 33 ޕަސެންޓް މަސައްކަތް ނިމިފައި\nރ. ފައިނު: 50 ޕަސެންޓް މަސައްކަތް ނިމިފައި\nމ. ވޭވަށް: 43 ޕަސެންޓް މަސައްކަތް ނިމިފައި\nށ. ނަރުދޫ: 35 ޕަސެންޓް މަސައްކަތް ނިމިފައި\nބ. ފުޅަދޫ: 17 ޕަސެންޓް މަސައްކަތް ނިމިފައި\nމ. ނާލައިފުށި: 40 ޕަސެންޓް މަސައްކަތް ނިމިފައި\nދ. ހުޅުދެލި: 25 ޕަސެންޓް މަސައްކަތް ނިމިފައި\nގއ. ނިލަންދޫ: 15 ޕަސެންޓް މަސައްކަތް ނިމިފައި\nގއ. މާމެންދޫ: 55 ޕަސެންޓް މަސައްކަތް ނިމިފައި\nފ. ފީއަލި: 11 ޕަސެންޓް މަސައްކަތް ނިމިފައި\nހއ. އުލިގަމު: 10 ޕަސެންޓް މަސައްކަތް ނިމިފައި\nހދ. ފިނޭ: 12 ޕަސެންޓް މަސައްކަތް ނިމިފައި\nމީގެ އިތުރުން ގއ.ވިލިނގިލި، ރ.ރަސްމާދޫ އަދި ހއ.އުތީމުގެ އިންޖީނުގެތައް އެކަހެރި ސަރަހައްދުތަކަށް ބަދަލުކުުރުމުގެ އިތުރުން، އައްޑޫ އަތޮޅުގައި ސެންޓްރަލް ޕަވާ ޕްލާންޓެއް ގާއިމްކުރުމަށް 2019 ވަނަ އަހަރު ހިފުނު އަމާޒުވެ ދަށުން މި މަޝްރޫއުތަކުގެ އެއްބަސްވުންތައް ގާއިމުކުރުމަށް ވާންޖެހޭ ތައްޔާރީތައް ވަމުންދާ ކަމަށްވެސް ފެނަކައިން ބުނެއެެވެ.\nފެނަކައިން ބުނީ އެކުންފުނިން އަލަށް އިމާރާތްކުރާ އިންޖީނުގެ ތަކަކީ ޒަމާނީ ފެންވަރުގެ އޮފީސް އިމާރާތާއި، ފިއުލް ސްޓޯރެޖް ނެޓްވޯކް އަޕްގްރޭޑް ކުރެވިގެން ހުޅުވިގެންދާނެ އިންޖީނުގެތަކެއް ކަމަށާއި، މޯލްޑިވްސް އެނާޖީ އޮތޯރިޓީ ގެ ގަވާއިދުތަކާ އެއްގޮތްވަގޮތުގެ މަތިން 70 ޑެސިބެލް އަށްވުރެ މަތިނުވާނެހެން، ސައުންޑް އެޓެނުއޭޓާ ފަދަ ޒަމާނީ ވަސީލަތްތަކުގެ އެހީގައި އިންޖީނުގެއިން އުފައްދާ އަޑު މަޑުވެގެންދާނެ ކަމަށެވެ.\nއަދި އަލަށް އިމާރާތްކުރާ އިންޖީނުގެތަކުގައި ޗިމްނީގެ އެހީގައި އިންޖީނުގެއިން އަރާ ދުމުން ރައްޔިތުންނަށް ލިބޭ ގެއްލުން ކުޑަވެގެންދާނެ ވެސް ފެނަކައިން ބުނެއެެވެ.


Barcelona aa dhekolhah Thiago Silva ah nukulheveyne | Mihaaru\nޕީއެސްޖީގެ ކެޕްޓަން ތިއާގޯ ސިލްވާ. --ފޮޓޯ: އޭއެފްޕީ\n14 ފެބުރުއަރީ 2017 - 10:21\nޕެރިސް، ފްރާންސް (ފެބްރުއަރީ 14) – ޗެމްޕިއަންސް ލީގުގެ ދެ ވަނަ ބުރުގެ ފުރަތަމަ ލެގުގައި މިރޭ ބާސެލޯނާއާ ދެކޮޅަށް ޕީއެސްޖީގެ ކެޕްޓަން އަދި އިތުބާރު ޑިފެންޑަރު ތިއާގޯ ސިލްވާ އަށް ނުކުޅެވޭނެ ކަމަށް އެ ކްލަބުން ބުނެފި އެވެ.\nސިލްވާގެ ވާތު ފައިގެ ކުޑަކަޅުވާ އަށް އަނިޔާވެފައިވާއިރު އިއްޔެ ކުރި ފައިނަލް ޕްރެކްޓިހުގައި ވެސް އޭނާ ބައިވެރިނުވެ އެވެ. ފައިގައި އައިސްއަޅައިގެން އޭނާ ހުރީ ޕްރެކްޓިސް ބަލާށެވެ.\nފްރާންސް ލީގުގައި ހުކުރު ދުވަހު ބޯޑޯ އަތުން 3-0 އިން ޕީއެސްޖީ މޮޅުވި މެޗުގައި ވެސް ސިލްވާ ނުކުޅެ އެވެ. އެކަމަކު އޭރު ބެލެވިފައި އޮތީ ބާސެލޯނާއާ ދެކޮޅަށް އުމުރުން 32 އަހަރުގެ ޑިފެންޑަރު ކުޅޭނެ ކަމަށެވެ.\nޖެހިޖެހިގެން ފަސް ވަނަ ފަހަރަށް ޗެމްޕިއަންސް ލީގުގެ ކުއާޓާ ފައިނަލުން ޖާގަ ހޯދުމަށް މަސައްކަތްކުރަމުން އަންނަ ޕީއެސްޖީގެ ތަޖުރިބާކާރު މިޑްފީލްޑަރު ތިއާގޯ މޮޓާ އަށް ވެސް މިރޭ ނުކުޅެވޭނެ އެވެ. ބާސެލޯނާ އިން ވިދާލި ކުޅުންތެރިޔާއަށް އެ ޓީމާ ދެކޮޅަށް ކުޅެވޭ ގޮތް ނުވީ ސަސްޕެންޝަނުގެ ސަބަބުންނެވެ.\nބާސެލޯނާއާ ދެކޮޅަށް މިރޭ ޕީއެސްޖީގެ ޑިފެންސް ބަލަހައްޓާނީ މާކީނިއޯސްގެ އިތުރުން ޒުވާން ކުޅުންތެރިޔާ ޕްރެސްނެލް ކިމްޕެމްބޭ ކަމަށް ބެލެވެ އެވެ. ބްރެޒިލްގެ ކުރީގެ ކެޕްޓަން ސިލްވާ ނެތުމުން މިރޭ ޕީއެސްޖީގެ ކެޕްޓަންކަން ކުރާނީ ފްރާންސް މިޑްފީލްޑަރު ބްލައިސް މަޓުއިޑީ އެވެ.\nޕީއެސްޖީ ވަނީ ޗެމްޕިއަންސް ލީގުގެ ކުއާޓާ ފައިނަލުން 2013 އަދި 2015 ވަނަ އަހަރު ބާސެލޯނާ އަތުން ބަލިވެ ކަޓައިފަ އެވެ. ޕީއެސްޖީގެ ކޯޗު އުނާއީ އެމެރީގެ ރެކޯޑް ވެސް ބާސެލޯނާއާ ދެކޮޅަށް އެހާ ރަނގަޅެއް ނޫނެވެ. ސްޕެއިނުގެ ސެވިއްޔާގެ ކުރީގެ ކޯޗު ބާސެލޯނާއާ ދެކޮޅަށް 23 ފަހަރު ނުކުތްއިރު މޮޅުވީ އެންމެ ފަހަރަކު އެވެ.\n"މިއީ އަހަންނަށް ރަނގަޅު ފުރުސަތެއް. އަހަރެމެން އަބަދުވެސް ބޭނުންވޭ ޔޫރަޕާއި ދުނިޔޭގެ ވަރުގަދަ ޓީމުތަކާ ދެކޮޅަށް ކުޅެން. އަހަރެން ޒިންމާ ނަގާނީ އެކަމަކު ޓީމު އެބަޖެހޭ ޕޮޒިޓިވްކޮށް ވިސްނަން އަދި އިތުބާރުކުރަން،" އެމެރީ ބުންޏެވެ.\nޕެރިހުގައި މިރޭ ކުޅޭ މެޗު ފަށާނީ ރާއްޖެ ގަޑިން 00:45 ގަ އެވެ.\nއިތުރު ލިޔުންތައް ޗެމްޕިއަންސް ލީގު ޕީއެސްޖީ ބާސެލޯނާ ތިއާގޯ ސިލްވާ\nޕީއެސްޖީ އާއި ބަޔާން ދެ ވަަނަ ބުރަށް


Miee roadha mas, Yameen ge ah badhalu koddhee: Idhikolhu | Mihaaru\nމާލެ ގެންނެވުމަށް ފަހު އަނބުރާ ޖަލަށް ގެންދެވުމަށް، މިދިޔަ ފެބުރުއަރީ މަހުގެ ތެރޭގައި ރައީސް ޔާމީން ލޯންޗަށް އަރުއްވަނީ\nމިއީ ރޯދަ މަސް، ޔާމީން ގެއަށް ބަދަލުކޮށްދީ: އިދިކޮޅު\n25 އެޕްރީލް 2020 - 14:24 76 comments\nޕީޕީއެމް/ޕީއެންސީން ނެރުނު ނޫސްބަޔާނެއްގައި ބުނީ އެކި ކުށްތަކުގައި ޖަލަށް ލާފައިވާ ސިޔާސީ މީހުން، މީގެ ކުރީގެ ރޯދަ މަސްތަކުގައި، އެ މީހުންގެ އާއިލާއާ އެކު ހޭދަކުރުމުގެ ފުރުސަތު ދިނުމުގެ ބޭނުމުގައި ގެއަށް ބަދަލުކޮށްފައިވާ ކަަމަށެވެ. އަދި ޔާމީނުގެ ސިއްހީ ހާލަތު ވެސް މިވަގުތު ރަނގަޅު ނުވުމުން، ރޯދަ މަހު ގެއަށް ބަދަލު ކުރުމަށް އެދި މި މަސް ފެށުމުގެ ކުރިން ހުށަހެޅި ކަމަށާއި އެކަމަކު ރޯދަ މަހުގެ ދެ ވަނަ ދުވަސް ފާއިތުވެގެން ދާއިރު ވެސް އެކަމަށް ސަރުކާރުން އިޖާބަ ނުދޭ ކަމަށް ކޯލިޝަނުން ބުންޏެވެ.\n"މިއިން އެންމެ ބޮޑަށް އެނގެނީ މި ސަރުކާރުގެ އަނިޔާވެރިކަން ކަމާ މެދު އެއްވެސް ޝައްކެއް ނެތެވެ،" އެ ބަޔާނުގައި ބުންޏެވެ.\nމި ރޯދަ މަހާ ދިމާކޮށް ޔާމީން ޖަލުން ގެ އަށް ބަދަލުކޮށްދިނުމަށް ޕީޕީއެމް/ޕީއެންސީން އެދޭއިރު، ޔާމީންގެ ވެރިކަމުގައި، އެ މަނިކުފާނުގެ އެއްބަފާ ބޭބޭފުޅު ކުރީގެ ރައީސް މައުމޫން އަބްދުލްގައްޔޫމް ވެސް 2018 ގެ ރޯދަ މަހު ހުރީ ޖަލުގަ އެވެ އަދި މައުމޫން ގެ އަށް ބަދަލުކޮށްދިނުމަށް އެ މަނިކުފާނުގެ އާއިލާ އިން އެދުމުން އޭރު އިޖާބައެއް ނުދިނެވެ.\nޔާމީންގެ ބަލި ހާލުގެ ތަފްސީލެއް އިދިކޮޅަކުން ނުދެ އެވެ. އެކަމަކު ހިތުގެ އާލާސްކަންފުޅެއްގައި އައިޖީއެމްއެޗުގައި އެޑްމިޓްކޮށްގެން މިދިޔަ ފެބުރުއަރީ މަހުގެ ތެރޭގައި އެ މަނިކުފާނަށް ފަރުވާ ދިނެވެ.\nމަނީ ލޯންޑަރިންގެ ކުށުގައި، މާފުށީ ޖަލުގައި ހުކުމް ތަންފީޒު ކުރައްވާ ޔާމީން ގެއަށް ބަދަލު ކޮށްދޭން އިދިކޮޅުން ސަރުކާރުގައި އެދޭތާ ގިނަ ދުވަސްތަކެއް ވެއްޖެ އެވެ. ކޮރޯނާވައިރަސްގެ ނުރައްކާ ބޮޑުވުމާއި ޖަލުގައި މި ފަހަކުން ހަމަނުޖެހުން ހިންގުމުން އެތަނުގައި އެ މަނިކުފާނު ހުންނެވުން ރައްކާތެރި ނޫން ކަމަށް އިދިކޮޅުން އަންނަނީ ބުނަމުންނެވެ.\nޕީޕީއެމް/ޕީއެންސީގެ ނޫސް ބަޔާނުގައި ބުނީ ކޮވިޑް-19 ހަލުވި ކަމާއެކު މާލޭގައި ފެތުރެމުން ދާއިރު މި ބަލިމަޑުކަމުގައި ސަރުކާރަށް އެ ދެ ޕާޓީން އެއްބާރުލުން ދޭނެ ކަމަށެވެ. އަދި ބަދަލުގައި ޔާމީން ގެއަށް ބަދަލު ކުރުމަށް އެދުނު ނަމަވެސް މިހާތަނަށް އެކަން ކޮށްދީފައި ނުވާތީ، އެއީ މި ސަރުކާރުން އިހުސާންތެރިކަމާއި އެއްބައިވަންތަކަމަށް ފުރުސަތު ދޭން ބޭނުން ނުވާކަން އެނގޭ ކަމެއް ކަމަށް ބުންޏެވެ.\nމަނީ ލޯންޑްރިންގެ ކުށުގައި ޔާމީން ފަސް އަހަރަށް ޖަލަށް ލުމަށާއި އެ މަނިކުފާނު ފަސް މިލިއަން ޑޮލަރު (77 މިލިއަން ރުފިޔާ) އިން ޖޫރިމަނާ ކުރަން ކްރިމިނަލް ކޯޓުން ވަނީ މިދިޔަ އަހަރުގެ ނޮވެމްބަރު މަހު ހުކުމްކޮށްފަ އެވެ. ޔާމީންގެ ފަރާތްޕުޅުން އެ މައްސަލަ އިސްތިއުނާފް ކުރުމުން، ބައެއް އަޑުއެހުންތައް ހައި ކޯޓުން ކުރިއަށް ގެންދިޔަ ނަމަވެސް މައްސަލަ ނިމުމަކާ ގާތަށް އަދި ނުދެ އެވެ.\nޔާމީންގެ އިސްތިއުނާފް ޝަރީއަތް އަވަސްކޮށް ދިނުމަށާއި އެ މަނިކުފާނު ގެއަށް ބަދަލު ކޮށްދޭން އިދިކޮޅު ކޯލިޝަނުން ގޮވާލާއިރު، އިސްތިއުނާފް ނިމެންދެން ކަފާލާތުގެ ދަށުން އެމަނިކުފާނު މިނިވަންކޮށް ދޭން ހައި ކޯޓުގައި ވެސް އެމަނިކުފާނުގެ ފަރާތުން ކުރިން އެދުނެވެ. އެކަމަކު ހައި ކޯޓުން ނިންމާފައިވަނީ ކަފާލާތު ދެވެން ނެތް ކަމަށެވެ.\nއިތުރު ލިޔުންތައް ރައީސް އަބްދުﷲ ޔާމީން އިދިކޮޅު ފަރާތްތައް ޕީޕީއެމް ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު މަނީ ލޯންޑްރިން ރޯދަމަސް 2020


Rey meehaku zaham kolli haadhisaa aa medhu shakku ufedhijje\nމާލޭގައި ރޭ ތޫނު އެއްޗަކުން ހަމަލާދީ މީހަކު ޒަހަމްކޮށްލާފައި ވަނީ ފޭރެން އުޅުމުގެ ތެރޭގައި ކަމަށް ޒަހަމްވި މީހާ ފުލުސް ތަހުގީގުގައި ބުނި ނަމަވެސް އެ ހާދިސާ ހިނގި ގޮތާ މެދު ޝައްކު އުފެދިފައިވާ ކަން އަވަސްއަށް އެނގިއްޖެ އެވެ.\nރޭ ބޮޑުތަކުރުފާނު މަގުގައި އުމުރުން 31 އަހަރުގެ ދިވެހި ފިރިހެނަކަށް ހަމަލާދީ ޒަހަމްކޮށްލާފައިވާ ކަމަށް ފުލުހުން ބުންޏެވެ. އަދި އެ މައްސަލައިގެ ތަހުގީގަށް އެނގިފައިވާ މައުލޫމާތުތަކަށް ބިނާކޮށް ރޭ ފުލުހުން ބުނި ގޮތުން އެ މީހާއަށް ހަމަލާ ދިނީ އޭނާ އަތުން ފޭރެން މަސައްކަތް ކުރުމުގެ ތެރޭގަ އެވެ.\nނަމަވެސް އެނގިފައިވާ ގޮތުގައި ހަމަލާ ދިނީ ފޭރުމެއްގެ ތެރޭގައި ކަމަށް ބުނެ އެ މީހާ ދޮގު ހަދަމުންދާ ކަމަށް ފުލުހުންގެ ތަހުގީގަށް މިހާރު ވަނީ ފާހަގަ ކުރެވިފަ އެވެ. އަދި އެއީ ފޭރުމުގެ މައްސަލައެއް ކަމަކަށް ތަހުގީގަށް މިހާރު ގަބޫލެއް ނުކުރެވެ އެވެ.\nއެނގިފައިވާ ގޮތުގައި މި މައްސަލާގައި ޝައްކުތަކެއް އުފެދުމާ ގުޅިގެން ފުލުހުން މިހާރު ވަނީ އެ ހާދިސާ ހިނގި ގޮތް ހޯދަން ފަށާފަ އެވެ.\nއެ ހާދިސާގައި އަނިޔާވެފައި ވަނީ ކުށުގެ ރެކޯޑު ވެސް އޮންނަ މީހެކެވެ. ރޭގެ އެ ހާދިސާގައި އެ މީހާގެ އަތުގެ ކުޑަ ހުޅާ ހަމައިން ތިން އިންޗިވަރު ތަނެއް ފުންކޮށް ކަފާލާފައި ވެއެވެ. އެހެންވެ ހޮސްޕިޓަލުން އެ މީހާއަށް ފަރުވާ ދީފައި ވެއެވެ.\nމީގެ ދުވަސްތަކެއް ކުރިން ވެސް މިގޮތަށް އޮޅުވާލި މައްސަލައެއް ފޭރުމަކާ ގުޅިގެން ފެންމަތިވެފައި ވެއެވެ.\nމޯލްޑިވްސް ޕޮލިސް ސާވިސް ވައްކަން މާލޭ ސިޓީ + ފޭރުން\nބިދޭސީއަކަށް ބިރު ދައްކާ ފޭރެން އުޅެފި


"Litus Health Check" promotion fashaifi | Mihaaru\nލިޓަސް ޝޯރޫމް: ސައިކަލްގެ ހާލަތު ބަލާ ޕްރޮމޯޝަން ކުރިއަށް ގެންދާނީ މެއި މަހުގެ 15 ވަނަ ދުވަހުގެ ނިޔަލަށް.\n"ލިޓަސް ހެލްތް ޗެކް" ޕްރޮމޯޝަން ފަށައިފި\n16 އެޕްރީލް 2018 - 18:45\nސައިކަލު ދުއްވާ ފަރާތްތަކަށް ހާއްސަކޮށްގެން، ސައިކަލުގެ "ސިއްހަތު" ހިލޭ ދެނެގަނެވޭ ޕްރޮމޯޝަނެއް ލިޓަސް އިން ފަށައިފި އެވެ.\nފުޅާ ދާއިރާއެއްގައި ސައިކަލް ވިއްކާ ފިހާރައިން "ލިޓަސް ހެލްތް ޗެކް"ގެ ނަމުގައި ފަށާފައިވާ ޕްރޮމޯޝަން އަންނަ މަހުގެ 15 ވަނަ ދުވަހުގެ ނިޔަލަށް ކުރިޔަށް ގެންދާނެ އެވެ. ލިޓަސް އިން ބުނީ އެ ޕްރޮމޯޝަނުގައި މާލޭގައި ސައިކަލު ގެންގުޅޭ އެންމެންނަށް ވެސް ބައިވެރި ވެވޭނެ ކަމަށެވެ.\nއެ ޕްރޮމޯޝަނުގައި ބައިވެރިވެ، ސައިކަލުގެ "ސިއްހަތު" ދެނެގަނެވޭނީ ހަދީބީމަގުގައި ހުންނަ ލިޓަސް ސާވިސް ސެންޓަރަށް ދިއުމުންނެވެ. އެތަނަށް ދިއުމުން މުޅިން ހިލޭ، ސައިކަލުގެ ބޭސިކް ކޮންޑިޝަން ޗެކް ކޮށްދޭނެ އެވެ.\n"މިއީ ސައިކަލަށް ބަލައިގެން، ލޯބިން ސައިކަލު ގެންގުޅޭ ފަރާތްތަކަށް ރަނުގެ ފުރުސަތެއް. އަވަހަށް އަޅުގަނޑުމެންނާއެކު ހިލޭ ސައިކަލުގެ ހާލަތު ބައްލަވާލައްވާ،" ލިޓަސް އިން ނެރުނު ބަަޔާނެއްގައި ބުނެފައި ވެއެވެ.\n- ސައިކަލުގެ ލައިޓާއި، ބަރުގޮނު އަދި ޓަޔަރު.\n- ސައިކަލުގެ އަރިމަތީ ލޯގަނޑު، ރިއާ ސަސްޕެންޝަންސް އަދި ކޫލެންޓް ލެވަލް.\n- ފުލުއިޑް ލީކްސް، ހެޑް ޝޮކް ބެއަރިންގްސް އަދި ފްރަންޓް އަދި ރިއާ ބްރޭކްސް.\n- ޗެއިން ސޮކެޓްސް އަދި ވީލް ބެއަރިންގްސް.\nމިއީ ލިޓަސްއިން މި ޕްރޮމޯޝަން ހިންގާ ދެ ވަަނަ ފަހަރެވެ. ލިޓަސް އިން ބުނީ ދެ ވަނަ ފަހަރަށް ޕްރޮމޯޝަން ހިންގަން ނިންމީ، ފުރަތަމަ ފަހަރު ޕްރޮމޯޝަނަށް ވަރަށް ބޮޑު ތަރުހީބެއް ލިބިފައިވާތީ ކަމަށް އެ ކުންފުނިން ބުންޏެވެ.


IED Harukoh 01 Dhuvas Kurin Cycle Behetti - Report - Vaguthu\nއައިއީޑީ ހަރުކޮށް އެއް ދުވަސް ކުރިން ސައިކަލް ބެހެއްޓި - ރިޕޯޓް\nނަޝީދު އަވަހާރަކޮށްލުމަށް އައިއީޑީ ހަރުހުރި ސައިކަލް\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ގޮއްވާލި އައިއީޑީ ހަރުކުރި ސަައިކަލު، ހަމަލާ ދިން ސަރަހައްދަށް ގެންގޮސް ޕާކްކުރީ ހަމަލާ ދިނުމުގެ އެއް ދުވަސް ކުރިން ކަމަށް ރައްޔިތުންގެ މަޖިލީހުން ހެދި އިންކުއަރީގެ ރިޕޯޓްގައި ބުނެފި އެވެ.\nރިޕޯޓްގައި ބުނެފައި ވަނީ ނަޝީދަށް ހަމަލާދިނުމުގައި ބައިވެރިވެފައިވާކަމަށް ތުހުމަތު ކުރެވޭ މީހުން، އެއްފަހަރަށްވުރެ ގިނަފަހަރަށް ނީލޯފަރު ހިނގުމުގައި ޙަރަކާތްތެރިވެ، ގ.ކެނެރީގެ ސަރަޙައްދު ސަރވެއިލް ކޮށްފައިވާ ކަމަށެވެ.\nރިޕޯޓްގައި ބުނެފައި ވަނީ ހަމަލާދިނުމަށްޓަކައި ގޮއްވާލި އައިއީޑީ ހަރުކޮށްފައިވަނީ ސައިކަލެއްގައި ކަމަށާއި އެ ސައިކަލުވަނީ މޭ 5، ވަނަ ދުވަހުގެ ރޭ 8:01 ގައި ނީލޯފަރު ހިނގުމާއި މަޖީދީމަގާ ގުޅޭ ކަންމަތީގައި ޕާކްކޮށްފައި ކަމަށެވެ. އެއަށްފަހު، މޭ 6، 2021 ވަނަ ދުވަހުގެ ރޭ 8:27 ގައި އައިއީޑީ ގޮއްވާލުމާ ހަމައަށް އެ ސައިކަލު އެ ތަނުގައި ޕާކްކޮށްފައި ހުރިގޮތަށް ހުއްޓެވެ.\nމޭ 6، ވަނަ ދުވަހުގެ ރޭ އައިއީޑީ ގޮއްވާލުމުގެ ގާތްގަނޑަކަށް އެއް ގަޑިއިރު ކުރިން، އެ އައިއީޑީ ގޮއްވާލިކަމަށް ތުހުމަތު ކުރެވޭ އަދުހަމް އަޙްމަދު ރަޝީދު އެ ސަރަޙައްދަށް ގޮސްފައިވާ ކަމަށާއި އަދި، ކުރިން ވެސް މައުލޫމާތު ހާމަވެފައިވާ ފަދައިން އަދުހަމް އަޙްމަދު ރަޝީދު ހުއްޓިހުރީ ނީލޯފަރު ހިނގުން ފެންނަގޮތަށް އަތަމާ ޕެލަސް ގޯޅިތެރޭގައެވެ.\nގޮވާއެއްޗެއް ނުވަތަ ނުރައްކާތެރި އެހެން އެއްޗެއް ވެސް އޮތްތޯ ބެލުމަށް "ސްވީޕް" ކުރާ ޓީމްގެ އެހީތެރިކަން ވެސް ނަޝީދުގެ ސެކިއުރިޓީ ބަލަހައްޓާ ގްރޫޕަށް އޮންނަ ކަމަށް އެމްއެންޑީއެފް އިން މަޖިލީހުގެ އިންކްއަރީއަށް މައުލޫމާތު ދެމުން ބުނެފައި ވެއެވެ. ނަމަވެސް އެ މަނިކުފާނު ދިރިއުޅުއްވާ ސަރަހައްދު، ރެންޑަމްކޮށް، ބައެއް ފަހަރު ވެސް ސްވީޕް ކޮށްފައި ނުވާކަމަށް ރިޕޯޓްގައި ބުނެފައި ވެއެވެ.\n"ނަޝީދުގެ ގެކޮޅާއި އެ ސަރަހައްދު ގަވައިދުން ނުވަތަ ރެންޑަމްކޮށް، ބައެއް ފަހަރު ނަމަވެސް ސްވީޕްކޮށްފައި ނުވާކަން މި އިންކުއަރީއަށް ފާހަގަކުރެވުނެވެ." ރިޕޯޓްގައި ބުންޏެވެ.\nއެމްއެންޑީއެފްގެ އޯޑެނަންސް ކޮމާންޑަރު، ބްރިގޭޑިއާ ޖެނެރަލް މުހައްމަދު ޝަރީފު، އިންކުއަރީއަށް މައުލޫމާތު ދެއްވާފައިވާ ގޮތުގައި، ސައިކަލެއްގައި ހަރުކޮށްފައިވާ އައިއީޑީއެއް، ސްވީޕް ކޮށްގެން ހޯދުމުގެ ގާބިލުކަން އެމްއެންޑީއެފްގެ އީއޯޑީޓީމަށް ލިބިގެންވެ އެވެ. ނީލޯފަރު ހިނގުން ބަލައި ފާސްކުރަން ހޭދަވާނީ އޭނާ ވިދާޅުވެފައިވާ ގޮތުން ދެގަޑިއެއްހާ އިރެވެ.\nނަޝީދަށް ހަމަލާ ދިނުމުގެ ކުރިން ސަލާމަތީ ބާރުތަކަށް ލިބުނު ބައެއް މައުލޫމާތުތައް ރިޕޯޓްގައި ސިއްރު ކޮށްފައި ވެއެވެ. އެއީ ސީދާ ނަޝީދަށް ލިބުނު އިންޒާރުތަކެއް ކަމެއް ނުވަތަ ޖުމްލަކޮށް މާލޭގައި ހަމަލާއެއް ދީފާނެ ކަމަށް ލިބުނު އިންޒާރުތަކެއް ކަމެއް ރިޕޯޓްގެ ބައިތައް ސިއްރު ކޮށްފައި ހުރުމުން ސާފެއް ނުވެއެވެ.\nޖުލައި 8, 2021 21:44\nއަދިވެސް ވިދާޅުވޭ ފިނދަނަ ތަކެކޭ...\nޖުލައި 8, 2021 23:13\nމާނައަކީ ތިއީ ރިމޯޓެއްގެ އެހީގައި ގޮއްވާލި އެއްޗެކޭ! ދެން ކޮބައިތަ ރިމޯޓް! އޭތި އޮންނާނެނު!\nޖުލައި 9, 2021 09:00\nހަމަ ފޭކް ހަމަ ފޭކް ހަމަ ފޭކް !


Sample negun lasve Male jalun 111 meehun COVID ah positive vejje!\nސާމްޕަލް ނެގުން ލަސްވެ މާލޭ ޖަލުން 111 މީހުން ކޮވިޑަށް ޕޮޒިޓިވް ވެއްޖެ!\nސާމްޕަލް ނެގުން ލަސްވެ މާލޭ ޖަލުން 111 މީހުން ކޮވިޑް-19އަށް ޕޮޒިޓިވް ވެއްޖެއެވެ.\nމިއަދު އެޗްއީއޯސީން ބޭއްވި ނޫސްވެރިންގެ ބައްދަލުވުމެއްގައި ރައީސް އޮފީހުގެ ތަރުޖަމާނު މަބްރޫކު ވިދާޅުވީ، މިއަދާ ހަމައަށް ބަލާލާއިރު މާލޭ ޖަލުގައި 111 އެކްޓިވް ކޭސް މިވަގުތު އެބަތިބި ކަމަށާއި، އައްސޭރި ޖަލުގައި މިވަގުތު 75 އެކްޓިވް ކޭސްއެއް އެބައުޅޭ ކަމަށެވެ.\nއެޗްއީއޯސީގެ ނޫސްވެރިންގެ ބައްދަލުވުމުގައި މީގެ ކުރިން ނޫސްވެރިޔާ ޝިއުނާ ވަނީ ޖަލުގެ ހާލަތު ގޯސްވެފައިވާކަން ސަމާލުކަމަށް ގެނެސްފައެވެ. އަދި ޖަލުގައި ސާމްޕަލް ނެގުމުގައި ލަސްތަކެއް އުޅޭކަމަށް މަބުރޫކު ވިދާޅުވިނަމަވެސް، އެކަން ފަހުން ރަނގަޅުކުރެވި، ސާމްޕަލް ނެގޭނެގޮތާއި، ޑޮކްޓަރެއް ހަމަޖައްސާފައިވާކަމަށް މަބުރޫކު ވިދާޅުވިއެވެ.\nމަބްރޫކް ވިދާޅުވީ، ސާމްޕަލްތައް ނެގުން ލަސްވުމުގެ ސަބަބުން އެންމެ ހާލަތު ގޯސް ކަމަށް މަޢުލޫމާތު ލިބުނު މާލޭ ޖަލުން އެކަނި 111 ޤައިދީއަކު ވަނީ ކޮވިޑަށް ޕޮޒިޓިވްވެފައިވާ ކަމަށެވެ. އަދި ކޮންޓެކްޓް ޓްރޭސިންގ ގެ ތެރެއިން މިވަގުތު 125 ފަރާތެއް އެކަހެރި ކުރެވިފައިވާކަމަށްވެސް ތަރުޖަމާނު މަބްރޫކް ވިދާޅުވިއެވެ.\nމިކަމާއި ގުޅިގެން ކަރެކްޝަނުން ކުރިއަށްވުރެ ބޮޑަށް ޖަލުތައް ޑިސްއިންފެކްޓް ކުރުމުގެ މަސައްކަތް ކުރަމުންދާކަމަށް މަބްރޫކު ވިދާޅުވިއެވެ. އަދި މިހާރު ގައިދީންނަށް ކާބޯތަކެތި ފޯރުކޮށްދޭ އޮފިސަރުން ތިބޭނީ ޕީޕީއީ ކިޓްގައި ކަމަށްވެސް މަބްރޫކު ވަނީ ވިދާޅުވެފައެވެ.\nމީގެ އިތުރުން ޖަލުގައި ތިއްބަވާ އެއްވެސް އޮފިސަރަކު ބަލީގެ އެއްވެސް ޢަލާމާތެއް ފެނިއްޖެނަމަ އެވަގުތުން ފެށިގެން މަސައްކަތުން އެކަހެރިކުރެވޭނެ ކަމަށް ކަރެކްޝަނުން މަޢުލޫމާތު ދީފައިވާ ކަމަށް މަބުރޫކު ވިދާޅުވިއެވެ.


އިންޑިއާއިން ރާއްޖޭގައި ކެންސަރު ހޮސްޕިޓަލަކާއި ކުރިކެޓް ސްޓޭޑިއަމެއް އަޅަނީ – Haftha\nWed, 22 January, 2020, 4:42 am\nއިންޑިއާއިން ރާއްޖޭގައި ކެންސަރު ހޮސްޕިޓަލަކާއި ކުރިކެޓް ސްޓޭޑިއަމެއް އަޅަނީ\nއިންޑިއާ ސަރުކާރުގެ އެހީގައި ކެންސަރަށް ފަރުވާދޭ ހޮސްޕިޓަލަކާއި ކުރިކެޓް ސްޓޭޑިއަމެއް ގާއިމުކުރުމަށް ހަމަޖެހިފައިވާ ކަމަށް އިންޑިއާގެ ބޮޑުވަޒީރު ނަރެންދުރަ މޯދީ ވިދާޅުވެއްޖެއެވެ.\nމޯދީ މިހެން ވިދާޅުވީ، އިންޑިއާ ސަރުކާރާއި ދިވެހި ސަރުކާރާ ދެމެދު ވެފައިވާ މުހިންމު ހަތަރު އެއްބަސްވުމެއް ބަދަލުކުރުމަށް މިއަދު ހަވީރު ރައީސް އޮފީހުގައި ބޭއްވެވި ވީޑިއޯ ކޮންފަރެންސްގައި ވާހަކަފުޅު ދައްކަވަމުންނެވެ.\nމޯދީ ވިދާޅުވީ، ރައީސް އިބްރާހިމް މުހައްމަދު ސޯލިހުގެ ފުރަތަމަ އަހަރަކީ ރާއްޖޭގެ ޑިމޮކްރަސީ ހަރުދަނާވެގެންދިޔަ އަދި ރާއްޖޭގެ ތަރައްގީގެ މަގުގައި ވެސް ކުރިއެރުންތަކެއް ހާސިލުކުރި އަހަރެއް ކަމަށެވެ. އަދި ފާއިތުވެދިޔަ އަހަރަކީ ދެގައުމުގެ ގުޅުން ހުރިހާ ދާއިރާއަކުން ވެސް ބަދަހިވެ ފުޅާވެގެންދިޔަ އަހަރެއްކަމުގައި ވިދާޅުވިއެވެ.\nމޯދީ ވިދާޅުވީ، އިންޑިއާ އާއި ރާއްޖޭގެ ގުޅުން އެންމެ ބޮޑަށް އޮތީ ދެގައުމުގެ ފަރުދުންގެ މެދުގައެވެ. އެގޮތުން ރާއްޖޭގެ ރައްޔިތުންގެ ފައިދާއައި ލާބައަށްޓަކައި ދިވެހި ސަރުކާރުން ކުރިއަށްގެންދާ މަޝްރޫއުތަކުގައި ބައިވެރިވެ އެހީތެރިކަން ފޯރުކޮށްދެއްވުމަށް އިންޑިއާ ސަރުކާރުން އެދިވަޑައިގަންނަވާކަން ބޮޑު ވަޒީރު ވިދާޅުވިއެވެ.\nއެގޮތުން އިންޑިއާ ސަރުކާރުގެ އެހީގައި ކެންސަރަށް ފަރުވާދޭ ހޮސްޕިޓަލް މަޝްރޫއުގެ އިތުރުން ހުޅުމާލޭގައި ކުރިކެޓް ސްޓޭޑިއަމެއް ތަރައްގީ ކުރުމަށް ހަމަޖެހިފައިވާކަން މޯދީ ފާހަގަކުރެއްވިއެވެ.\nއޭގެ އިތުރުން ރާއްޖޭގެ 34 ރަށެއްގައި ފެނާއި ނަރުދަމާ ނިޒާމު ގާއިމުކުރުމުގައި ވެސް އިންޑިއާ ސަރުކާރުން އެހީތެރިކަން ދެއްވަން ހަމަޖެހިފައިވާކަން ބޮޑުވަޒީރު މޯދީގެ ވާހަކަފުޅުގައި ވިދާޅުވިއެވެ.


"Neydhen Vakivaakah" September 27 gai release kurany | Mihaaru\nމާއެނބޫގެ "ނޭދެން ވަކިވާކަށް" ރިލީޒްކުރާނީ ސެޕްޓެމްބަރު 27 ގައި\n20 އެޕްރީލް 2017 - 05:579comments\nއއ. ތޮއްޑޫގައި ބޮޑު ބައެއް ޝޫޓްކޮށްފައިވާ މި ފިލްމުގެ ލީޑް ރޯލުގައި އުޅެނީ ޔޫސުފް ޝަފީއު (ޔޫއްޕެ) އާއި ފާތުމަތު އާޒިފާ (އަޒޫ) ގެ އިތުރުން ފިލްމަކުން އަލަށް ފެންނަ ފެހުންތެރިޔާ/ނެށުންތެރިޔާ ޖާދުﷲ އިސްމާއީލް (ޖާދު) އެވެ.\nމާލެ އާއި ހުޅުމާލޭގައި ވެސް މަންޒަރުތަކެއް ނަގާފައިވާ ފިލްމުގެ ކާސްޓުންގެ ތެރޭގައި އަހުމަދު އަޒްމީލް (އަޒޭ)، ނާޝިދާ މުހައްމަދު (ނާއްކޮ)، އަހުމަދު ސައީދު، އާރިފާ އިބްރާހީމް، އަލީ ޝާހިދު (ސްޓެޕް އައްޔަ) އަދި އިބްރާހީމް ރިޔާޒް (ރިޔާ) ހިމެނެ އެވެ.\nމާއެބޫ ބުނީ މި ފިލްމަކީ ބެލުންތެރިންނަށް ވަރަށް ކަމުދާނެ ލޯބީގެ ހާދިސާތަކެއް ފެނިގެން ދާނެ ފިލްމެއް ކަމަށެވެ. ފިލްމުގެ ޝޫޓިން އެއްކޮށް ނިމި، މިހާރު ކުރަމުން އަންނަނީ ޕޯސްޓް ޕްރޮޑަކްޝަން މަސައްކަތެވެ.\n"ނޭދެން ވަކިވާކަށް" ގެ ޕޯސްޓަރެއްގައި ޖާދު އާއި އަޒޫ.\n"މީގެ އެންމެ ބޮޑު އެއް ހައިލައިޓަކަށް ވާނެ ޖާދު. ފުރަތަމަ ފިލްމާ ބަލާފައި އޭނަ އެބަހުރި ވަރަށް ވަރުގަދަ އެކްޓިންއެއް ދައްކައި ދީފައި. އަހަރެން ބުނާނީ އޭނައަކީ މިދާއިރާގެ ކުރިމަގު އޮތް އެކްޓަރަކަށް ވާނޭ. ހަމަ ހަގީގަތުގައި ވެސް ވަރަށް ފުރިހަމަ ޖާދުގެ އެކްޓިން،" އޭނާ ބުންޏެވެ. "ހަމައެއާ އެކު ޔޫއްޕެ އާއި އަޒޫގެ ވަރަށް ތަފާތު ރޯލްތަކެއް ފެނިގެން ދާނެ ފިލްމުން."\nމިހާރު ޑަބް ކުރަމުން އަންނަ ފިލްމުގެ މަސައްކަތް ކުރެވިފައި އޮތް ގޮތާ ދޭތެރޭ ވަރަށް ބޮޑަށް ހިތްހަމަޖެހިފައި ހުރި ކަމަށް މާއެނބޫ ބުންޏެވެ.\n"ވަރަށް ފަރުވާ ބަހައްޓައިގެން، ވަގުތު ދީގެން މީގެ ޕޯސްޓް ޕްރޮޑަކްޝަން މަސައްކަތް މި ކުރަނީ،" ޑައިރެކްޓް ކުރި 11 ވަނަ ފީޗާ ފިލްމާ ބެހޭ ގޮތުން އޭނާ ބުންޏެވެ.\n"ނޭދެން ވަކިވާކަށް" ގެ މަންޒަރެއް.\n"އެންމެ ބޮޑު ހިތްހަޖެހުމަކީ މަހުދީގެ ސްކްރީންޕްލޭގައި ބުނެފައިވާ ގޮތަށް މަންޒަރުތައް ގެނެސް ދެވިފައި ހުރީމަ،" އޭނާ ބުންޏެވެ. "ތޮއްޑޫގައި ފިލްމުގެ ބޮޑު ބައި ނެގި އިރު، އެ ރަށުގެ ވަރަށް ގާތް ބައެއްގެ ފަރާތުން އަހަރެމެންގެ ޓީމަށް ވަރަށް ބޮޑު ސަޕޯޓެއް ލިބުނު. އެހެންވެ އެހާ ފުރިހަމަކޮށް މަސައްކަތް އެކޮޅުގައި ވެސް ނިންމާލެވުނީ. އާއިލާއެއްގެ ގޮތުގައި މިހާރު އަހަރެމެން ދެކޭ ތޮއްޑޫގެ އެ ޓީމަށް ވަރަށް ޝުކުރު އަދާ ކުރަން."\nއައްޔުމަން ޝަރީފް ބެކް މިއުޒިކް ހަދާ މި ފިލްމުގައި ހަތަރު ލަވަ ހިމެނޭނެ އެވެ. މި ފިލްމް ކެމެރާކޮށްފައި ވަނީ އިބްރާހީމް ވިސާން (ކަނޑި) އެވެ.\nމާއެނބޫ ބުނީ ފިލްމްގެ ޕޯސްޓަރާއި ޓްރެއިލާ ލޯންޗް ކުރާނީ، ޕޯސްޓް ޕްރޮޑަކްޝަން މަސައްކަތް ނިމުމުން ކަމަށެވެ.\n"އަދި ފުދޭ ވަރަކަށް ދުވަސް އެބަ އޮތް ކަންނޭނގޭ މީގެ ޕްރޮމޯޝަނަލް މަސައްކަތައް ދާން. މިހާރު ހުރިހާ ފޯކަސްއެއް އޮތީ ފިލްމް ވީހާ ވެސް ފުރިހަމަކޮށް ނިންމަން،" 2015 ގައި "ރަންދަރި" ގެނެސް ދިން ޑައިރެކްޓަރު ބުންޏެވެ.\nސެޕްޓެމްބަރު 27 ގައި "ނޭދެން ވަކިވާކަށް" ރިލީޒް ކުރާ އިރު، އަބްދުލް ފައްތާހުގެ "ހައްދު" އެ މަހުގެ ހައެއްގައި ރިލީޒް ކުރާނެ އެވެ.\nއިތުރު ލިޔުންތައް އއ. ތޮއްޑޫ ދިވެހި ފިލްމް އިންޑަސްޓްރީ ޔޫސުފު ޝަފީއު (ޔޫއްޕެ)


ނޫސްވެރިން ޤައުމަށްޓަކައި ވަނީ ވަރަށް ބޮޑު ޤުރުބާނީއެއް\nމަޖިލީހުގެ ރައީސް މަސީހު އަކީ ކާކު؟\n7 އޮކްޓޯބަރ 2017 | ހޮނިހިރު 21:18\nނޫސްވެރިން ޤައުމަށްޓަކައި ވަނީ ވަރަށް ބޮޑު ޤުރުބާނީއެއް. ދިވެހިރާއްޖޭގެ ނުސްވެރިން ފަހަތަކަށް ނުޖެއްސޭނެ. އެމީހުންނަށް ދަތި ކުރުމުގެ ފިޔަވަޅު އެޅިދާނެ. ނޫސްވެރިން ވަމުންދާ ޤުރުބާނީއަކީ ޤައުމީ ޖިހާދެއް. މި ވެރިކަމުގައި ފަހަރެއްގައި ނޫސްވެރިންނަށް މިނިވަންކަން ނުލިބިދޭނެ އެހެންނަމަވެސް ވަރަށް އަވަހަށް ލިބިގެންދާނެ.\n7 އޮކްޓޯބަރ 2017 | ހޮނިހިރު 22:15\nރައްޔިތުންގެ މަޖިލީހުގެ ރައީސް މަސީހު އަކީ ރައީސް ޔާމީންގެ އަޅެއް. މަސީހު މީޑިއާގައި މަސައްކަތެއް ނުކުރައްވާ އެހެންވީމައި އެނގިވަޑައެއް ނުގަންނަވާނެ މީޑިއާގެ ކަންތައްތަކެއް. އެންމެ ކުޑަމިނުން މީޑިއާއިން އިންޓަވިއު ނެގުމަށް މަސީހަށް ގުޅުއްވުމުންވެސް އިންޑަވިއުވެސް ދެއްވަން ކެރިވަޑައެއްނުގަންނަވާނެ މަސީހު އަށް.\nޕީޕީއެމްގެ ވަރަށް ގިނަ ޕާލިމަންޓްރީ ގްރޫޕުން އިރުޝާދު ދިން ރަގަޅު މެމްބަރުން ބްރޯޑްކާސްޓިންގ ކޮމިޝަނަށް އައްޔަން ކުރަން.\nޕީޕީއެމް އަބުރުގެ ބިލް ވުޖޫދަށް ގެނައުމަށް މަސައްކަތް ކުރިއިރު އަޅުގަނޑު އެ ބިލާއި ދެކޮޅަށް ޕީޕީއެމް ޕީޖީ ގްރޫޕްގައި ވާހަކަ ދެއްކެވިން. އަބުރުގެ ބިލް ވުޖޫދަށް ގެނައި ހަޤީޤީ މަޤްސަދަކީ ރާއްޖެޓީވީ ބަންދުކުރުމަށް.\n7 އޮކްޓޯބަރ 2017 | ހޮނިހިރު 21:42\nރާއްޖޭގައި މިނިވަން މީޑިއާގެ ފުރުސަތު\nރާއްޖޭގައި މިނިވަން މީޑިއާގެ ފުރުސަތު ޤާނޫނު އަސާސީން ލިބީދީފައިވޭ އަދި ނޫސްވެރިކަމުގެ މިނިވަން ކަން ވެސް ލިބިދީފައިވޭ. ޤަބޫލުކުރަންޖެހޭ ހަޤީޤަތަކާއި ސިޔާސީ ބޭފުޅުންނާއި މީޑިއާތަކުގައި މަސައްކަތް ކުރައްވާ ބޭފުޅުންގެ ޙިޔާލު ތަފާތުވުންތައް ހުންނާނެ ކަމަށް. ކުރިން މީޑިއާއިން ގޮންޖެހުންތަކާއި އެއްކޮށްވެސް މަސައްކަތް ކުރުމުގެ ފުރުސަތު އޮތް.\nސަރުކާރުގެ ހިންގާ ކޮރަޕްޝަން އާއި ނޭއްގާނީ އަމަލުތައް ދެނެގަތުމުގެ ބާރު ލިބިފައިވަނީ މީޑިއާތަކަށް. މީޑިއާ ނެތް ތަނެއްގައި ސަރުކާރު ޒިންމާދާރު ކުރުވާނެ ފަރާތެއް ވެސް ނުތިބޭނެ އަދި ރައްޔިތުންނަށް ސާފު މައުލޫމާތު ފޯރުކޮށްދެވިގެންވެސް ނުވޭނެ.\n7 އޮކްޓޯބަރ 2017 | ހޮނިހިރު 21:34\nރާއްޖެޓީވީއަށް ދިން ހަމަލާ\nމިއަދަކީ ނޫސްވެރިކަމުގެ ތާރީޙުގައި ވަރަށް ހިތާމަވެރި ދުވަހެއް. ރާއްޖެޓިވީއަށް ދިން ހަމަލާއަކީ ސީދާ ނޫސްވެރިކަމަށް އަމާޒުކޮށްގެން ސިޔާސީ މަޤްސަދެއްގައި ދެވުނު ހަމަލާއެއް. މިފަދަ ނުރައްކާތެރި ހަމަލާއެއް ދެވި ހަތަރު އަހަރުވެފައިވާއިރު އަދިވެސް އިންސާފެއް ނުލިބޭ. މިކަން ކުށްވެރިކުރަން ހަރުކަށި އިބާރާތުން.\nމިރޭގެ ފަލަސުރުޙީ މެހެމާނަކީ މަޑުއްވަރީ ދާއިރާގެ މެމްބަރު މުހައްމަދު އަމީތު. މިރޭގެ ޕްރޮގްރާމްގައި ވާހަކަދައްކާނީ ނޫސްވެރިކަމުގެ މިނިވަން ކަމަށް އޮތް ގޮންޖެހުންތަކުގެ މައްޗަށް


Gina Bayaku Haaluga Jeheythee Idhikolhun Majileehah Kulii Massala Eh - Vaguthu\nގިނަ ބަޔަކު ހާލުގައި ޖެހޭތީ އިދިކޮޅުން މަޖިލިހަށް ކުއްލި މައްސަލައެއް\nކުލި ނުދެއްކުމުން މަގުމަތިކޮށްލި ދެ ޒުވާނުން - ވަގުތު އިމޭޖަސް: މުޙައްމަދު އަފްޒަލް\nމާލެ ސަރަހައްދު ފުރަބަންދުކޮށް، ރާއްޖޭގެ އެއް ރަށުން އަނެއް ރަށަށް ދަތުރު ނުކުރެވޭ ގޮތަށް އޮތުމުން ގިނަ ބަޔަކު ހާލުގައި ޖެހޭތީ ރައްޔިތުންގެ މަޖިލިހުގެ މަޑުއްވަރީ ދާއިރާގެ ޕީއެންސީ މެމްބަރު އަދި ކުރީގެ ޑިފެންސް މިނިސްޓަރު އާދަމް ޝަރީފް، މަޖިލިހަށް ކުއްލި މައްސަލައެއް މިއަދު ހުށަހަޅުއްވައިފިއެވެ.\nއާދަމް ޝަރީފް ހުށަހެޅުއްވި ކުއްލި މައްސަލައިގައި ވަނީ ކޮވިޑް-19 ރާއްޖޭގައި ފެތުރެން ފެށުމާ އެކު، ކުއްލިއަކަށް މާލެ ފަރުބަންދު ކުރުމާ ގުޅިގެން އަތޮޅުތެރެއިން މާލެ އައިސްފައި ތިބި ދަތުރުވެރިންނަށް ރަށް ރަށަށް ދެވޭނެ ގޮތެއް ހަމަޖެހިފައި ނެތް ކަމަށެވެ. އަދި މާލޭގައި ގެދޮރު ނެތް މީހުން މަގުމަތިވެ ހާލުގައި ޖެހެމުންދާ އިރު، އެމީހުންނަށް އެއްވެސް ގޮތެއް ހޯދައިދެވިފައި ނުވާ ކަމަށް ވެސް އާދަމް ޝަރީފް ވިދާޅުވިއެވެ.\nކޮވިޑް-19: ކުލި ނުދެއްކުމުން ދެ ޒުވާނަކު މަގުމަތިކޮށްލައިފި\nމާލޭގައި ނުފުރި ތިބި ރަށްރަށުގެ މީހުން ފުރަން ހަމަޖެހިފައިވާ އުސޫލު ސާފުވެފައި ނުވާ ކަމަށާއި ކުލި ނުދެއްކޭ ހާލަތުގައި ތިބި މީހުނަށް ކުލި ދެއްކުމުގައި ސަރުކާރުން ދޭނެ ލުއިތަކެއް ވެސް ސާފު ވެފައި ނުވާ ކަމަށް އާދަމް ޝަރީފް ހުށަހެޅުއްވި ކުއްލި މައްސަލައިގައިވެއެވެ.\nއެ މައްސަލަ މިހާރު މަޖިލިހަށް ބަލައިގެންފައިވާ އިރު، މިއަދު މެންދުރު ފަހު، މައްސަލައަށް ބަހުސް ކުރަން ފަށާނެއެވެ.\nކޮވިޑް-19: ވެމްކޯގައި މަސައްކަތްކުރާތީ ކަމަށް ބުނެ ޒުވާނަކު ގެއިން ނެރެލައިފި\nއާދަމް ޝަރީފް އެފަދަ މައްސަލައެއް މަޖިލިހަށް ހުށަހެޅުއްވި އިރު، މާލޭގައި މަގުމަތިވެފައިވާ 80 އަށް ވުރެ ގިނަ މީހުން ފުލުހުން، ޖެންޑާ މިނިސްޓްރީއާ ހަވާލުކުރުމާ ގުޅިގެން އެމީހުންނަށް ކެއިންބުއިމާއި ވަގުތީ ބޯހިޔާވަހިކަން ފޯރުކޮށްދޭން ވަނީ ފަށައިފައެވެ.\nއަދި މާލެ ސިޓީ ކައުންސިލްއަށް ހުށަހެޅިފައިވާ މިފަދަ 400 އަށް ވުރެ ގިނަ މީހުްނނަށް އިންތިޒާމުތައް ހަމަޖައްސައި ދިނުމަށްޓަކައި އެ ކައުންސިލްއާއެކު މިނިސްޓްރީން މިހާރު ދަނީ ވިލަރެސްކުރަމުންންވެ. މިފަދަ އެހީތެރިކަމެއް ބޭނުންވާ އިތުރު މީހެއްގެ މައުލޫމާތު ލިބިއްޖެ ނަމަ ލަސްނުކޮށް މިނިސްޓްރީގެ 3328393 އާ ޙިއްސާކުރުމަށް ޖެންޑާ މިނިސްޓްރީން އެދެއެވެ.\nކޮވިޑް-19 އާ ގުޅިގެން ކުލިދެއްކޭނެ ގޮތެއް ހަމަނުޖެހިގެން ބައެއް އާއިލާތަކުން ޝަކުވާ ކުރަމުންދާ ކަމަށްވެއެވެ. ސަރުކާރުން އެންމެ ފަހުން ބުނެފައި ވަނީ އެފަދަ މީހުންނަށް ވެސް އެހީތެރިވާނެ ކަމަށެވެ.\nއޭޕްރީލް 22, 2020 13:05\nކޮބާ އަޚުންނާއި އުޚުތުންނޭ، މިއޮތީ ހިތާމައާއި ހިތްދަތި ދުވަސް ޖެހިފަ، ޓޮއިލެޓް ރޯލުންނާ ޖެހުނު އެއްޗަކުން ޗެލެންޖް ކުރަމުން ބަންޑުން ވެއްޓެމުން ދިޔައިރު ޓެސްޓް ކޮއްލާނެ ކިޓެއް، ވެންޓިލޭޓަރެއް، މާސްކެއް އަތަކުނެތް، ހުރި ހިތާމަ އެއްގެ ބޮޑުކަމާ!\nއޭޕްރީލް 22, 2020 13:18\nސުބުޙާނަﷲ... ހެޔޮނުވާނެ މިފަދަ ހިތްދަތިވަޤުތެއްަގައި ތިޔަފަދަ ރަޙުމުކުޑަގޮތަކަށް އިންސާނުންނާމެދު ކަންތައްކުރާކަށް. މާދަމާ ތިޔަ ދެޒުވާނުންގެ އެހީތެރިކަމަށް އެދޭންޖެހޭފަދަ ޙާލަތެއް ތިޔަ ގޭގެ ވެރިފަރާތަށް ވެސް މެދުވެރިވުމަކީ ދުރުކަމެއްނޫން. ކޮބާއިންސާނިއްޔަތުކަން؟\nއަދިވެސް ބުނާނަންދޯ ތިމަންނަ މީ މުސްލިމެކޭ؟\nއޭޕްރީލް 22, 2020 13:38\nމި ސަރުކާރުން ސިސްޓަމެޓިކްކޮށް އެއް ކަމެއް ކުރާތަނެއްވެސް ނުފެނޭ ކޮވިޑް 19 ކަންތައްވެސް ފެންނަނީ ވ ކޮރަޕްޓްކޮށް\nއޭޕްރީލް 22, 2020 14:02\nކައިރި ފަޅުރަށް ރަށުގައި ކަރަންޓީނު ފެސިލިޓީތައް ހެދިދާނެ. 14 ދުވަސް ހަ މަ ކުރު މުން އެރަށެއްގެ ބަޔަކު އެ ރަށަށް ފޮނުވިދާނެ. ހަ މަ އެއާއެކު ދަނޑު ވެރިކަން ހަ މަ ކޮން މެ ތާކު ކުރަންވީ ހުރިހާ ރިސޯޓެއް ކަރަންޓީނު ފެސިލިޓީއަށް ނަގަންވީ މި ހާލަތުގަ ދިވެހިބި މުގެ ކޮން މެ ތަނެއް އެއީ ދަވްލަތަށް ބޭނުން ކުރެވޭނެ ގޮތަށް ނިން މަންވީ. މުހިއް މީ މީސްތަކުންގެ ފުރާނަތައް.އ\nއޭޕްރީލް 22, 2020 14:07\nއޭޕްރީލް 22, 2020 14:41\nއޭޕްރީލް 22, 2020 14:51\nޥަގުތުއައް ގުޅޭނެ ނަންބަރެއް ބުނެދެއްވާ\nއޭޕްރީލް 22, 2020 14:52\nބަލަ ޖައުފަރޫ. ތިބުނަނީ މިދިޔަ ސަރުކާރުން ސިސްޓަރ މެޓިކް ކޮށް ވައްކަން ކުރިއްޔޭތަ؟؟\nއޭޕްރީލް 22, 2020 17:55\nއޭ ބަލަގަ އަޝްރަފޫ ވައްކަންވެސް ކުރިއްޔާ ކުރަނީ މިހާރުގެ ސަރުކާރުން މިހާރުވެސް ކިތައްވައްކަންތަ ކޮށްފައެތީ ރޯމާދުވާލު ގަ މިސަރުކާރުން ކުރަމުންގެންދާ ވައްކަން އަޝްރަފަކަށް ނުފެނޭތަ މިހިރަ ބީތާޔާ އަނދިރިޔާ


India Aai China Gulhey Border Gai Hamalaa Badhalu Koffi - Vaguthu\nއަވަށްޓެރި އިންޑިއާ އާއި ޗައިނާ އަކީ ޒަމާނުންސުރެ ހުރިހާ ކަމެއްގައިވެސް ވާދަވެރި ދެ ގައުމެވެ. އަސްކަރީ ކަންކަމުގައިވެސް ކަން އޮތީ މިހެން ކަމުގައި ވާއިރު ދާދި ފަހުން މި ދެ ގައުމު ގުޅޭ ބޯޑަރުގައި ދެ ގައުމުގެ ސިފައިން މިވަނީ ހަމަލާތަކެއް ބަދަލުކޮށްފައެވެ.\nއިންޑިއާގެ އުތުރު ސިއްކިސަން ބޯޑަރުގައި ދެ ގައުމުގެ ސިފައިން ހަމަލާތަކެއް ބަދަލުކޮށްފައިވާކަން އިންޑިއާ އިން ހާމަ ކުރީ މިއަދުއެވެ. ނަމަވެސް މިކަން ހިނގާފައި ވަނީ މީގެ3ދުވަސް ކުރިން ކަމަށް ރިޕޯޓުތައް ބުނެއެވެ.\n”މި ހާލަތު މިހާރު އޮތީ ކޮންޓްރޯލް ކުރެވިފަ. ޗައިނާ ސިފައިން އިންޑިއާގެ އެކި ހިސާބުތަކަށް މީގެ ކުރިންވެސް މިފަދަ ހަމަލާތައް ދީފަވޭ. އެންމެ ފަހުގެ ކުރިމަތިލުމުގަ ދެ ގައުމުގެ ސިފައިންނަށްވެސް ވަނީ އަނިޔާވެފަ." އިންޑިއާ އަސްކަރިއްޔާ އިން ބުނެފައިވެއެވެ.\nޗައިނާ އިން މިހާރު ދަނީ އިންޑިއާގެ ބޯޑަރު ކައިރީގައި މީހުން އާބާދު ކޮށް، ޒަމާނީ ހަތިޔާރުތައް އެ ސަރަހައްދުގައި ބަހައްޓަމުންނެވެ. މި މައްސަލަތައް ކުރިމަތިވަމުން ދަނީ ބޯޑަރުގެ މައްސަލާގައެވެ.\n2017 ވަނަ އަހަރު މި ދެ ގައުމުގެ ދެމެދުގައި 73 ދުވަަސް ވަންދެން ވަރުގަދަ ކުރިމަތިލުމެއް ހިނގި އިރު، އެފަހަރު ހަނގުރާމަ އެއް ފެށިދާނެ ކަމުގެ ބިރުވެސް ވަރަށް ބޮޑުވިއެވެ. އަދި މިދިޔަ އަހަރު އިންޑިއާގެ 20 ސިފައިން މިފަދަ ކުރިމަތިލުންތަކުގައި މަރުވެފައިވެސް ވެއެވެ.\nޖެނުއަރީ 25, 2021 12:33\nފަޑުއްކަ ރޭޕިސްތާނު ގިއްގަޅުވާލާ ޗައިނާ..!